TS ge haadhisa ah fahu dharivarunge salaamathah ithuru fiyavalhu alhany\nޓީއެސްގެ ހާދިސާއަށްފަހު ދަރިވަރުންގެ ސަލާމަތަށް ފިޔަވަޅު އަޅަނީ\nމާލޭގެ ސްކޫލެއްގެ ކުދިންތަކެއް -- ސްކޫލްތަކުގެ ާފޯމަންސް އެސެސް ކުރަން ނެޓްވޯކެއް ތައާރަފްކޮށްފި-- އަހުމަދު ޝުރާއު | އަވަސް\nއިއްޔެ މެންދުރު ތާއްޖުއްދީން ސްކޫލަށް ބަޔަކު ވަދެ ކުއްޖަކަށް ހަމަލާދިން މައްސަލައާ ގުޅިގެން، މީގެ ފަހުން ކުދިން ބަލައި ސްކޫލަށް އަންނަ އިރު ބެލެނިވެރިއެއް ކަން އަންގައިދޭ ކާޑު ގެންނަން ބައެއް ސްކޫލްތަކުން ބެލެނިވެރިންނަށް އަންގައިފި އެވެ.\nމިދިޔަ އަހަރު އެޑިއުކޭޝަން މިނިސްޓްރީން ސްކޫލްތަކުގައި ތަންފީޒުކުރަން ފެށި އުސޫލެއްގެ ދަށުން ބެލެނިވެރިއެއްކަން އަންގައިދޭ ކާޑު ސްކޫލްތަކުގައި ވަނީ ބޭނުންކުރަން ފަށާފަ އެވެ. ނަމަވެސް މިހާތަނަށް ޕޭރަންޓް ކާޑް ބޭނުންކުރަމުން އައީ ސްކޫލުން ކާޑު ބަލަން ބޭނުންވާ ހާލަތެއް އައިސްފި ހިނދެއްގަ އެވެ. އާންމުކޮށް ޗެކްކުރާ ގޮތެއްގެ މަތިންނެއް ނޫނެވެ.\n"އަވަސް" އަށް އެނގިފައިވާ ގޮތުން އިއްޔެގެ ހާދިސާއާ ގުޅިގެން ރެހެންދި ސްކޫލުން ވެސް ވަނީ އެ ސްކޫލުގެ ބެލެނިވެރިންނާ ބައްދަލުކޮށް މީގެ ފަހުން ކުދިން ބަލައި އަންނަ އިރު ޕޭރަންޓް ކާޑް ގެންނަން އަންގާފަ އެވެ. ކާޑު ނެތްނަމަ ސްކޫލް ގޭޓުން އެތެރެއަށް ނުވަދެވޭނެކަން ވެސް އަންގާފަ އެވެ.\nއެކަމާގުޅިގެން އެޑިއުކޭޝަންގެ ސްޓޭޓް މިނިސްޓަރު އަހުމަދު ޝަފީއު މިއަދު ވިދާޅުވީ، ޕޭރެންޓްކާޑް ގެންނަން ސްކޫލްތަކަށް އަންގާފައިވާ އެންގުމަކީ މިދިޔަ އަހަރު ތަންފީޒުކުރި އުސޫލެއް ކަމަށެވެ. އެކަން އެގޮތަށް އެންގީ ދަރިވަރުންގެ ސަލާމަތްތެރިކަން ކަށަވަރުކުރުމަށް އަޅާ ފިޔަވަޅެއްގެ ގޮތުން ކަމަށެވެ.\n"މިދިޔަ އަހަރުން ފެށިގެން ޕޭރަންޓްކާޑް ތައާރަފްކޮށްފަ ވާނީ. ބައެއް ފަހަރު ވާގޮތަކީ ކުއްޖާ ބަލައި އެބަ އާދޭ ބެލެނިވެިއަކަށް ހުންނަ މީހެއް ނޫން މީހެއް. އެފަދަ ހާލަތެއްގައި ސްކޫލުން ބޭނުންވެދާނެ އެމީހަކީ ބެލެނިވެރިއެއްގެ ހުއްދަ އޮތް މީހެއްތޯ ބަލަން. އެހެންވެ ކުދިންނަށް ދެ ކާޑު ހަވާލުކުރަން މިނިސްޓްރީން މިދިޔަ އަހަރު ސްކޫލްތަކަށް ވާނީ އަންގާފަ. ދެން ހާދިސާއެއް ހިނގީމަ، ނުވަތަ އެފަދަ ހާލަތެއް އައިސްފި ނަމަ އެކަން ބޮޑަށް ހަނދާން ކޮށްދިނުން އެއީ އޮންނަ ކަމެއް. އެގޮތުގެ މަތިންހެން އަޅުގަނޑަށް ގަބޫލުކުރެވެނީ ސްކޫލްތަކުން އެ އަންގަނީ،" ޝަފީއު ވިދާލުވި އެވެ.\nގްރޫޕަކުން ތާޖުއްދީން ސްކޫލަށް ވަދެ އެ ސްކޫލުގައި ކިޔަވަމުން ދިޔަ ދަރިވަރަކަށް ހަމަލާދީ ޒަހަމްކޮށްލީ އިއްޔެ މެންދުރު ސްކޫލު ނިމުނު ގަޑީގަ އެވެ. ހަމަލާގެ ސަބަބުން އެ ކުއްޖާގެ ބޮލުން ތަނެއް ފަޅައިގެން ގޮސްފައިވާއިރު، އެކަމަށް ތުހުމަތުކުރެވޭ މީހާ ފުލުހުން ވަނީ ހައްޔަރުކޮށްފަ އެވެ.


އަގެއްނެތްލޯބި 18 ވަނަބައި – Esfiya\nއިރުއޮށްސި އަދިރިވެގެން އައިރުވެސް ޒިޔާދު އޮތީ ހިޔާލެއްގައެވެ. ރަނގަޅު ގޮތެއް ހޯދަންބޭނުންވެ އެހެންނަމަވެސް ރަނގަޅު ގޮތެއް ނުފެނިފަވާ ކަމަކާމެދު ވިސްނުމުގައެވެ. ވަރުބަލިވެފަވާ މީހަކު ފުންނޭވާއެއްލާ އުސޫލުން ޒިޔާދު ފުންނޭވާއެއްލިއެވެ. ތެދެކެވެ. ހަގީގަތުގައިވެސް ޒިޔާދު ވަރަށް ވަރުބަލިވެއްޖެއެވެ. އެއްމެގާތް ރަހުމަތްތެރިޔާ އުޅެމުން އަންނަ ގޮތާމެދު ވިސްނާ ވިސްނާ ޒިޔާދު ވަރުބަލިވީ އިންތިހާއަށެވެ.\nޔާޝް ނިންދަވަންވެގެން ހަނާ އޮތީ އޮށޯވެގެންނެވެ. އޭރުގަޑިން ހަތްގަޑިބައި ވެއްޖެއެވެ. ނިސާދު ފެންވަރާލިއިގެން އައިސް ރީތިވާން ލޯގަނޑު ކުރިމަތީ ހުއްޓެވެ. ނިސާދު އެކިގޮތްގޮތަށް ބޮލުގެ އިސްތަށިގަނޑު ރީތިކުރަމުންގެންދިޔައެވެ. އެމަންޒަރު ބަލަން ހަނާ ވަރަށް ޝައުގުވެރި ކަމާއެކު އޮތެވެ. ސަބަބަކީ ނިސާދުއާ ހަނާގެ ކައިވެންޏަށް އަހަރަކަށް ވުރެގިނަދުވަސް ވެފަވާއިރުވެސް ނިސާދު އެހާރީތި ވާތަން ހަނާއަށް ފެނިފަނުނުވާތީއެވެ. ނިސާދު ލޯގަނޑު ކުރިމަތީ ރީތިވާން ހުއްޓާ އޭނާގެ ފޯނު ރިންގުވާންފެށިއެވެ. އެވަގުތު ނިސާދު ޑުރެސިންގް ޓޭބަލް މަތީއޮތް އޭނާގެ ފޯނަށްބަލާލިއެވެ. އެއީ ހަސްމާގެ ފޯނު ކޯލެކެވެ. ނިސާދު ހަދާނެގޮތް ހުސްވި ކަހަކަލައެވެ. ފޯނު ނަގަންވީ ބާއޭ، ނޫނީ ކެޑެންދެން މަޑުކުރަންވީބާއޭ ނިސާދުގެ ހިތަށްއެރިއެވެ. އެކަމަކު ކެޑެންދެންވެސް ހުންނާނީ ކިހިނެއްހެއްޔެވެ؟ ހަނާ އޮތީ ކޮޓަރީގައެވެ. ނިސާދުގެ ކޮންމެ ހަރަކާތަކުން އެތަކެއް ސުވާލުތަކެއް އުފެދެން ފަށާނެކަން ނިސާދުއަށް އެގެއެވެ. ” ނިސާދު” ހަނާ ގޮވާލިއެވެ. ނިސާދު ސިހުނެވެ. ނިސާދުއަށް ހީވީ ހަނާ ނިސާދުއާ ވަރަށް ގާތުން ގޮވާލިހެންނެވެ. ” އާނ…..ކީކޭ!!!” ނިސާދު ބުނެލިއެވެ. ” ފޯނު ރިންގުވަނީނު. އެފޯނުނަގާބަލަ. އެހެންނޫނީ ޔާޝް ހޭލަފާނެ” ހަނާ އެހެން ބުނުމުން ނިސާދު ފޯނުނަގާ ވާހަކަ ދައްކަން ފެށިއެވެ. “ކޮންތާކުތަ؟ ކީއްވެތަ ފޯނު ނުނަގާ ލަސްވީ؟” ސަކުވާގެ ރާގަކަށް ހަސްމާ ބުންޏެވެ.” ގޭގަމިހުރީ.. މިދަނީ.. މީޓިން ފެށުނީތަ؟” ހަސްމާގެ ހިތަށްއަރާނެ އެއްޗަކަށް ވިސްނާވެސްނުލާ ނިސާދު ވާހަކަ ދެއްކުމަށްފަހު ފޯނު ކަޑާލިއެވެ. ” ކޮންތާކަށްދާން ތިއުޅެނީ” ހަނާ އަހާލިއެވެ.” އޮފީހަށްދާން މިދަނީ. އޮފީހުގައޮތް މީޓިންއަކަށް” އެއްމެ ފަހުފަހަރަށް ލޯގަނޑުން މޫނުބަލާލަމުން ބޮލުން ވެއްޓިފައިން އިސްތަށިކޮޅު ރީތިކޮށްލަމުން ނިސާދު ބުނެލިއެވެ.” ނުކައި ދަނީތަ؟ ކިހާއިރެއްގަ އަންނާނީ” ހަނާ ސުވާލުކޮށްލިއެވެ. “ކާކަށް ވަގުތެއްނެތް. ލަސްވެގެން އޮފީހުން އެގުޅީ. މީޓިން ނިމުނުހާ އަވަހަކަށް އަންނާނަން” ނިސާދު ގެއިން ނިކުންނަމުން ބުންޏެވެ. ތެދެކެވެ. ނިސާދު އެދަނީ މީޓިންއަކަށެވެ. އޮފީހުގައޮތް މީޓިންއަކަށް ނޫނެވެ. އަމިއްލަ މީޓިންއަކަށެވެ. އަލަށް ހިތާވެގެން އުޅޭ ލޯބިވެރިޔާގެ މީޓިންއަށެވެ. ނިސާދު ވަރަށް އަވަސް ކޮށްލައިގެން ސައިކަލަށް އަރާ ހަސްމާމެން ގެ އާދިމާ ލަށް ދުއްވަންފެށިއެވެ.\nނިސާދު އެހިސާބަށް ދިޔައިރު ހަސްމާ ހުރީ ދޮރުމަށްޗަށް ނިކުމެއެވެ. ނިސާދު ސައިކަލު މަޑުކޮށްލުމުން ހަސްމާ އައިސް ނިސާދުގެ ފަހަތަށް އަރާ ހަމަޖެހިލުމުން ނިސާދު ސައިކަލު ދުއްވާލިއެވެ. އެކި މަގުތަކުން ދުއްވަމުން އައިސް ނިސާދު ސައިކަލު މަޑުކޮށްލީ ގޯމޭ ރެސްޓޯރެންޓްގެ ކުރިމައްޗަށެވެ. ދެމީހުންއެކުގައި އެތެރެއަށް ވަދެގެންދިޔައެވެ. އަތުގުޅުވާލައި ގެންނެވެ. ވަކިން ހުސްކޮށް ހުރިމޭޒެއްގެ ކައިރީ ދެމީހުން އިށީނެވެ. ހީވަނީ އެތަން ތައްޔާރު ކުރެވިފައިވަނީ ކުރިން އޯޑަރު ދެވިގެން ހެނެވެ. ހަސްމާ ވަށައިގެން ބަލަންފެށިއެވެ. ދެމީހުން އިށީންތަނުން ވޭޓަރެއް އައުމުން ނިސާދު ގެންނަންވި އެއްޗެހީގެ އޯޑަރެއްދިނެވެ.\n“ކީއްވެތަ އޭރުގަ އަހަރެން ގުޅީމަ އެގޮތަށް ވާހަކަދެއްކީ” ހަސްމާ ނިސާދު ކުރެން ސުވާލު ކޮށްލިއެވެ. ” އެހެންވާހަކަ ދެއްކީ ގަސްތުގަ. އެވަގުތު ހަނާ ކޮޓަރީގައި އޮތިމަ. އަހަރެން ހުރީ ރީތިވާން ލޯގަނޑު ކައިރީގަ. ސަލާމަތް ވާންވެގެން އެހެން ވާހަކަދެއްކީ” ނިސާދު ބުންޏެވެ. ” ހަނާ ސުވާލެއްނުކުރޭތަ ގުޅީ ކާކުތޯބަލަކަށް ” ހަސްމާ ނިސާދުގެ މޫނަށް ބަލަންއިދެ އަހާލިއެވެ. ” އާނ… ނުކުރޭ. ސުވާލު ކުރުމުގެ ކުރިން އަހަރެން ބުނިން އޮފީހުންނޭ ގުޅީ” ނިސާދުގެ ބުނެލިއެވެ. ” އެހެންތަ. ހަލާލު އަބިމީހާއަށް ވެސް ދޮގުހަދައިގެން ކަންތައް ކުރާ ވަރަށް އަހަރެންދެކެ ލޯބިވަންތަ؟؟” ޔަގީން ނުވާކަހަލަ ފާޑަކަށް ހަސްމާ ސުވާލުކޮށްލިއެވެ. “އާނ…. ވަރަށް ލޯބިވޭ” ހަސްމާގެ އަތުގާ ހިފާލަމުން ނިސާދު ބުނެލިއެވެ. “ހަސްއަށް ގަބޫލް ނުކުރެވެނީތަ؟ އެހެންވިޔާ އަހަރެންނަކަށް ނޭންގެ ކޮންގޮތަކަށް ކަމެއް ހެކިދައްކާނީ” ނިސާދު މިހެން ބުނުމަށްފަހު ހަސްމާގެ އަތުން ދޫކޮށްލިއެވެ. “ސާބަސް ނިސާދުއަށް. އަހަރެން ނިސާދުއަށް ވާވަރެއްބަލާލީއޭ. އަހަރެންނަށް ވެސް އެނގޭ ނިސާދު އަހަރެންދެކެ ލޯބިވާތީކަން މިހެން އުޅޭނީ. ދެން ތިހެން މޫޑީވެފަ ނުއިދެބަލަ…. ޕުލީޒް…” ހަސްމާ ދެރަވެލާފަ ބުންޏެވެ.\nއޯޑަރުދިން ކާއެއްޗެހި ގެނައުމުން ދެމީހުން ކާންފެށިއެވެ. “ކާކުތަ މިގަޑީގައި އެގުޅަނީ” ޖީބުގައޮތް ފޯނު ނަގަމުން ނިސާދު ބުނެލިއެވެ. ނިސާދު ފޯނަށް ބަލާލުމަށްފަހު ފޯނު މޭޒުމަތީ ބޭންވިއެވެ. “ކީއްވެތަ ފޯނު ނުނެގީ. ކާކުތަ ގުޅީ. އަނެއްކާ ހަނާދޯ” ހަސްމާ ނިސާދުއާ ސުވާލުތަކެއް ކުރިއެވެ. “ކަމެއްނުވޭ. ކިހިނެއްކަމުން ފޯނުއިން ވާހަކަދައްކާނީ. އަހަރެންނަކަށް ނުވާނެ. ކާހިތްވެސް ކެޑިދާނެ” ބަތް ސަމުސަލެއް އަނގައަށް ލަމުން ނިސާދު ބުނެލިއެވެ. “އަދިވެސް ނުބުނަމެއްނު ގުޅީ ކާކު ކަމެއް” ހަސްމާ ސުވާލު ތަކުރާރު ކޮށްލިއެވެ. “އަހަރެންގެ ވަރަށް ގާތް ރަހުމަތްތެރިއެއް ގުޅީ. އޭނައަށް ކިޔަނީ ޒިޔާދު. ރަށު ކުއްޖެއް” ހަމަޖެހޭގޮތް ދައްކާލަމުން ނިސާދު ބުންޏެވެ. ހަސްމާ ކުރިމަތީ އިނުމުން ނިސާދު ގަސްތުގާ ފޯނު ނުނެގީއެވެ. ސަބަބަކީ އެވަގުތަކީ ޒިޔާދުއާ ވާހަކަ ދައްކަން އެންމެ ރަނގަޅު ވަގުތު ކަމަށް ނުވާތީއެވެ. ޒިޔާދު ދައްކާ ވާހަކައަށް އެކަށީގެންވާ ޖަވާބުނުދެވޭނެ ތީއެވެ. “ގާތް ރަހުމަތްތެރިއެއް ކަމަށްވަޏާ ކީއްވެތަ ފޯނު ނުނެގީ” ހަސްމާ ސުވާލުކޮށްލިއެވެ. “އަހަރެން ފަހުން އޭނާއަށް ގުޅާނަން. ދެން ހަސް ކައިބަލަ އެކަމާއަޅާނުލާ. ފަހަރެއްގަ ވެދާނެ އޭނަ އަހަރެންނަށް ޖެއްސުންކުރާނީ ކަމަށް” ހަސްމާ ސުވާލު ކުރާތީ ނިސާދު ހީވާއެއްޗެއްބުނެލިއެވެ. “ކީއްވެ އޭނަ ނިސާދުއަށް ޖެއްސުންކުރަންވީ” އަނެއްކާ ވެސް ހަސްމާ ސުވާލު ކޮށްލިއެވެ. “ހަސް އަކަށް އޭނަގެ ގޮތެއްނޭގޭނެ. އޭނާއަކީ ވަރަށް ސަކަރާތް ބޮޑުމީހެއް” ނިސާދު ގެ ރާގު ބަދަލުވުމުން ހަސްމާ މަޑުންއިނެވެ.\nހަނާ ނިސާދުގެ އިންތިޒާރުގައި ކާންހަދައިގެން މޭޒުކައިރީ އިނެވެ. އެހެން އިދެ އިދެ ހަނާ ނިދި ތާއްޔާ ޖެހެންފެށިއެވެ. ލަސްވުމުން ނިސާދުއަށް ގުޅަށްވެސް ނުކެރި އިނީ ނިސާދު ބުނި އެއްޗަކުންނެވެ. ނިސާދުއަށް އުދަގުލެއްވެދާނެތިއެވެ. ހަނާ މޭޒުމަތީ އަތް އަޅާލުމަށްފަހު އަތްމަތީ ބޯއަޅާލިއެވެ. އިރުކޮޅަކުން ހަނާއަށް ނިދުނެވެ.\n“ކީއްވެތަ ނިސާދު އަހަރެން ގުޅީމަ ފޯނު ނުނަގަނީ. މިހާރު ކިހާވަރަކަށް ގުޅައިފިން. ޔަގީން ކޮންމެވެސް ކަމެއް…….. އަނެއްކާ އޭނަ ހިތާވެގެން އުޅޭ އަންހެންކުއްޖާއާ އެކު ނޫންބާ!!! އެކަނި އިދެގެން ޒިޔާދު ވާހަކަ ދައްކަމުން ދިޔައީ އޭނާގެ ހިތާއެވެ. ޒިޔާދުއަށް ޝައްކުވީ ވަރުން އިރުކޮޅެއްކޮށްލާފަ ހަނާއަށް ގުޅިއެވެ. ނިދިން ހަނާ ހޭލައްވާލީ ޒިޔާދުގެ ފޯނު ކޯލުންނެވެ. “ހަލޯ” ހަނާ ބުނެލިއެވެ.”ނިދަނީތަ؟ ޒިޔާދު އަހާލިއެވެ. “ނޫން. ނުނިދަން. ކިހިނެއްވީ” ހަނާ ވެސް ކޮށްލީ ސުވާލެކެވެ. “ނިސާދު ކޮބާ؟ އޭނަ ގޭގަ އެބައުޅޭތަ؟” ޒިޔާދު އަހާލިއެވެ. “އޮފީހަށް ގޮސްވީ. ކަމަކުތަ ނިސާދު ހޯދަނީ” ހަނާ ސުވާލުކޮށްލިއެވެ. “ނޫން. ނިސާދު ގުޅާވެސް ނުލާ ގިނަދުވަސް ތަކެއްވީމަ ހަމަ ގުޅާލީ” ޒިޔާދު ބުނެލިއެވެ. “ހަނާ ކިއްތިކުރަނީ” ޒިޔާދު ސުވާލުކޮށްލިއެވެ. “ނިސާދުއަށް ކާންހަދައިގެން މިއިންނަނީ. އަދިވެސް އޭނަ ނާދޭ. މިހާރު ގަޑިން އެހެރަ އެގާރަ ޖަހަންއުޅެނީ” ގަޑިއަށް ބަލާލަމުން ފޫހި ގޮތަކަށް ހަނާ ބުނެލިއެވެ. “ވެދާނެއްނު އޮފީހުގަ މާބޮޑު މީޓިންއެއް އޮތީމަ ބިޒީވީ ކަމަށް. އިންތިޒާރުކޮށްލާ އިރުކޮޅަކުން އައިސްދާނެ. މިވަގުތު ދެން އަހަރެން ފޯނު ބާއްވަނީ. ނިސާދުއަށް އަހަރެންގެ ސަލާމްބުނާތި” މިހެން ބުނުމަށްފަހު ޒިޔާދު ފޯނު ކަޑާލިއެވެ. ޒިޔާދު ގުޅިފަހުން އިރުކޮޅެއްވީތަނާ ނިސާދު އައިސް ވަނެވެ. ހަނާ މޭޒުކައިރީ އިންތަންފެނުމުން ނިސާދު ހަނާއާ ގާތަށް ހިނގައިގަތެވެ. “އާދޭ ކާން” ތަށިތަކުގެ މަތި ނަގަމުން ހަނާ ނިސާދުއަށް މުޙާތަބުކޮށް ބުނެލިއެވެ. “އަހަރެން ނުކާނަން. އަހަރެން މިއައީ އޮފީސްކުދިންނާއެކު ކައިގެން. ހަނާ ކައިގެން އާދޭ” ނިސާދުބުނެފަ ކޮޓަރިއަށް ދިޔުމަށް ހިގައިގަތެވެ. “ވަރަށް ފުހިވޭ. މިހާރަކަށް އައިސް ގެއިން ކެވޭކަމަކަށް ނުވޭ. އަބަދުވެސް ބޭރުން ކެއުންކަމަކީ” ތަށިތައް ނަގަމުން ހަނާ ކުދިކިޔަމުން ދިޔައެވެ.\nހަނާ ގޮސް ކޮޓަރިއަށް ވަތްއިރު ނިސާދު އެނދުގައި އޮށޯވެގެން އޮތެވެ. ހަނާ ފާހާނާއަށް ވަދެ ހެދުންބަދަލު ކުރުމަށްފަހު އައިސް އޮށޯތެވެ. ނިސާދުއަށް ފުރަގަސްދީގެންނެވެ. ހަނާ އެހެންއޮތުމުން ނިސާދު ހަނާގާތަށްޖެހި ހަނާ ގައިގައި ބައްދާލިއެވެ. އަދި ނިސާދުއާވީ ފަރާތަށް އަނބު ރާލިއެވެ. ނިސާދުގެ އެހަރަކާތުން ހަނާގެ ރުޅިގަނޑު މަޑުވުމަށް ގިނައިރުތަކެއް ނުވިއެވެ. އަލިފާން ގަނޑަކަށް ފެންޖަހާ ނިއްވާލިހެން ހަނާގެ މޫނުމަތީގެ ކުލަވަރު ބަދަލުކޮށްލިއެވެ. ނިސާދު ބޭނުންވި ގޮތަށެވެ. އެއަށްފަހު ނިސާދުގެ އަތުން ހަނާގެ އުނަގަނޑުގާ ބާރަށްހިފާ ގަޔާ ކައިރި ކޮށްލީ ނިސާދުގެ ހަށިގަނޑުގައި ހިނގަމުން ދިޔަލޭގެ ބާރުމިން އިހުސާސް ވާވަރަށެވެ. އެއަށްފަހު ނިސާދުގެ މޫނު ހަނާގެ މޫނާ ކައިރި ކޮށްލިއެވެ.\nހަވީރުގެ ހިތްގައިމު ވަގުތެވެ. ހަނާ އޭނާގެ ރައްޓެހި އަންހެން ކުއްޖަކާއެކު ޔާޝް ގޮވައިގެން ހިގާލަންދާންވެގެން ގެއިންނިކުތެވެ. “ހަލޯ. ކޮންތާކުތަ ތިހުރީ” ނިސާދު ފޯނު ނެގުމުން ހަނާ އަހާލިއެވެ. “އަހަރެން މިހުރީ އޮފީސް ކައިރީގައި. ކިހިނެއްވީ” ނިސާދު އަހާލިއެވެ. “ކަމެއްނުވޭ. އަހަރެން ޔާޝް ގޮވައިގެން ހިނގާލަން ނިކުމެ މިއުޅެނީ. ގެއަށް ދާއިރު އަހަރެން ނެތިގެން ހޯދަފާނެތީ ބުނެލީ” ހަނާ ބުނެލިއެވެ.\nހަނާ ޔާޝް ގޮވައިގެން ދިޔައީ އާޓިފިސިއަލް ބީޗަށެވެ. ބީޗުގަ ކުޅެންތިބި ކުދިންތައް ކައިރީ ޔާޝް ކުޅެން ބަހައްޓާފަ އައިސް ސާނިޔާގެ ކައިރީ އިށީދެލިއެވެ. ކޮޅުކޮޅު މައްޗަށް ކުޅެންދުވާ ކުދިންތައްފެނުމުން ޔާޝް އުފަލުން ވަރެއް ނެތެވެ. އިރުކޮޅެއްވީފަހުން އަޖައިބުން ފުރިގެންވާ މަންޒަރެއް ސާނިޔާ ހަނާއަށް ދައްކާލިއެވެ. ހަނާ އިނީ ބުނާނެ އެއްޗެއް ނޭންގިފައެވެ. ވާނުވާ ނޭންގޭ ހާލުގާ ސާނިޔާ އެއްފަހަރު ފެންނަމުންދިޔަ މަންޒަރަށް، އަނެއްފަހަރު ހަނާގެ މޫނަށްބަލާލައެވެ. ހަނާގެ މޫނުމަތިން ރުޅިވެރިކަން ފެންނަމުން ދިޔައެވެ. ހަލާލު ފިރިމީހާ އެހެން އަންހެނެއްގެ އަތުގަ ހިފައިގެން ހަވީރު ފިންޏަށް ހިގާތަން ބެލުމަކީ ފަސޭހަކަމަކަށް ނުވާނެއެވެ. ނިސާދުއަށް ހަނާ ޔާޝް ގޮވައިގެން ދިޔައީ ކޮންތާކަށްކަން ނޭންގި ހަސްމާއާ އެކު އާދެވުނީ އާޓިފިސިއަލް ބީޗްގައި ހުރި ބުލޫބޭ އަށެވެ. އެތަށް ސާފުކޮށް ބޮޑު މަންޒަރެއްގެ ގޮތުގާ ހަނާއަށް ފެނުނީއެވެ. ހަނާ އެތާހުރިކަން ކުރިން ނިސާދުއަށް އެގުންނަމަ ހަސްމާއާ އެކު އެތަނަކަށް ނައީހެވެ. ނަމަވެސް ނަމަ އަކުން ކުރާނެ ކަމެއްނެތެވެ. “ހަނާ. މީކިހިނެއްވާ ކަމެއްތަ؟ ނިސާދު އެހެން އަންހެނަކާއެކު…..!!! އަހަރެންނަކަށް ނުވިސްނުނު މިވަނީ ކީއްކަމެއް” ސާނިޔާ ހަނާއާ ސުވާލު ކުރަންފެށިއެވެ. ސާނިޔާގެ ސުވާލަށް ޖަވާބު ދިނުމެއްނެތި ޔާޝް ގޮވައިގެން ގެއަށް ދިޔުމަށް ހިނގައިގަތެވެ. ސާނިޔާ ވެސް ފަހަތުން ހިނގައިގަތެވެ. “އަހަރެން ވަރަށް ބިރުގަނޭ ނިސާދު އަހަރެން ދޫކޮށްލާފަނެތީ” ހަސްމާ ނިސާދު ކައިރީ ބުންޏެވެ. “ކީއްވެތަ ތިހެން ހިތަށް އަރަންވީ. އަހަރެން ނޫޅެން ހަސް ދޫކޮށްލާކަށް. އެކަހަލަ އެއްޗެހި ހިތަށް ނާރުވާބަލަ” ކުރިމަތީ އިން ކޯކް ތަށިން ކޯވަރެއްބޯލުމަށްފަހު ހަސްމާގެ އަތުގާ ހިފަލާފަ ނިސާދު ބުނެލިއެވެ. “ދެންހިނގާ ގެއަށްދާން” ނިސާދު މިހެން ބުނުމުން ހަސްމާ އަތްދަބަސްނަގާ ކޮޑުގާ އަޅުވާލަމުން ގޮޑިން ތެދުވިއެވެ.\nހަނާ އައިސްފަ ހުރި ރުޅީގަ ގެއަށް ދިޔަގޮތަށްގޮސް ރަމްލާގެ ގާތުގައި ހުރިހާ ވާހަކައެއް ބުނެފިއެވެ. ހަނާގެ ވާހަކަތައް އަޑުއަހާފަ ރަމްލާގެ ރުޅިގަދަވިއެވެ. “ހުރެބަލަ. ގެއަށް އަންނައިރަށް ގެއިން ބޭރުކޮށްލާނަން. މިހުންނާ އިދެ ދަރިން ލިބުނީމަ ކޮންފާޑަކަށްތަ އުޅެން އެދިމާކުރީ” ރަމްލާގެ ރުޅި އިންތިހާއަށް ދިޔައެވެ. “ދައްތާ. މިކަންތައްތައް އަހަރެންނަށް އެނގޭކަމެއް ނިސާދުއަކަށް ނޭންގޭނެ. އަހަރެން އެކަމަކާ ވާހަކައެއް ނުދައްކަން. ދައްތަ މަޑުކުރޭ އަހަރެން އޭނައަށް ވިސްނަދެވޭތޯ މަސައްކަތް ކުރާނަން” ހަނާ ވާހަކަ ދެއްކި އިރު ވަނީ ފުންއަސަރެއް ކޮށްފައެވެ. ކުއްލިއަކަށް ހަނާގެ ފޯނު ރިންގުވާން ފެށިއެވެ. “ސާނިޔާ… ޔާޝްއަށް ބަލާލާތި” ރަމްލާގެ ކޮޓަރިން ނިކުންނަމުން ހަނާ ސާނިޔާގެ ގާތުގައިބުނެލިއެވެ. “ކީކޭ ޒިޔާ…” ފޯނު ނެގިގޮތަށް ނަގާ ހަނާ ބުނެލިއެވެ. “އަދި އަހަރެން އެއްވެސް އެއްޗެއް ނުބުނަން.” ހިނިގަނޑެއް ޖަހާލާފަ ޒިޔާދު ބުނެލިއެވެ. “އެހެންދޯ. ކިހިނެއްތަ ހާލު” ހަނާ ސުވާލުކޮށްލިއެވެ. “އަހަރެންގެ ހާލު ވަރަށް ރަނގަޅު. ކިހިނެއްތަ ހަނާގެ ދެމަފިރިންނާއި، ދަރިފުޅުގެ ހާލު” ޒިޔާދު ވެސް ސުވާލު ކޮށްލިއެވެ. “އިރާދުކުރެއްވިޔާ އަހަރުމެން ވަރަށް ރަނގަޅު” ހަނާ ބުނެލިއެވެ. “ކޮބާތަ ނިސާދު” ޒިޔާދު ހަނާއާ ސުވާލު ކޮށްލިއެވެ. “ބޭރުގަވީ. ކިހިނެއްވީތަ” ލޮލުން ފައިބަމުން ދިޔަ ކަރުނަތައް ފޮހެލަމުން ހަނާ ބުނެލިއެވެ. ހަގީގަތުގަ ނިސާދުގެ ނަން މީހަކު ކިޔަސް ހަނާގެ ލޮލުން ކަރުނަ ހިލުވާލައެވެ. “ކަމެއްނުވޭ. އަހަރެން ގުޅިއަސް އޭނަ ފޯނެއްނުނަގާ. އެހެންވެ އަހާލީ” ޒިޔާދު ބުންޏެވެ. “އަހަރެން ވާހަކައެއް ބުނަންވެފަ އެބައޮތް” ހަނާ ޒިޔާދުގެ ގާތުގައި ބުނެލިއެވެ. “އަނެއްކާ ކޮންވާހަކަ އެއްތަ؟” ޒިޔާދު އަހާލިއެވެ. ހަވީރު ކަންތައްވީ ގޮތް ވަރަށް ތަފުސީލުކޮށް ހަނާ ޒިޔާދުއަށް ކިޔާދިނެވެ. ވާހަކަ ދައްކާ ނިމުނު އިރު ހަނާއަށް ވަނީ ރޮވިފައެވެ. “ހަނާ. ހިތްވަރުކުރޭ. ނިސާދު ރަނގަޅު ވޭތޯ އޭނާއަށް ނަސޭހަތްދީ. ކެއްތެރިންނަށް މާތްﷲ ރަހުމަތްލައްވާނެ” ހަނާގެ ހިތާމަތަކުގާ ހިއްސާވަމުން ޒިޔާދު ފޯނުކަޑާލިއެވެ. ” އެހެންވީމާ ނިސާދު އެކަންތައް ނުހުއްޓަނީތާ. އަހަރެންނަށް ހީވި ހީވުމާ، ފެނުނު މަންޒަރުތަކަކީ ހަމަ ހަގީގަތެއްތާ… ކުރާނެ ކަމެއްނެތް. އަހަރެންގެ ރަހުމަތްތެރިޔާ ރަނގަޅު މަގުން ކަސިޔާރު ވެއްޖެ. ދާންވީ ރަނގަޅު މަގު އޮޅިއްޖެ” ޖޯލީގައި އޮވެގެން ޒިޔާދު ހިތާ ހިތާ ބުނެލިއެވެ.\nރަމްލާ ކޮޓަރިން ނިކުމެގެން އައިސް ހަނާގެ ކޮޓަރީ ދޮރުހުޅުވާލިއެވެ. އޭރު ހަނާއިނީ ޔާޝް ނިންދަވަން އެދުމަތީގައެވެ. ރަމްލާ ދޮރު ގާތްކޮށްލުމަށްފަހު ސިޓިންރޫމް ސޯފާގައި އިށީދެ ޓީވީ ހުޅުވާލިއެވެ. އިރުކޮޅެއްފަހުން ހަނާވެސް އައިސް ސޯފާގައި އިށީނެވެ. “އަދިވެސް ނިސާދު ގެއަށް ނާންނަނީތަ” ހަނާ އައިސް ސޯފާގައި އިށީނުމުން ރަމްލާ ސުވާލުކޮށްލިއެވެ. “އާނ. އަދިވެސްނާދޭ” ހަނާ ބުނެލިއެވެ. “ދައްތާ ބޭބެ އަންނަނީ ކޮންއިރަކުންތަ؟” ހަނާ އަހާލިއެވެ. “ރޭގަ ގުޅި. ބުނީ އަންނަމަހު މާލެ އަންނާނަމޭ” ރަމްލާ ބުންޏެވެ. ދެމީހުން ވާހަކަދައްކަން ތިއްބާ ނިސާދުއައިސް ގެއަށް ވަނެވެ. ރަމްލާ ރުޅިވެރިކަމާއެކު ބަލާލިއެވެ. ހަގީގަތް ސިއްރު ކުރުމުގެ ގޮތުން ހަނާ ހީލިއެވެ. ނިސާދު ގޮސްވަނީ ކޮޓަރިއަށެވެ. “އަހަރެން އެބައޮތް ނިސާދުގެ ގާތުގައި ވާހަކައެއް ދައްކަންވެފަ” ނިސާދު ގައިން ބާލާފަދިން ގަމީސް އަލަމާރިން ކޮޑެއްގަ އަޅުވާމުން ހަނާ ބުނެލިއެވެ.\nby the way vvv beautiful\nV reethi thihen dhigukon fonuvaa dhaathi konme part eh vess vvvvvv Salhi\nV Nice. Avahah Up Kohdheythi.\nއަހަރެންގެ ވާހަކަ2(ދެވަނަބައި)\nހިތާމަ ލޯބި March 18, 2020\nއިމްތިޙާން (7ވަނަ ބައި)\nހިތާމަ ދީނީ ލޯބި November 11, 2018\nދީފާ އުފާ -2\nލޯބިވާ މަންމާ މަގޭ.. 10\nސިއްރުން މިހިތާ ކުޅެނީހޭ (ފަހުބައި)\nލޯބި November 27, 2017


Roaga aai influenza ithuruvaathee samaaluvaan edhijje | Mihaaru\nރޯގާ އާއި އިންފްލުއެންޒާ އިތުރުވާތީ ސަމާލުވާން އެދިއްޖެ\nކޮވިޑް-19 ފެތުރޭތީ ރައްކާތެރިވުމުގެ ގޮތުން މާސްކް އަޅައިގެން ހުރި މީހަކު މާލޭގެ މަގަކުން ހިނގާފައި ދަނީ. އަރިދަފުސް ރޯގާއާއި އިންފްލުއެންޒާ އިތުރުވާތީ ސަމާލުވާން އެޗްޕީއޭއިން މިއަދު އެދުނު..-- ފޮޓޯ: ނިޝާން އަލީ، އަހުމަދު އަވްޝަން / މިހާރު\n14 އޮކްޓޯބަރ 2021 - 22:07\nމާލެ ސަރަހައްދުގައި އަރިދަފުސް ރޯގާ ޖެހޭ މީހުންނާއި އިންފްލުއެންޒާ ޖެހޭ މީހުންގެ އަދަދު އިތުރުވެފައި ވާތީ އެކަމަށް ސަމާލުވާން ހެލްތު ޕްރޮޓެކްޝަން އެޖެންސީ (އެޗްޕީއޭ)އިން އިލްތިމާސްކޮށްފި އެވެ.\nއެޗްޕީއޭއިން މިރޭ ނެރުނު ނޫސްބަޔާނެއްގައި ބުނީ މިމަހު އަރިދަފުސްރޯގާ ޖެހިގެން ރިޕޯޓްކުރި މީހުންގެ އަދަދު މިހާާރު 11،008 އަރާފައިވާ ކަމަށާއި އިންފްލުއެންޒާއަށް ޓެސްޓްކުރި 432 މީހުންގެ ތެރެއިން 192 މީހަކު އެ ބައްޔަށް ޕޮޒިޓިވްވެފައިވާ ކަމަށެވެ. ތަފާސް ހިސާބުތަކާ ހަވާލާދީ އެ ބަޔާނުގައި ބުނީ މި އަހަރުގެ މިހާތަނަށް 1،198 މީހަކު އިންފްލުއެންޒާއަށް ޓެސްޓްކޮށްފައި ވާއިރު 365 މީހަކު އެ ބައްޔަށް ޕޮޒިިޓިވް ވެފައިވާ ކަމަށެވެ.\n"...އިންފްލުއެންޒާ އާއި އަރިދަފުސްރޯގާ އިތުރުވަމުން އަންނާތީ މިފަަދަ ބަލިތަކުން ރައްކާތެރިވުމަށް ޓަކައި މިދުވަސްވަރު ހާއްސަ ސަމާލުކަމެއް ދެއްވުމަށް ދަންވަމެވެ،" އެޗްޕީއޭގެ ބަޔާނުގައި ބުންޏެވެ.\n- ފަސް އަހަރުން ދަށުގެ ކުޑަކުދިންނާއި 65 އަހަރުން މަތީގެ މީހުންނާއި ދިގުމުއްތަކަށް ފަރުވާކުރަން ޖެހޭ ބަލިތަކުގެ މީހުންނާއި މާބަނޑުމީހުން އަދި ދިފާއީ ނިޒާމު ބަލިކަށި މީހުން، ރޯގާގެ އަލާމާތެއް ފެނިއްޖެ ނަމަ ލަސްނުކޮށް ފަރުވާ ހޯދުން.\n- ހުންއައުމާއި ކެއްސުން ފަދަ އަލާމާތެއް ފެނިއްޖެ ނަަމަ އޯޕީޑީއަށް ނުގޮސް ފްލޫ ކްލިނިކަށްް ދިއުން.\n- ރޯގާގެ އެއްވެސް އަލާމާތެއް ހުރި ނަމަ މީހުންގެ ތެެރެއަށް ނުނިކުތުން.\n- ކޮވިޑް-19 އިން ރައްކާތެރިވުުމުގެ ގައިޑްލައިންތަކަށް ތަބާވުން.\n- ކޮވިޑަށް ޓެސްޓްކުރާ އިރު ނެގެޓިވް ވިޔަސް، ރޯގާގެ އަލާމާތެއް ހުރި ނަމަ ގޭގައި މަޑުކުރުން.\n- ބަލިމީހުންނަށް ޒިޔާރަތްކުރަން ކުޑަކުދިންނާއި އުމުރުން ދުވަސްވީ މީހުން ނުގެންދިއުން.\n- ކޮވިޑްގެ ވެކްސިން ނުޖަހާ ތިބި ފަރާތްތަކުން ވެކްސިން ޖެހުން.\n- ކޮންމެހެން ދާން ޖެހޭ ހާލަތެއްގައި ނޫނީ ހޮސްޕިޓަލަށް ނުދިއުން.\nސިއްހަތު ޕަބްލިކް ހެލްތު ހެލްތު ޕްރޮޓެކްޝަން އެޖެންސީ\nމަހެއް ވެއްޖެ ތިޔަ ފްލޫ އެއް ފެތުރޭތާ. އަބަދުވެސް އެޗްޕީއޭ އުޅެނީ ފަހަތުގަ. އެންމެންގެ ކޮވިޑަށް ޓެސްޓްކޮއްފަ ނެގެޓިވް އޭބުނީމަ ނިމުނީ\nމިފަހަރުގެ ރޯގާއާއި ކޮވިޑާ ގުޅުވައިގެން ސަރުކާރުން ކުޅޭނެ ކުޅިގަނޑެއް ނެތީހެއްޔެވެ؟


Mourinho Ge Massala FA In Balanee - Vaguthu\nމާލޭގެ އަދަދު މަދު، ނަމަވެސް އަދި އުފަލެއް ނެތް - 21 ގަޑިއިރު ކުރިން\nމޮރީނިއޯގެ މައްސަަލަ އެފްއޭ އިން ބަލަނީ\n2 އަހަރު ކުރިން ( އޮކްޓޯބަރ 9, 2018 )\nޕްރިމިއާ ލީގުގައި އެންމެފަހުން މެންޗެސްޓަރ ޔުނައިޓެޑުން ކުޅުނު މެޗުގައި އެ ކްލަބުގެ ކޯޗު ހޯޒޭ މޮރީނިއޯ ޓަޗްލައިންގައި ހުރެ ދެއްކި ވާހަކަތަކެއްގެ މައްސަލަ އިނގިރޭސި އެފްއޭ އިން ބަލަން ފަށައިފިއެވެ.\nއެފްއޭ އިން ތަހުގީގު ކުރަނީ ޕްރިމިއާ ލީގުގައި އެންމެފަހުން ނިއުކާސަލް ޔުނައިޓެޑާއި ބައްދަލުކޮށް 3-2 އިން ޔުނައިޓެޑް މޮޅުވި މެޗަށްފަހު ދަނޑުން ފައިބައިގެން ދަމުން މޮރީނިއޯ ޕޯޗުގީޒް ބަހުން ބުނި އެއްޗެއްގެ މައްސަލައެވެ.\nމި މައްސަލަ ތަހުގީގު ކުރަން އެފްއޭ އިން ފަށާފައިވާއިރު މޮރީނިއޯ ގޯސް އެއްޗެއް ބުނެފައިވާކަން ސާބިތުވެއްޖެނަމަ ބެންޗުގައި ނުހުރެވޭ ގޮތަށް އޭނާ އަށް އަދަބެއް އައުމަކީ އެކަށީގެންވާ ކަމެކެވެ.\nނިއުކާސަލް އަތުން ޔުނައިޓެޑް މޮޅުވި މެޗުގެ ފުރަތަމަ ހާފް ނިމުނުއިރު 2-0 އިން ކުރީގައި އޮތީ ނިއުކާސަލްއެވެ. ނަމަވެސް ދެވަނަ ހާފްގައި ޔުނައިޓެޑުން ތިން ގޯލު ކާމިޔާބުކުރިއިރު، އެޓީމުން ތިންވަނަ ގޯލު ކާމިޔާބުކުރީ މެޗުގެ އެންމެފަހު މިނެޓްގައެވެ. މި ގޯލު ޔުނައިޓެޑަށް ކާމިޔާބުކޮށްދިނީ އެލެކްސިސް ސަންޗޭޒްއެވެ.\nއެ މެޗުން ޔުނައިޓެޑް މޮޅުވިއިރު އެއީ ހަތަރު މެޗަށްފަހު ޔުނައިޓެޑުން ހޯދި ފުރަތަމަ މޮޅުކަން ފާހަގަކޮށްލެވެއެވެ. ޔުނައިޓެޑް މިހާރު އޮތީ 13 ޕޮއިންޓާ އެކު ލީގުގެ އަށްވަނައިގައެވެ. ލީގުގައި ޔުނައިޓެޑުން ދެން ބައްދަލުކުރާނީ ޗެލްސީއައެވެ.


Singles In Neela Low Medal Hoadhi Iru2Category Akun Raajjeyge2Pair Final Ah - Vaguthu\nސިންގަލްސް އިން ނީލާ ލޯ މެޑަލް ހޯދިއިރު ދެ ކެޓެގަރީއަކުން ރާއްޖޭގެ ދެ ޕެއާ ފައިނަލަށް\nޕާކިސްތާނުގެ ވެރިރަށް އިސްލާމްއާބާދުގައި ކުރިއަށްދާ ޔޮނެކްސް ސަންރައިސް ޕާކިސްތާން އިންޓަނޭޝަނަލް ސީރީސް ބެޑްމިންޓަން މުބާރާތުގައި މިއަދު ކުޅުނު ސެމީ ފައިނަލް މެޗުތަކުން މޮޅުވެ އަންހެން ޑަބަލްސް އިން ރާއްޖޭގެ ދެބެން ކަމަށްވާ އައިމިނަތު ނަބީހާ އާއި ފާތިމަތު ނަބާހާގެ ޕެއާގެ އިތުރުން މިކްސް ޑަބަލްސް އިން ނަބާހާ އާއި ޒަޔާން ޒަކީގެ ޕެއާ މުބާރާތުގެ ފައިނަލުން ފުރުސަތު ހޯދިއިރު އަންހެން ސިންގަލްސް އިވެންޓުން ތަޖުރިބާކާރު ކުޅުންތެރިއާ ނީލާ ނަޖީބު ލޯ މެޑަލް ހޯދައިފިއެވެ.\nއައިމިނަތު ނަބީހާ އާއި ފާތިމަތު ނަބާހާގެ ޕެއާ އަކީ ދާދި ފަހުން ނިމުނު ގައުމީ ބެޑްމިންޓަން މުބާރާތުގެ ޑަބަލްސް ޗެމްޕިއަނުންނެވެ. ރާއްޖޭގެ ބެޑެމިންޓަންގައި މިހާރު އެންމެ ފާހަގަކޮށްލެވޭ ނަބީހާ އާއި ނަބާހާގެ ޕެއާ ފައިނަލުން ފުރުސަތު ހޯދީ ސެމީގައި ސެހެރާ އަކުރަމް އާއި ހުމާ ޖާވީދުގެ ޕެއާ އަތުން ސީދާ ދެ ސެޓުން މޮޅުވެގެންނެވެ. ނަބީހާ އާއި ނަބާހާގެ ޕެއާ ސެޓުތައް ގެންދިޔައީ 21-16، 21-12 އިންނެވެ.\nމާދަމާ ކުޅޭ ފައިނަލުގައި ނަބީހާ އާއި ނަބާހާގެ ޕެއާ ބައްދަލުކުރާނީ ސެމީގައި ރާއްޖޭގެ ނީލާ ނަޖީބާއި މައިސާ ފަތުހުﷲގެ ޕެއާ ބަލިކުރި ޕާކިސްތާނުގެ ޕެއާއެއް ކަމަށްވާ ބުޝްރާ ގައްޔޫމާއި މަހޫރު ޝަހުޒާދުގެ ޕެއާއާ އެވެ.\nމުބާރާތުގެ މިކްސް ޑަބަލްސް ބައިން ޒަޔާން އާއި ނަބާހާގެ ޕެއާ ސެމީގައި ވަނީ ޕާކިސްތާނުގެ އަބްދުއްރަހުމާނާއި ސައިމާގެ ޕެއާގެ މައްޗަށް ކުރިހޯދާފައެވެ. ޒަޔާން އާއި ނަބާހާގެ ޕެއާ މޮޅުވީ 21-14، 21-13 އިންނެވެ. ފައިނަލުގައި ޒަޔާން އާއި ނަބާހާ ނުކުންނާނީ ނޭޕާލުގެ ދިޕޭޝް އާއި އަމީތާގެ ޕެއާއާ ދެކޮޅަށެވެ.\nއަންހެން ސިންގަލްސް ބައިން ސެމީ ފައިނަލުގައި ރާއްޖޭގެ ނީލާ ބަލިވެ މުބާރާތާ އަލްވަދާއުކީ ލޯ މެޑަލަކާއެކު އެވެ. ނީލާ ސެމީގައި ބަލިވީ ޕާކިސްތާނުގެ މަހޫރު ޝަހްޒާދު އަތުންނެވެ. އޭނާ ސެޓުތައް ގެންދިޔައީ 21-18، 21-11 އިންނެވެ.


BREAKING NEWS: Vazeefaa Gelley Meehunnah3Mas Dhuvasvandhen Sarukaarun Allowance Eh Dheyne - Vaguthu\nވަޒީފާ ގެއްލޭ މީހުންނަށް ތިންމަސް ވަންދެން ސަރުކާރުން އެލަވަންސެއް ދޭނެ\n3 މަސް ކުރިން ( އޭޕްރީލް 1, 2020 )\nވަޒީފާ ގެއްލޭ މީހުންނަށް ތިންމަސް ވަންދެން ސަރުކާރުން އެލަވަންސެއް ދޭނެ ކަމަށް ފިނޭންސް މިނިސްޓަރ އިބްރާހިމް އަމީރު ވިދާޅުވެއްޖެއެވެ.\nމިހާރު ކުރިއަށްދާ ނޫސްވެރިންގެ ބައްދަލުވުމެއްގައި މިނިސްޓަރ އަމީރު ވިދާޅުވީ ވަޒީފާ ގެއްލޭ ފަރާތްތަކަށް އެލަވަންސެއް ލިބޭނީ ޖޮބް ސެންޓަރުގައި ރަޖިސްޓްރީ ކުރުމުން ކަމަށެވެ.\nވަޒީފާ އިން ވަކިކުރާ މުވައްޒަފުންނަށް އެލަވަންސެއް ދޭނީ ކޮވިޑް-19 އާއި ގުޅިގެން ސަރުކާރުން އިއުލާން ކޮށްފައިވާ ސްޓިމިއުލަސް ޕެކޭޖްގެ ދަށުންނެވެ. ނަމަވެސް ވަޒީފާ އިން ވަކިކުރާ މުވައްޒަފުންނަށް އެލަވަންސެއްގެ ގޮތުގައި ދޭނީ ކިހައި އަދަދެއްގެ ފައިސާ ކަމެއް މިރޭ މިނިސްޓަރ އަމީރު އިއުލާނެއް ނުކުރައްވައެވެ. މިނިސްޓަރ އަމީރު ވިދާޅުވީ ވަޒީފާ ގެއްލޭ ފަރާތްތަކަށް ދޭ އެލަވަންސަކީ ކިހާ އެލަވަންސެއް ކަމެއް އަދި ނުނިންމަވާ ކަމަށެވެ.\nކޮވިޑް-19 އާއި ގުޅިގެން މިހާރު ވެސް ހަމައެކަނި ރިސޯޓްތަކުން 11000 އަށް ވުރެ ގިނަ މުވައްޒަފުން ވަނީ މުސާރަ ނުލިބޭ ގޮތައް ރަށަށް ފޮނުވާލަން ނިންމާފައެވެ.\nމިއަދުން ފެށިގެން ތިން މަސް ދުވަހުގެ ނޯޕޭ ލީވަކަށް ދާން މުވައްޒަފުން ލައްވައި މަޖުބޫރުން ސޮއިކުރުވަމުންދާ ކަމަށް ބައެއް މުވައްޒަފުންނާއި ޓޫރިޒަމް އެމްޕްލޯއީސް އެސޯސިއޭޝަން (ޓީމް) އިން މިއަދު ވަނީ ބުނެފައެވެ.\nއޭޕްރީލް 2, 2020 05:27\nވަޒީފާ ގެއްލޭ މީހުން އެކަނިތޯ؟ ނޯޕޭ އައް ފޮނުވާލާ މީހުން ވެސް ހިމަނަން ވާނު. އެމީހުންގެ ވެސް އަނބި ދަރިންނާ ޕޭރެންޓސް އާ ބޭންކް ގަ ބޮޑު ލޯނަކާ އޮންނާނެ\nއޭޕްރީލް 2, 2020 09:51\nހުސްދޮގު މަކަރުންފުރިގެންވާ ބަޔަކު ތެދެއް ނު ހަދާނެ ރައްޔަތުން ވާނުވެއްދުމަށް ސަރުކާރަށް އިލްތިމާސް ކުރަން.\nއޭޕްރީލް 2, 2020 10:14\nމުސާރަ ވ ބޮޑުތަނުން ކުޑަ ކޮށްފައި ތިބި މީ ހުންވެސް އަދި 15 ދުވަ ހު މަސައްކަތް ކުރުވާފަ އަނެއް 15 ދުވަ ހަށް ނޯ ޕޭ އަށް ފޮނުވާ މީ ހުން ވެސް އެމީ ހުނަށް އޮތީ ކޮން ގޮތެއް.؟\nއޭޕްރީލް 2, 2020 11:13\nމި އަމީރުމެން ކައިފަ ބާކީވާ ބައެއްތަ އަދި ރައްޔިތުންނައް ދެވޭނީ.\nއޭޕްރީލް 2, 2020 12:31\nބައެއް މީހުންގެ ވަޒީފާ ގެއްލެނީ. މާލޭގެ މަސްހޫރު ފޮޓޯނަގާ އެފް.ޑީ.އައި ގެ މުވައްޒަފުންނަށް ވަޒީފާގެ ބިރު ވަރަށް ބޮޑު، ޑިއުޓީ ޝެޑިއުލްހަދާ ހަފުތާއަކު 02 ދުވަހު މަސައްކަތްތައް ނުކުންނަންޖެހެނީ. އެނެތް 05 ދުވަހަކީ ނޯޕޭކަމަށް ވަނީ ނިންމާފައި. އެ ދުވަސްތަކަށް މުސާރައެއް ނުލިބޭ. އެހެންކަމަށްވާނަމަ އެ މުވައްޒަފުންނަށް މުސާރަ ލިބޭނީ މަހަކު 08 ދުވަހު އަނެތް 22 ދުވަހު މުސާރައެއް ނުލިބޭ. ދެން ކިހިނެތް ކުލި/ކަރަންޓް/ފެން ބިލް ދައްކަނީ؟ މި ކަހަލަ މުވައްޒަފުންނަށް ސަރުކާރުގެ ޕެކޭޖުގެ ތެރެއިން ހަމަޖެހިދާނެތޯ ނޫސްވެރިޔަކު ކޯވިޑް19 ގެ ޕްރެސްގައި ސުވާލުކޮށްލަދީބަލާ؟\nއޭޕްރީލް 13, 2020 11:55\nކަލޭ ކޮންތާކުން ލާރިހޯދަނީ.. ބާސާ ތަޅާ އިރު؟ ހުސް އަނގަ.\nލާރި ނެތިގެން މީރާ ހުޅިވައިގެން ޓެކްޕޭޔަރުން ފެލަން ވެގެން ބިރު ދައްކަނީ....\nގަވާއިދާ ޚިލާފަށް މީރާ މުވައްޒަފުންނަށް ބިރު ދައްކައިގެން މުވައްޒަފުން ނެރެގެން މަސައްކަތް ކުރުވަނީ... ކޮބާ ހެޔޮވެރިކަން. ކޮބާ ތިބުނާ އިހުސާން ތެރިކަން. ކޮބާ މުވައްޒަފުން އަޅުންނަށް ނުހެދިފައި....\nއޭޕްރީލް 13, 2020 12:50\nމީ އަނދިރިވެފަ އޮތް ސަރުކާރެއް. އެމީހުްނ އަނދިރިވެފަ ތިބިހެން ހުރހާ މީހުން އަނދިރި ނުވެދާނެ ކަން ގަބޫލުކުރަންވާނެ. އެލަވަންސް ދޭނަމޭ ކިޔާފަ ހާހެއް ހާ ރުފިޔާ ދިނީމަ އެގެއިން ލައިންކާނެ މަސްކޮޅު ވެސް ނުލިބޭ.. ދެން ހިތައް އރި ތަނަކުން މުވައްޒަފުން ވަކި ކުރަނީޔޯ ކިޔާފަ ބުނާ އިރު މުވައްޒަފުން ވަކިކުރާ ތަންތަން ނުފެލާ މުވައްޒަފުންނަށް މުސާރަދެވޭ ގޮތަށް ސަރުކާރުން ހަދާބަލަ... ކަނޑަނެ ބަޔަކު ކަނޑާފަ ލާރިކޮޅު އެއްކޮށްލުވާފަ އެލާރި ސަރުކާރަށް ނަގަނީ... މީތަ ރައްޔިތުންގެ ވެރިކަމަކީ...


ޕްރޮފެޝަނަލް އެލަވަންސް: ވަޒީފާއަށް ނިކުންނަ ކޮންމެ ދުވަހަކަށް -/135 ރުފިޔާ\nއެކައުންޓިންގ ނުވަތަ ފައިނޭންސްގެ ދާއިރާއިން ފުރަތަމަ ޑިގްރީ ހާސިލުކޮށްފައިވުމާއެކު، އެކައުންޓިންގ ނުވަތަ ފައިނޭންސްގެ ދާއިރާގައި 05 އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\nދިވެހި އަދި އިނގިރޭސިބަހުން ފަރިތަކަމާއެކު މުޢާމަލާތް ކުރަން އެނގުން.\nކޯޕަރޭޝަނުން ދުވަހުން ދުވަހަށް ކުރެވޭ މާލީ މުޢާމަލާތްތަކުގެ ރެކޯޑުތައް، ކޯޕަރޭޝަންގެ ގަވާއިދާއި އުސޫލުތަކާ އެއްގޮތްވާގޮތުގެމަތިން އަދި މާލިއްޔަތު ޤާނޫނުގެ ހަމަތަކާ އެއްގޮތަށް ބެލެހެއްޓުން.\nމަހުން މަހަށް ކޯޕަރޭޝަންގެ އެކައުންޓް ސްޓޭޓްމަންޓްތައް ބޭންކުތަކުން ހޯދައި، ސްޓޭޓްމަންޓްތަކާ އެއްގޮތަށް ކޯޕަރޭޝަންގެ އެކައުންޓުތަކުގެ ހިސާބުތައް ރީކޮންސައިލް ކުރުން.\nބަޖެޓުން ކުރެވޭ ޚަރަދުތައް ދުވަހުން ދުވަހަށް ބާކީކޮށް، މަހުން މަހަށް ހަދަން ޖެހޭ ރިޕޯޓުތައް ހެދުމާއި، ބޭނުންވެއްޖެ އެހެން ޙާލަތްތަކުގައި ބަޖެޓު ބާކީގެ މަޢުލޫމާތު ކަމާބެހޭ ފަރާތްތަކަށް އެރުވުން.\nކޯޕަރޭޝަނުން ތައްޔާރުކުރެވޭ އެހެނިހެން ރިޕޯޓުތަކަށް ފައިސާއާ ބެހޭގޮތުން ބޭނުންވާ މަޢުލޫމާތު ބޭނުންވެއްޖެ ޙާލަތްތަކުގައި، އެކަށޭނެ ވަގުތުގައި ޙިއްޞާކުރުން.\nކޯޕަރޭޝަނުން ކުރާ ޙައްޖު ޢުމްރާ ދަތުރުތަކުގެ ހިސާބުތައް ވަކިން އެނގޭނެ ފަދަ ގޮތަކަށް، ޙައްޖު ނުވަތަ ޢުމްރާ ދަތުރު ނިމޭތާ 02 ހަފުތާގެ ތެރޭގައި ތައްޔާރުކޮށް، ކޯޕަރޭޝަންގެ ސީނިއަރ މެނޭޖްމަންޓަށް ހުށަހެޅުން.\nކޯޕަރޭޝަނުންގެ ފަރާތުން އިންވެސްޓް ކުރެވިދާނެ ދާއިރާތަކަކީ ކޮބައިތޯ ބަލައި އެކަމަށް ބޭނުންވާ ޕްރޮޕޯޒަލް ތައްޔާރުކޮށް އަދި އިންވެސްޓްމަންޓް އެސެސްމަންޓް ތައްޔާރުކޮށް ބޯޑަށް ހުށަހެޅުން.\nމަހުން މަހަށް ނިންމަންޖެހޭ މާލީ ހިސާބުތައް ނިންމައި ރިޕޯޓު ތައްޔާރުކޮށް ޙިއްޞާކުރަންޖެހޭ ފަރާތްތަކާއި ޙިއްޞާކުރުން\nމަޤާމަށް އެދި ހުށަހަޅާ ސިޓީ (އިޢުލާން ނަންބަރާއެކު)\nލިބިފައިވާ ތަޢުލީމީ ސެޓުފިކެޓުތަކުގެ އެކްރެޑިޓްކޮށްފައިވާ ކޮޕީ\nވަޒީފާގައި އުޅުއްވާ ނުވަތަ އުޅުއްވާފައިވާ ފަރާތެއްނަމަ އަދާކުރައްވާ ނުވަތަ އަދާކުރެއްވި ވަޒީފާ އެނގޭނެ ރަސްމީ ލިޔުން\n10 ސެޕްޓެންބަރު 2014 ވާ ބުދަ ދުވަހުގެ 12:00 ގެ ކުރިން މޯލްޑިވްސް ޙައްޖު ކޯޕަރޭޝަން ލިމިޓެޑަށް ހުށަހެޅުއްވުން އެދެމެވެ.\nވަޒީފާއަށް ކުރިމަތިލާ ފަރާތްތަކުގެ ތެރެއިން ޝަރުޠު ހަމަވާ ފަރާތެއް ނުލިބިއްޖެނަމަ، އެންމެ އެކަށީގެންވާ ފަރާތެއް ނެގުމުގެ ފުރުޞަތު އޮންނާނެއެވެ. އިތުރު މަޢުލޫމާތު ހޯއްދެވުމަށް ގުޅުއްވާނީ 3011000 އަށެވެ.\nމި މަޤާމަށް ކުރިމަތިލާ ފަރާތްތަކުގެ ތެރެއިން ޝޯޓްލިސްޓުވާ ފަރާތްތަކާ އިންޓަވިއު ކުރެވޭނެއެވެ. އަދި ޝޯޓްލިސްޓްވާ ފަރާތްތަކުން، އިންޓަވިއުއަށް ވަޑައިގަންނަވާއިރު ހުށަހަޅުއްވާފައިވާ ސެޓުފިކެޓުތަކުގެ އަސްލު ގެންނަވަންވާނެއެވެ. ވަޒީފާއަށް އެދި ހުށަހަޅާ ސިޓީ އެޑްރެސް ކުރަންވާނީ:


2026 ge WorldCup America, Canada Mexico gai\n2026 ގެ ވޯލްޑްކަޕު އެމެރިކާ، ކެނަޑާ، މެކްސިކޯގައި\nފީފާ ވޯލްޑްކަޕް 2022 ގައި ބާއްވަން އެމެރިކާ ބައްރަށް ލިބޭނެކަން މިއަދު އިއުލާން ކުރުމާ އެކު އުފާފާޅު ކުރަނީ.\nފީފާގެ 2026 ވަނަ އަހަރު ވޯލްޑްކަޕު އުތުރު އެމެރިކާގެ ބައްރުގެ ތިން ގައުމު ކަމަށްވާ އެމެރިކާ އާއި ކެނާޑާ އަދި މެކްސިކޯގައި ބާއްވަން ފީފާގެ ކޮންގްރެސްއިން ނިންމައިފި އެވެ.\nމި އަހަރުގެ ވޯލްޑްކަޕު ރަޝިއާގައި ބާއްވާތީ 2026 ގެ ވޯލްޑްކަޕަށް ޔޫރަޕްގެ އެއްވެސް ގައުމަކަށް ބިޑެއް ނުކުރެވޭނެ އެވެ. އަދި 2022ގެ ވޯލްޑްކަޕު ގަތަރުގައި ބާއްވާތީ އޭޝިއާގެ އެއްވެސް ގައުމަކަށްވެސް ބިޑެއް ނުކުރެވޭނެ އެވެ. އަދި 2014 ގެ ވޯލްޑްކަޕު ބްރެޒިލްގައި ބާއްވާފައި ވުމުން ދެކުނު އެމެރިކާގެ އެއްވެސް ގައުމަކަށް ބިޑް ހުށަހެޅުމުގެ ފުރުސަތު ދީފައި ނުވެ އެވެ.\nވޯލްޑްކަޕު ބާއްވަން ބިޑް ހުށަހެޅީ އެފްރިކާގެ ބައްރުގެ މޮރޮކޯ އާއި އުތުރު އެމެރިކާގެ ޔުނައިޓަޑް ބިޑެވެ.\nވޯލްޑްކަޕު ބިޑަށް ވޯޓު ދިނުމުގެ ފުރުސަތު ފީފާގެ ހުރިހާ މެންބަރު ގައުމަކަށް ލިބިގެންވެ އެވެ. މިއަދު ނެގި ވޯޓްގައި މޮރަކޯއަށް 65 ވޯޓެވެ. އުތުރު އެމެރިކާގެ ޔުނައިޓަޑް ބިޑަށް 134 ވޯޓް ވަނީ ލިބިފަ އެވެ. އެއް ގައުމުން ވަނީ ވަކި ކޮޅަކަށް ބިޑް ދޭން ނުފެންނަ ކަމަށް ވޯޓް ދީފަ އެވެ.\nމެކްސިކޯގައި ވަނީ މީގެ ކުރިން ދެ ފަހަރަށް ވޯލްޑްކަޕު ބާއްވަފަ އެވެ. އެއީ 1970 ވަނަ އަހަރާއި 1986 ވަނަ އަހަރު އެވެ. އެމެރިކާގައި ވަނީ އެއްފަހަރު ވޯލްޑްކަޕު ބާއްވާފަ އެވެ. އެއީ 1994ވަނަ އަހަރު އެވެ.\nމިއި އެއް ގައުމަށް ވުރެ ގިނަ ގައުމެއްގައި ވޯލްޑްކަޕު ބާއްވަން ފީފާއިން ނިންމި ދެ ވަނަ ފަހަރެވެ. މީގެ ކުރިން ޖަޕާނާއި ދެކުނު ކޮރެއާގައި ވަނީ ވޯލްޑްކަޕު ބާއްވާފަ އެވެ. އެއީ 2002 ވަނަ އަހަރުގެ ވޯލްޑްކަޕެވެ. ފީފާ ވޯލްޑްކަޕު 2026 ގައި 48 ޓީމު ވާދަ ކުރާނެ އެވެ.


ރަމަޟާންމަސްފެށުމާއި ނިންމުމުގައި ބަރޯސާވެވޭނީ ހަމަލޮލަށް ހަނދު ފެނުމުން – DhiSalafiyyah\nރަމަޟާންމަސްފެށުމާއި ނިންމުމުގައި ބަރޯސާވެވޭނީ ހަމަލޮލަށް ހަނދު ފެނުމުން\n19/07/2012 ޢިލްމުވެރިންގެ ފަތުވާ, ފިޤުހާއި އޭގެ ޢިލްމުތައް, ފިޤުހީ މައްސަލަތައްދިސަލަފިއްޔާ\nސުވާލު: ބައެއް މީހުންނަށް ހަނދުފެނުނުކަމުގެ ދަޢުވާ ކުރާއިރު ފަލަކީ ޙިސާބުގެ އަހުލުވެރިން އެރޭ ހަނދު ނުފެންނާނެކަމުގެ ދަޢުވާކުރެއެވެ. މިކަމުގައި އަޅުގަނޑަށް އޮޅުމެއް ނާރައެވެ. އެހެނީ ޙިސާބު ހެދުމުގައި މައްސަލައެއް ހުރުމަކީ އެކަށީގެންވާ ކަމެކެވެ. އަދި މިން ކަނޑައެޅުމުގައިވެސް ޚިލާފުތަކެއް ހުރެދާނެއެވެ. ނަމަވެސް އޮޅުން އަރާ ތަންކޮޅަކީ ފަލަކީ ޙިސާބަށް ސަމާލުކަންދޭ، އެކަމުގެ އަހުލުވެރިން ދަޢުވާކުރާގޮތުގައި އެމީހުންވެސް އެމީހުންގެ އޮބްސަވޭޓަރީތަކުގައި ބޭނުންކުރާ އާލާތްތައް ބޭނުންކޮށްގެން ހަނދު ހޯދަން މަސައްކަތްކޮށްގެންވެސް ނުފެނުނުކަމަށެވެ. ފަހެ ފަހުގެ ޒަމާނީ ވަޞީލަތްތައް ބޭނުންކޮށްގެން (ހަނދު) ނުފެނުނު އިރު ހަމަލޮލަށް ފެންނާނީ ކިހިނެތް ހެއްޔެވެ؟ މިމައްސަލަ އިދިކޮޅަށް ހިނގިނަމަ، އާލަތްތަކުން ބަލާފައި ހަނދުފެނިފައި ހަމަ ލޮލަށް ބަލައިގެން ނުފެނުނު ނަމަ މިކަމުގައި ޚިލާފުވުމުގައި ބުރަދަނެއް ހުރީހެވެ. އެއީ ރޯދަ ހިފާނެތޯ ނުވަތަ ނޫންތޯއެވެ. ނުވަތަ މީސްތަކުން ރޯދަ ދޫކޮށްލާނީތޯ ނުވަތަ ނޫންތޯއެވެ. ނަމަވެސް މައްސަލައަކީ ހަމަލޮލަށް ފެނިފައި އާލާތްތައް ބޭނުންކޮށްގެން ނުފެންނާނީ ކިހިނެތް ހެއްޔެވެ؟ ޙަޤީޤަތުގައި ތިޔަބޭފުޅުންގެ އަރިހުން އަޅުގަނޑު ބޭނުންވަނީ އަޅުގަނޑުގެ ހިތުގައި އުފެދިފައިމިވާ ދަތިކަމާ ވާނުވާ ނޭނގިފައިވާވުން ސާފުކޮށް ފިލައިގެންދާފަދަ ޖަވާބެކެވެ. އަޅުގަނޑަށް ހީވާގޮތުގައި މިއީ އަޅުގަނޑުގެ އެކަނި ސުވާލެއް ނޫނެވެ.\nޖަވާބު: ރަމަޟާންމަސް ފެށުނުކަން ޘާބިތުކުރުމުގައި ބަރޯސާވެވޭނީ ހަނދު ފެނުމަށެވެ. ނުވަތަ ހަނދު ނުފެނިއްޖެ ޙާލަތުގައި ޝަޢުބާންމަހުގެ ތިރީސް ފުރިހަމަވުމަށެވެ. މިއީ ޞައްޙަ ސުންނަތުގައި މިކަމަށް ދަލީލުލިބޭގޮތެވެ. އަދި އެކަމުގައި ޢިލްމުވެރިން އެއްބަސްވެފައިވެއެވެ. އިމާމް ބުޚާރީ (1909) އާއި މުސްލިމް (1081) އަބޫ ހުރައިރާ رضي الله عنه ގެ އަރިހުން ރިވާކުރައްވާފައިވެއެވެ. ނަބިއްޔާ صلى الله عليه وسلم ޙަދީޘްކުރެއްވިއެވެ:\n((صُومُوا لِرُؤْيَتِهِ ، وَأَفْطِرُوا لِرُؤْيَتِهِ ، فَإِنْ غُبِّيَ عَلَيْكُمْ فَأَكْمِلُوا عِدَّةَ شَعْبَانَ ثَلَاثِينَ))\nމާނައީ: “އެ(އެބަހީ: ހަނދު)ފެނުމުން ރޯދަހިފާށެވެ. އަދި އެ (އެބަހީ: ހަނދު) ފެނުމުން ރޯދަދޫކޮށްލާށެވެ. ފަހެ ތިޔަބައިމީހުންނަށް ވަންހަނާވެއްޖެނަމަ ޝައުބާންމަހުގެ ތިރީސް ދުވަސް ހަމަކުރާށެވެ.”\nއަދި އެހެން ރިވާޔަތެއްގައި އައިސްފައިވެއެވެ.\n((…فإن غمِّي عليكم…))\nމާނައީ: “…އަދި ތިޔަބައިމީހުންގެ މައްޗަށް ވިލާބޯވެއްޖެނަމަ…”\nފަލަކީ ޙިސާބަށް ބެލުމެއްނެތެވެ. އަދި ހަނދުބެލުމުގެ އަޞްލަކީ ހަމަލޮލުން ބެލުމެވެ. ނަމަވެސް ޒަމާނީ ވަޞީލަތަކުން ބަލައިގެންވެސް ހަނދު ފެނިއްޖެނަމަ ފަހެ އެފެނުމަށް ބަރޯސާވެ ޢަމަލުކުރާނެއެވެ…\nހަމަލޮލަށް ހަނދުފެނިފައި އާލާތްތަކުންނާއި އޮބްސާވޭޓަރީތަކަށް ހަނދުނުފެނުން ދަންނައެވެ. ފަހެ މިކަން ރުޖޫޢަވަނީ ހަނދުފެނުނުތަނަށާއި އޭގެ ވަޤުތަށެވެ. އަދި ކޮންމެ ޙާލެއްގައިވެސް ޙުކުމްބިނާވެގެންވަނީ ހަނދުފެނުމަށެވެ. ފަހެ މުސްލިމުންގެ ތެރެއިން އިތުބާރުހުރި އެކަކަށް ނުވަތަ ދެ މީހަކަށް އެ ފެނިއްޖެނަމަ ވާޖިބުވެގެންވަނީ އެފެނުނު ފެނުމާއި އެއްގޮތަށް ޢަމަލުކުރުމެވެ.\n(ސުޢޫދީ ޢަރަބިއްޔާގެ) ޤާޟީންގެ އެންމެ މަތީ މަޖިލީސްގެ ރައީސްކަމުގައިވާ އައްޝައިޚް ސާލިޙް އިބްނު މުޙައްމަދު އައްލުޙައިދާން حفظه الله ވިދާޅުވެފައިވެއެވެ.\n“އަލްއަޚް ޢަބްދުﷲ އަލްޚުޟައިރީއަކީ ހަނދުބެލާދިރާސާކުރުމަށް މަޝްހޫރު ބޭފުޅެކެވެ. ހަނދުބަލާ ދުވަސްތަކުގައިނޫނަސް ގިނަ ޙާލަތްތަކެއްގައި އޭނާ ހަނދުދިރާސާކޮށް ހައްދަވައެވެ. އޭނާގެ ގާތަށްގޮސް، “حوطة سدير” އޭ ކިޔުނު ހިސާބުގައި ފަލަކީ ޙިސާބުގެ އަހުލުވެރިން އޭނާއާ ބައްދަލުކުރިއެވެ.\nއެބޭފުޅާ އަޅުގަނޑަށް ޚަބަރުދީފައިވާ ގޮތުގައި ފަލަކީ ޙިސާބުގެ އަހުލުވެރިންގެ ޙިސާބުކުތަކާއި ލަފާކުރުންތަކަށް ބުރަވެ އެރޭގެ ހަނދުފެންނާނެކަމަށް ވަކިދިމާއެއް ކަނޑައެޅިއެވެ. އެއީ އެމީހުން ގެންގުޅޭ ކޮންޕިއުޓަރުތައްފަދަ ތަކެތި ބޭނުންކޮށްގެންނެވެ. ފަހެ އޭނާ އެބައިމީހުންނަށް ޚަބަރުދިނީ އެމީހުން އެބުނާ ދިމާލުން އެރޭ އެއްވެސް ޙާލެއްގައި ހަނދުނުފެންނާނެކަމަށެވެ. އެހެނީ އެމީހުންނަށްވުރެ ކުރިން، އޭގެ ކުރީރޭ އޭނާ ހަނދުބެލިއެވެ. އޭނާއަށް ހަނދު ކޮންމެ ރެއަކުވެސްއަރާ ހަނދުގެ މަންޒިލުތައް އެނގެއެވެ. އެހެނީ ކުރިން އިސްވިތަނުން އެ ހުރަސްކުރެއެވެ.\nދެން އެންމެފަހުން ހަނދު ނުކުމެ ފާޅުވިއިރު ފަހެ ހަމަކަށަވަރުން އެކަންވީ އޭނާ ލަފާކުރިގޮތާ އެއްގޮތަށެވެ. އެމީހުން ލަފާކުރި ގޮތަކަށެއްނޫނެވެ. އޭނާ އެމީހުންނަށް އުޛުރުހޯދައިދިނެވެ. އެހެނީ އެމީހުން އެގޮތަށް ކަނޑައެޅީ ހަނދުބަލައިގެންކަމަށްނުވާތީއެވެ. ނަމަވެސް އެމީހުންގެ އަތުގައިވާ ކޮންޕިއުޓަރުތަކުންނެވެ.” (ޝޭޚުގެ ބަސްކޮޅު ނިމުނީ)\nމިއީ ސުޢޫދީ ޢަރަބިއްޔާގެ الرياض ނޫހުން ޝައިޚުއާއެކު ބޭއްވި ބައްދަލުވުމެކެވެ…\nމިފަތުވާގެ އަޞްލު ބައްލަވާ : ލިންކު1(އިނގިރޭސި)، ލިންކު2(ޢަރަބި)


Vaahaka – moya hii magey (25)\nވާހަކަ – މޮޔަ ހިތް މަގޭ (25)\nސެޕްޓެމްބަރ 25 ވަނަ ދުވަހުގެ ބަޔާ ގުޅޭ\nއާރިއާ އެނދުގައި ބައިންދާފައި ރާކިން އެންމެ ފުރަތަމަވެސް އެމްބިއުލާންސަށް ގުޅިއެވެ.\n“އާރިއާ. އަހަރެން މަންމަމެންނަށް ގޮވާފައި އަންނަންދެން އެކަނި އިނދެވޭނެތަ؟”\nރާކިން އާރިއާގެ މޫނުގައި ދެއަތުން ހިފާލާފައި އުފުލާލިއެވެ. އެވަގުތު އާރިއާ ލަސްލަހުން ބޯޖަހާލިއެވެ.\n“ވަރަށް އަވަހަށް އެބައަންނަން.” ރާކިން އާރިއާގެ ނިތްކުރީގައި ބޮސްދީފައި ނިކުމެގެން ދިޔައެވެ. އެނބުރި އައިއިރު އޭނާޣެ ފަހަތުގައި ތައުފީޤާއި ރާމިޒާއައެވެ. ހާލަތުގެ ނާޒުކު ކަމާއިހުރެ އެމީހުންގެ ސުވާލުތަކުން ރާކިން ސަލާމަތްވިއެވެ. ރާމިޒާ އަތްމަތި އަވަސްކޮށްލާފައި ހޮސްޕިޓަލަށް ގެންދަންޖެހޭ ސާމާނު ތައްޔާރު ކުރަން ފެށުމާއެކު ތައުފީޤް އެމްބިއުލާން އައިތޯ ބަލަން އަނެއްކާވެސް ބޭރަށް ނިކުތެވެ. އެހުރިހާއިރު ރާކިން ހުރީ އާރިއާގެ ކައިރީގައެވެ. އޭނަގެ ހިތް ތެޅެމުންދިޔައީ ނުހަނު ބާރަށެވެ. އާރިއާގެ މޫނުމަތިން ފެންނަމުންދިޔަ ވޭނަކުން ދެލޯ ފެންކަޅިވިއެވެ.\nއާރިއާ ހޮސްޕިޓަލަށް ގެންގޮސް ވިއްސާ ކޮޓަރިއަށް ވެއްދި ހިސާބުން އިންތިޒާރުގެ މިނިޓްތައް ގުނަން ފެށުނީއެވެ. ރާކިން ހުއްޓިނުލާ ހުރެގެން ދެކޮޅަށް ހިނގަމުން ދިޔައިރު ތައުފީޤާއި ރާމިޒާ ހިމޭންވެފައި ގޮނޑިބަރީގައި ތިއްބެވެ. ގަޑިއެއްހާއިރުފަހުން ވިއްސާ ކޮޓަރީގެ ދޮރުހުޅުވުނު އަޑަށް އެންމެންގެ ލޯތައް އެދިމާއަށް ދަތުރުކުރިއެވެ. ތުއްތު ދަރިފުޅު ފޮތިގަނޑަކަށް ލައިގެން ނިކުމެހުރި ނަރުސްކުއްޖާ ފެނިފައި އެންމެކުރިން އެތަނަށް ގޮސް ހުއްޓުނީ ރާކިންއެވެ.\n“ފިރިހެން ކުއްޖެއް.” ނަރުސްކުއްޖާ ތުއްތު ދަރިފުޅު ދިއްކޮށްލިއެވެ. އެތުއްތު މޫނަށް ރާކިން ބަލައިލީ އަތުތެރޭގައި ބޮނޑިކޮށްލުމަށްފަހުގައެވެ. އެވަގުތު ރާކިންގެ ހިތް ލޯބިން ފުރިގެންއައެވެ. ދެލޮލަށް ޖަމާވެގަތީ އުފާވެރި ކަމުގެ މުތީތަކެވެ.\nކައިރިއަށް އައިސް ހުއްޓުނު ތައުފީޤާއި ރާމިޒާވެސް އެމޫނު ދެކެފައި ހިނިތުން ވާންފަށައިފިއެވެ.\n“ދަރިފުޅުގެ މަންމަގެ ހާލު ރަނގަޅުތަ؟” ރާކިން އެދަރިފުޅު ރާމިޒާއަށް ދީފައި ނަރުސްކުއްޖާއާއި ކުރިމަތިލިއެވެ. ޖަވާބު އައީ އޭނާ ބޭނުންވި ގޮތަށެވެ. އާރިއާގެ ހާލު އިރާދަކުރެއްވީތީ މުޅިން ރަނގަޅެވެ.\n“ކޭން އައި ސީ ހަރ؟” އާރިއާ ދެކެލުމަށްޓަކައި ރާކިންގެ ހިތް ތެޅިގަތެވެ. ނަރުސްކުއްޖާ ހިނިތުންވެފައި ބޯޖަހާލިއެވެ. އެކަމަކު ދާންވެގެން ރާކިން ކުރިއަށް އެޅިފިޔަވަޅު ހުއްޓުވާލީ ތައުފީޤްގެ އަޑެވެ.\n“އަހަރެން ބޭނުމެއްނޫން ރާކިން އޭނާގެ ކުރިމައްޗަށް ދާކަށް.” ތައުފީޤް ގޮސް ރާކިންގެ ކުރިމައްޗަށް ހުއްޓިފައި ބުނެލިއެވެ.\n“ދެވަނަ ފަހަރަށް އަހަރެންގެ ދަރިފުޅު ރާކިންއާއި ހަވާލެއް ނުކުރާނަން. އޭނަ މަތިން ހަނދާންނައްތާލާ!” ރާކިންއަށްވުރެ ކުރިން ތައުފީޤް އަނެއްކާވެސް ވާހަކަދެއްކިއެވެ.\n“އެއީ އަހަރެންގެ ދެކުދިންގެ މަންމަ.” ރާކިން ތައުފީޤާއި ހަތަރުކަޅި ހަމަކޮށްލިއެވެ.\n“އޭނަ ގަދަވިހާ އަވަހަކަށް އާދަމްއާއި ކައިވެނިކުރާނެ.” ރާކިންއަށް ހީވީ އޭނާގެ މޫނުމަތީގައި ތައުފީޤް ޖެހިހެންނެވެ.\nދާދި ދެންމެއަކާއި ޖެހޭންދެން އެމޫނުން ފައުޅުވަމުން ދިޔަ އުފާވެރިކަން ގެއްލިއްޖެއެވެ. ތައުފީޤް ކުރިމަތިން ދުރަށް ދިއުމާއެކު ބަހަކުން ބަހެއް ނުބުނެ ރާކިން އެތަނުން ނިކުމެގެން ދިޔައެވެ.\nކޮޓަރީގެ ދޮރުހުޅުވުނު އަޑަށް ޒާނައަށް ހޭލެވުނެވެ. އެވަގުތު އެތަނުން ޒާނަ ފެނުމުން ރާކިންއަށްވެސް ލިބިގެންދިޔައީ ކުއްލި ސިހުމެކެވެ\n“ރާކިން. އައިމް ސޯ ސޮރީ. އަހަރެންނަށް ބިރުވެރި ހުވަފެނެއް ފެނިގެން އެތާގައި އޮންނަން ނުކެރިގެން އައީ. ރޫބީވެސް ކޮޓަރި ތަޅުލައިގެން ނިދައިފި.” ޒާނަ ފުންމައިގެން ތެދުވެ އިށީންދެފައި ކިޔައިދިނެވެ. ރާކިން ޖަވާބެއް ނުދެއެވެ.\nދިޔަގޮތަށް ގޮސް އުޑުތިލަމަތިން އެނދުމައްޗަށް ޖެހިގެންފައި ނިއްކުރިމަތީގައި އެއްއަތް ބާއްވާލިއެވެ. ރާކިންގެ އެހިމޭންކަމުން ޒާނަގެ ހާސްކަން އިތުރުކުރުވިއެވެ. ރާކިން ހިތްހަމަ ނުޖެހުނީއޭ ހީވެގެން އޭނާ ކުއްލިއަކަށް ދާންވެގެން ތެދުވިތަނާ އަނެއްކާ ސިހުނެވެ. ޒާނަ ދިޔަނުދޭންވެގެން ރާކިން އޭނާގެ އަތުގައި ހިފެހެއްޓީއެވެ.\n“ޒާނަ މަޑުކުރިޔަސް އޯކޭ.” ރާކިން ޒާނަގެ އަތުން ދޫކޮށްލުމާއެކު ޒާނަ އަނެއްކާ އޮށޯވެފައި ގައިމަތީ އޮތް ރަޖާ ރީތިކޮށްލިއެވެ.\nދެން އެދެމެދަށް ވެރިވެގެން ދިޔައީ މަރުގެ ހިމޭންކަމެވެ. ޒާނައަށް އެނގުނު އެއްޗަކީ ރާކިން މިރޭ އެހެން ރޭރެއާއި ހިލާފް ކަމެވެ. ޔަޤީނުންވެސް އޭނާއަށް ކަމެއް ދިމާވެއްޖެކަމުގައި ޒާނަގެ ހިތް ބުނަމުން ދިޔައެވެ. އެކަމަކު ސުވާލު ކުރާނެގޮތެއް ޒާނަގެ ސިކުނޑިއަކަށް ނުވަނެވެ. ބުނެވޭ ބަހަކުން ރާކިން ހިތްހަމަނުޖެހިދާނެތީ މާބޮޑަށް ޖެހިލުންވެއްޖެއެވެ.\n“ޒާނަ. އަހަރެން ބޭނުމެއްނޫން އޭނަ ގެއްލޭކަށް. އަހަރެންނަށް އިތުރަށް ދެން މިގޮތުގައި ކެތެއްނުވާނެ.” ރާކިންގެ އަސަރުގަދަ ބަސްތަކުން ތަނުގެ ހިމޭންކަން ނަގާލިއެވެ. ޒާނައަށް ބޭއިޙްތިޔާރުގައި ރާކިންއާއި ވީ ފަރާތަށް އެނބުރި ލެވުނެވެ.\n“އަހަރެން އާރިއާދެކެ ވަރަށް ވަރަށް ލޯބިވޭ. މިއޮތްހާ ދުވަހު ބިރުނުގަންނަ ވަރަށް މިރޭ އަހަރެން ބިރުގަނެއްޖެ. ހިތަށްއަރަނީ އޭނަ އެހެން މީހެއްގެ އަތުތެރޭގައި ވާތަން ދެކެން އަހަރެންގެ ހިތަށް ކުޅަދާނަ ވާނެބާވައޭ.” އަތް ދުރަށްލުމާއެކު ޒާނައަށް ރާކިންގެ ދެލޯ ފެނުނެވެ. އެވަގުތު ޒާނަގެ ހިތަށް ކުރީ ފުން އަސަރެކެވެ. ރާކިންގެ ދެލޯވަނީ ކަރުނުން ފުރިފައެވެ. ދެންމެ ދެންމެ ބޭރަށް އޮހިގެންފާނެ ކަހަލައެވެ.\n“ތިހެން ނުބުނޭ ރާކިން. ކީއްވެ އޭނަ އެހެން މީހެއްގެ އަތުތެރެއަށް ދާނީ؟ އެއަށްވުރެކުރިން ރާކިން އޭނަ އެނބުރިގެންނާނެ.” ޒާނަ ރާކިންގެ އަތުގައި ފިރުމާލިއެވެ.\n“ތީ އަހަރެން އެންމެ ޖެހިލުންވާކަންތައް. ހިތަށްއަރަނީ އަހަރެންނަށް ތިކަން ވާނެބާވައޭ. އާރިއާ އަދިވެސް ޖަވާބެއް ނުދޭ. އޭނާގެ ހިތުގައި އޮތް އެއްޗެއް ހިޔާލުކޮށްލަންވެސް ދަތި. ދުވަހެއްގެ ކޮޅުން މާފުކުރިއަސް އަލުން އަނބުރާ އަހަރެންނާއި ގުޅެން އާރިއާ އެއްބަސްވާނެތަ؟ ޒާނައަށް ހީވަނީ ކިހިނެތް؟” ރާކިން ކުއްލިއަށް ބަލާލުމުން ޒާނަ ބަސްހުއްޓުނެވެ.\nއެސުވާލުގެ ޖަވާބު ރާކިންއަށް މުހިންމުވާވަރު އެނގުނަސް ކަންތައް ހިނގާފައިވާގޮތެއް އޭނާއަކަށް އެނގިފައެއް ނެތެވެ.\n“އޭނަވެސް ރާކިންދެކެ ލޯބިވަންޏާ އެނބުރި އަންނާނެ.” ޒާނަ އެންމެފަހުން ބުނެލިއެވެ.\n“އަހަރެންނަށް އެނގޭ އެކަން.” ރާކިންގެ އަޑުގައިވަނީ ޔަޤީންކަމެވެ. އެހެނަސް އޭނާއަށް ޔަޤީންނުވަނީ އެލޯއްބާއިއެކު އާރިއާ އެނބުރި އަންނާނެ ކަމެވެ.\nހިތް އުދާސްވުމުން އެއުދާސްގަނޑު ބޭރުކޮށްލުން މުހިންމުވެއެވެ. އެއްގޮތަކީ ދެވަނަ ފަރާތަކާއި ހިއްސާކުރުމެވެ. ރާކިންއަށްވެސް ވީ އެހެންނެވެ. އެންމެ އުދާސްވި ގަޑީގައި ޒާނަގެ ގާތްކަން ލިބުމުން ހިތުގައި ފޮރުވާފައިވާ ހުރިހާ ސިއްރެއް އޭނާ ބޭރުކޮށްލީ ޖެހިލުމެއްނެތިއެވެ. އޭގެ ނަތީޖާއެއްގެ ގޮތުން ރޭގެ ދެންއޮތްބައި އޭނާއަށް އަރާމުގައި ނިދޭގޮތްވިއެވެ.\nރާކިންއަށް ނިދޭހާއިރުކޮށްފައި ޒާނަ ލޯ ހުޅުވާލިއެވެ. ދެކެވުނު ވާހަކަތަކަށްފަހު އޭނާގެ ނިދިވަނީ ލޮލާއި ރުޅިވެފައެވެ. އައިނައިތަނެއް ނޭނގި މިސްކުގެ ހިޔާލުތައް އައިސް ޒާނަގެ ސިކުނޑިވަށާލައިފައި ވެއެވެ. ނިދިފައި އޮތް ރާކިންގެ މޫނަށް ޒާނަ ފުންކޮށް ބަލައިލިއެވެ. އެމޫނުން އޭނާއަށް މިސްކު ފެނެއެވެ. ލޮލުން ކަރުނަ އައީ ޒާނަގެ އިޙުތިޔާރަކު ނޫނެވެ. އަވަސްއަވަހަށް ލޯފުހެލާފައި އޭނާ އަނެއްފަރާތަށް އެނބުރި ލޯމަރާލިއެވެ.\nއާރިއާ ގެއަށް ދުކޮށްލުމާއި ހަމައަށްވެސް ރާކިން ބޭނުންވިފަދަ ފުރުސަތެއް ނުލިބުނެވެ. ތައުފީޤާއި ރާމިޒާ އެންމެ ހިނދުކޮޅަކަށްވެސް އާރިއާ އެކަނިވިޔަކަ ނުދެއެވެ. ރާކިންއަށް ޖެހެނީ ތުއްތު ދަރިފުޅު ދެކިލާފައި އެނބުރި އަންނާށެވެ. އެއިން ކޮންމެ ފަހަރަކުވެސް އާރިއާ އޮންނަނީ ރާކިންއަށް ބަލާށެވެ. އެކަމަކު ފަހަރެއްގައިވެސް އޭނާ ވާހަކަދައްކާކަށް މަސައްކަތެއް ނުކުރެއެވެ.\nއުފާވެރި ދުވަހެކެވެ. ރާކިންއާއި އާރިއާގެ ފިރިހެން ދަރިފުޅު ޔާނިޝްއަށް ނަންކިއުމުގެ މުނާސަބަތުގައި ޕާޓީއެއް ބާއްވަނީއެވެ. ވަގުތު ޖެހުނީއްސުރެ އާރިއާގެ އެޕާޓްމެންޓުން މީހުން ހުސްނުވެއެވެ. ގާތްތިމާގެ މީހުންނާއި ރަތްޓެހިންނެވެ. ރާކިންގެ މުވައްޒިފުންނެވެ. ހުއްޓުމެއްނެތި ދެކޮޅަށް ދުވަމުންދިޔަ ވޭޓަރުންތަކެވެ. ހިތާއި ދެކޮޅަށްވެސް ތައުފީޤަށް ޖެހުނީ ރާކިންއަށް ފުރުސަތު ދޭށެވެ. އަމުދުން އެއީ އެދަރިފުޅުގެ ބައްޕަ ވިއްޔާއެވެ.\nއެވަގުތު ރާކިން އިނީ އެކުވެރިންތަކަކާއި ވާހަކަ ދައްކަން މަޑުކޮށްލައިގެންނެވެ. ދުރުގައި ޔޫން ގޮވައިގެން ޒާނަ އިނެވެ. ރާމިޒާ ފެންނާކަށް ނެތެވެ. ޔާނިޝް ނިދައިގެން އާރިއާ އެތެރެއަށް ދާން ހިނގައިގަތްތަން ރާކިން ދުށްޓެވެ. ދުރުގައި އިން ތައުފީޤަށްވެސް ފެނުނެވެ. ދެކޮޅު ހޯދާލާފައި ރާކިން ހިނގައިގަތެވެ. ފަހަތުން ތައުފީޤްވެސް ދާން ހީކޮށްލިއެވެ. އެކަމަކު ކުރިމައްޗަށް އައިސް ހުއްޓުނު ފިރިހެނަކު ފެނިފައި އޭނައަށް ޖެހުނީ އެހިޔާލު ދޫކޮށްލާށެވެ.\nރާކިން ފަހަތުން އަންނަކަމެއް އާރިއާ ނުދެނަހުއްޓެވެ. ކޮޓަރިއަށް ވަދެ ދަރިފުޅު އެނދުގައި ބޭއްވިތަނާ ދޮރުލެއްޕެނު އަޑުއިވިފައި ބަލާލިއިރު ރާކިން ދޮރު އެތެރެއިން ތަޅުލަނީއެވެ. އެވަގުތު އޭނާގެ ހިތް ތެޅިގަތެވެ.\n“ރާކިން. ކީއްކުރަނީ މިތާ؟ ބައްޕަމެންނަށް އެގިއްޖެއްޔާ…”ރާކިން އެނބުރި ބަލާލުމާއެކު އާރިއާ ދައްކަންއުޅުނު ވާހަކަ މެދުކެނޑުނެވެ. ކަންބޮޑުވެފައި އޭނަ ބަލަހައްޓައިގެން ހުއްޓާ ރާކިން އައިސް ހުއްޓުނީ ކުރިމައްޗަށެވެ. އެއަށްވުރެ ހައިރާންކަމެއް ލިބުނީ ރާކިން ކުޑަކަކޫ ޖަހާލައިގެން ތިރީގައި އިށީންތަން ފެނިފައެވެ.\n“ގިވް މީ ޔުއަރ ހޭންޑް!” ރާކިން އިސްއުފުލާލާފައި އަތްތިލަ ހުޅުވާލިއެވެ.\nއާރިއާއަށް ހުރެވުނީ ބުނާނެ އެއްޗެއް ނޭނގިފައެވެ. އޭނަ ބަލަހައްޓައިގެންހުއްޓާ ރާކިން ދެވަނަފަހަރަށްވެސް އެބަސް ތަކުރާރުކޮށްލުމުން އަތްތިލަ އުފުލާލިއިރު މަޑު ތުރުތުރެއް އުފެދިފައިވެއެވެ. ތެޅިތެޅި އޮތް ހިތަކާއިއެކު އާރިއާ އެއަތްތިލަ ރާކިންގެ އަތްމަތީ ބޭއްވިއެވެ. އެވަގުތު ރާކިން އެއަތުގައި ހިފާ ބާރުކޮށްލުމުން ފިނިވާގޮތްވިއެވެ.\n“އާރިއާ! ހަނދާން އެބަހުރިތަ އަހަރެމެން ދެމީހުން ފުރަތަމަ ބައްދަލުވި ދުވަސް؟ ކާނިވާ ތެރެއިން ފެނިގެން ސްޓޭޖަށް އައި އެންމެންގެތެރޭގައި ލޯބި ހުށައެޅި ދުވަސް. ޝުއަރ ޔޫ ޑޫ. އެދުވަހު އާރިއާ ބުނީ ފުރަތަމަ ނަޒަރުން ލޯއްބެއް ނުވެވޭނެއޭ. އެއަށްކިޔާނީ މޮޔަވުމޭ. އެމޮޔަކަން ފިލަން ކުޑަދުވަސްކޮޅެއްވެސް ނުނަގާނެއޭ. ޖަވާބުގައި އަހަރެން ބުނީ އެންމެ ފެނިލުމަކުން އެންމެ ސިކުންތެއްގެ ތެރޭގައި ވެވުނު ލޯބި ފިލައިދާން އަހަރެންގެ މުޅިއުމުރު ހުސްވެދާނެއޭ. ވާހަކައަކީ އަހަރެން ނިމިދާނީ އާރިއާދެކެ ލޯބިވާ މީހެއްގެ ގޮތުގައޭ.” މާޒީގެ ހަނދާންތަކުގެތެރެއަށް ދެހިތް ފީނައިގަތުމުން އެދުވަސްތައް ލޯ ކުރިމަތީ ސިފަވެގެން ދިޔައެވެ.\n“މިއަދު އަނެއްކާވެސް އަހަރެން ހަނދާންކޮށްދޭން ބޭނުން ވަނީ އަހަރެން އާރިއާދެކެ ލޯބިވާވަރު. އަނެއްކާވެސް އަހަރެން ބުނެލަން އޮތީ އެދުވަހު އަހަރެންގެ ހިތުން ދެވުނު މަޤާމު ދުވަހަކުވެސް ފިލައިގެންނުދާނެއޭ. އަބަދުވެސް ލޯބިވާނަން. އާރިއާ ކޮންމެ ގޮތަކަށް ކަންތައްކުރިއަސް، އާދަމްއާއި ކައިވެނިކުރުމަކީ އާރިއާ ބޭނުންގޮތް ކަމުގައިވާނަމަ އެކަމާއިވެސް އަހަރެން ދެކޮޅެއް ނުހަދާނަން. ވަޓް އައި ވޯންޓް އިޒް އާރިއާ އުފަލުގައި ހުރުން. އެއީ ކަންނޭނގެ ލޯއްބަކީ.” ވާހަކަދައްކާ ނިމުމާއެކު ރާކިންގެ ތުންފަތަށް ލުއިހިނިތުންވުމެއް ވެރިކުރުވިއެވެ. އެކަމަކު އޭނާގެ ދެލޯވަނީ ކަރުނުން ފުރިފައެވެ.\nއާރިއާގެ ހާލަކީވެސް އެއީއެވެ. ތުންފަތުގައި ދަތްއަޅައިގެން ހުއްޓާވެސް އޭނާއަށް ރޮވިދާނެހެން ހީވެގެން އަތްދަމައިގެންފައި އަނެއް ފަރާތަށް އެނބުރުނެވެ. އޭނާ ރޯންފެށީ ރާކިން ތެދުވެގެން ގޮސް ދޮރުހުޅުވާލާފައި ނިކުތްކަން ޔަޤީންވީމައެވެ.\nޔޫން ކޮޓަރިއަށް ދާން ކިޔަން ފެށުމުން ޒާނަ ތެދުވިއެވެ. އެތެރެއަށް ގޮސް ވަނުމާއެކު ޔޫންގެ އެދުމަކަށްވީ އެކުގައި ކުޅުމެވެ. ޒާނަ އެއްބަސްވިއެވެ. އެނދުމައްޗަށް ކުޅޭ އެއްޗެހިތައް އޮއްސާލައިގެން ދެއަންހެން ކުދިން ތިއްބާ ކޮޓަރީގެ ދޮރުހުޅުވުނު އަޑު އިވުނެވެ. އެވަގުތު ޒާނައަށް އިންތަނުން ތެދުވެވިއްޖެއެވެ. ކޮޓަރިއަށް ވަދެ އެހުރީ މިސްކުއެވެ. މިސްކުއަށްވެސް ޒާނަ ފެނުމުން އެހުރިހިސާބަށް ހުއްޓިގެން ބަލަން ހުއްޓެވެ. ދެވަނަ ސިކުންތުގައި އޭނާ ހިނިތުންވުމަކާއިއެކު އައިސް ޔޫންގެ ކައިރީގައި އެނދުގައި އިށީންދެފައި ވާހަކަދައްކަން ފެށިއެވެ.\n“ޔޫން ނުފެންނާތީ ގިނަދުވަސްވެގެން ބޭބެ މިއައީ.” މިސްކު ބަލާލީ އަނެއްކާވެސް ޒާނައަށެވެ. ޒާނަ އިނީ ބަލަހައްޓައިގެންނެވެ.\n“ހައެ! ކިހިނެތް ކަންތައްތައް؟” މިސްކު އަނެއްކާވެސް ހިނިތުންވެލިއެވެ.\n“ކިހިނެތް ވެޑިންގެ ކަންތައްތައް ކުރިއަށް ދަނީ؟ ބީޗްވެޑިންއެއްތަ ނޫނީ ސަފާރީ ވެޑިންއެއްތަ ބާއްވަނީ؟” ޒާނަ ބާރުބާރަށް ހިނގާފައި ދޮރާއި ދިމާއަށް ދާންފެށިއެވެ. ދޮރުގައި ހިފާލިތަނާ މިސްކު ގޮވާލިއަޑަށް ހުއްޓިފައި ފަސްއެނބުރުނުއިރު އޭނާގެ ދެލޯވަނީ ކަރުނުން ފުރިފައެވެ.\n“ޒާނަ!” މިސްކުއަށް ދައްކާނެ ވާހަކައެއް ނޭނގިގެން ދެރަވެލާފައި އެނަން ތަކުރާރުކޮށްލިއެވެ.\n“އެހެން ހިޔާލެއް އަތުވެއްޖެ. ފްލައިޓެއްގަ ވެޑިން ސަޅިވާނެ.” ޒާނަ އަނެއްފަރާތަށް އެނބުރިފައި ދޮރު ލައްޕާލިއެވެ.\nކޮޓަރިން ނިކުތްއިރު ޒާނަގެ ވިސްނުމުގައިވީ އެންމެ ކަމެކެވެ. އެއީ ވީހާ އަވަހަކަށް އެތަނުން ނިކުމެގެން ދިއުމެވެ. ރާކިންއަށްވެސް އެންގުމެއްނެތި އޭނާ މަގުމައްޗަށް ނިކުމެގެން އެތައް ހިސާބު ދުރަށް ހިނގާފައި ދިޔައެވެ. ދެލޮލުން ކަރުނަ ފައިބަންފެށީ އެއްފަރާތެއްގައި ހުއްޓިފައި ވަށައިގެން ނަޒަރު ހިންގާލިފަހުންނެވެ. އެވަގުތު މީހުން އޭނައަށް ބަލާހެން ހީވެގެން އަވަސްއަވަހަށް ދެލޯ ފުހެލިތަނާ ސިއްސައިގެން ދިޔައެވެ. ފަހަތުން ކޮންމެވެސް މީހަކު ޒާނަގެ ކޮނޑުމަތީގައި އަތް ބާއްވާލައިފިއެވެ. އެއީ ކާކުކަން ދެނެގަތުމަށްޓަކައި ޒާނަ ލަސްލަހުން އެނބުރިފައި ބަލާލިއެވެ.


Raees Yaamin verikamuga dhemihunnevumuge sharuthu vanee univefa: vakeelun | Mihaaru\nކުނޫޒުގައި މިއަދު ބޭއްވި ނޫސްވެރިންގެ ބައްދަލުވުމުގައި މަހްފޫޒް، (ކ-2) ވާހަކަ ދައްކަވަނީ. ---ފޮޓޯ: ނިޝާން އަލީ/ މިހާރު\nރައީސް ޔާމީން ވެރިކަމުގައި ދެމިހުންނެވުމުގެ ޝަރުތު ވަނީ އުނިވެފައި: ވަކީލުން\n04 ފެބުރުއަރީ 2018 - 13:07 19 comments\nރައީސް އަބްދުﷲ ޔާމީން ގާނޫނުއަސާސީއާ މިހާރު ހިލާފުވެވަޑައިގެންފައިވާ ކަމަށާއި އެހެންކަމުން ވެރިކަމުގައި އެމަނިކުފާނު ދެމިހުންނެވުމުގެ ޝަރުތު އުނިވެފައިވާ ކަމަށް ބައެއް ވަކީލުން މިއަދު ވިދާޅުވެއްޖެ އެވެ.\nޖުމްހޫރީ ޕާޓީގެ މައި ޖަގަހަ، މ. ކުނޫޒުގައި ބޭއްވި ނޫސްވެރިންގެ ބައްދަލުވުމުގައި ވަކީލް މަހްފޫޒް ސައީދު ވިދާޅުވީ ސުޕްރީމް ކޯޓުން މިދިޔަ ބުރާސްފަތި ދުވަހުގެ ރޭ ނެރުނު އަމުރާ ގުޅިގެން ސަރުކާރުގެ ކަމާ ބެހޭ ފަރާތްތަކުން އިތުރަށް ފުރިހަމަކުރަން ޖެހޭ އިޖުރާއަތެއް ނެތް ކަމަށެވެ. އަދި އަމުރު ނެރުނުތާ 72 ގަޑިއިރު ވެގެން ދިޔައިރު ވެސް އަމުރު ތަންފީޒު ކުރަން ސަރުކާރުން މަސައްކަތް ނުކުރާ ކަމަށް އޭނާ ވިދާޅުވި އެވެ.\nމަހްފޫޒު ވިދާޅުވި ގޮތުގައި ފުލުހުންގެ ތެރޭގައި ތިއްބެވި އިސް ވެރިން އަމުރު ތަންފީޒުކުރަން މަސައްކަތް ކުރެއްވުމުން ރައީސް ޔާމީން އެކަމަށް ހުރަސް އެޅުއްވި އެވެ. އަދި އަމުރު ތަންފީޒު ކުރަން މަސައްކަތް ކުރެއްވި ފުލުހުންގެ ވެރިން މަގާމުން ވަކިކުރައްވާފައިވާ ކަމަށް އޭނާ ތުހުމަތުކުރެއްވި އެވެ.\nއޭނާ ވިދާޅުވީ އިއްޔެ ހަވީރު ރައީސް ޔާމީން ދެއްކެވި ވާހަކަފުޅުތަކުގެ ސަބަބުން ސުޕްރީމް ކޯޓުގެ އަމުރު ތަންފީޒު ކުރުމުގެ ނިޔަތެއް ނެތްކަން ހާމަވާ ކަމަށެވެ.\nކުނޫޒުގައި މިއަދު ބޭއްވި ނޫސްވެރިންގެ ބައްދަލުވުމުގައި މަހްފޫޒް، (ކ-3) ވާހަކަ ދައްކަވަނީ. ---ފޮޓޯ: ނިޝާން އަލީ/ މިހާރު\nތަންފީޒު ކުރަން ޖެހޭނީ ބޭނުންވާ ގޮތަށް ނެރޭ އަމުރުތައް އެކަަނި ނޫން ކަމަށް އޭނާ ވިދާޅުވި އެވެ.\nކުރީގެ ނައިބު ރައީސް އަހުމަދު އަދީބުގެ ވަކީލް މޫސާ ސިރާޖު ވިދާޅުވީ ގާނޫނާ ހިލާފު އަމުރުތަކަށް ތަބާނުވުމުގެ ހައްގު ކޮންމެ މީހަކަށް ވެސް ލިބިގެންވާ ކަމަށެވެ. އެހެންވެ ސަލާމަތީ ބާރުތަކަށް ސިރާޖު ގޮވާލެއްވީ ސަރުކާރުން ކުރާ ޣައިރު ގާނޫނީ އަމުރަށް ތަބާނުވުމަށެވެ.\nރައީސް ޔާމީން އަޒުލްކުރުމުގެ އަމުރެއް ސުޕްރީމް ކޯޓުން ނެރެން އުޅޭ ކަމަށް އެޓާނީ ޖެނެރަލް މުހައްމަދު އަނިލް ވަނީ ވިދާޅުވެފަ އެވެ. އެކަމަކު އޭނާ ވިދާޅުވީ އެފަދަ ބާރެއް ސުޕްރީމް ކޯޓަށް ލިބިގެން ނުވާ ކަމަށާއި އެހެންކަމުން ރައީސް ޔާމީން އަޒުލްކުރުމުގެ އަމުރަށް ތަބާނުވާނެ ކަމަށް އޭނާ ވިދާޅުވި އެވެ.\nRaees azulukuran Supreme court in nerey amurakah thabaeh nuvaanan: AG\nއިތުރު ލިޔުންތައް ސަރުކާރު ސުޕްރީމް ކޯޓް ޖުޑީޝަރީ ވަކީލުން ރާއްޖޭގެ ސިޔާސީ ހަމަނުޖެހުން ރައީސް އަބްދުﷲ ޔާމީން


SunOnline: Male maguthkaa gulhey ethah vaahaka eh\nމާލޭގެ މަގުތަކާ ގުޅޭ އެތައް ވާހަކައެއް\nއަޙުމަދު މާޖިދު 16 Jan 2019, 10:28\nއިމާރާތް ކުރަމުން ދިޔަ ސައިޓަކުން ވެއްޓި ކުއްޖަކު މަރުވީ މަގުމައްޗަށް އިންވެގެން އިމާރާތް ކުރަނިކޮށް ފައިލް ފޮޓޯ--\nމި ދިޔަ ޑިސެންބަރު މަހުގެ ތެރޭގައި އެތައް ބައެއްގެ ލޯތަކުން ކަރުނަ ހިލުވައިލި އެއް ދުވަހަކީ، މާލޭގެ މަގަކުން ހިނގައިފައި ދިޔަ ކުޑަ ކުއްޖެއްގެ ބޮލަށް، މަގާ އިން ވެގެން ހުރި އިމާރާތެއްގެ މަތީބުރިޔަކުން ސިމެންތި ބަސްތައެއް ވެއްޓި، ލިބުނު ބޮޑެތި އަނިޔާތަކުގެ ސަބަބުން ކުއްޖާގެ ފުރާނަ ގެއްލިގެން ދިޔަ ދުވަހެވެ. އެ ދުވަހަކީ މިދިޔަ 17 ޑިސެންބަރެވެ. އެ ހިތާމަވެރި ހާދިސާ ހިނގާން މެދުވެރިވި ސަބަބުތައް ބައިވަރެވެ. އޭގެ ތެރެއިން އެއް ސަބަބަކީ މަގުތަކާ އިން ވާ ގޮތަށް އިމާރާތްތައް ހެދުމެވެ. އެތައް ސަތޭކަ އިމާރާތެއް އެ ގޮތަށް އެޅޭ އިރު، އެ ތަންތަނުގައި މަސައްކަތް ކުރުމުގެ ތެރޭގައި ވެއްޓޭ އެއްޗެތި މަގުމައްޗަށް، މީހުން ހިނގާ ދުވާރުމައްޗަށް ވެއްޓުމުގެ ފުރުސަތު ނުހަނު ބޮޑު ވެގެން ދެއެވެ. އަދި އެފަދަ ހާދިސާއެއްގައި މީހުންނަށް ހާނީއްކަ ވުމުގެ ފުރުސަތު ވެސް އެ ނިސްބަތުން ބޮޑު ވެއެވެ.\nއަޅުގަނޑުމެން ހަނދާން ނައްތައިލައިގެން ނުވާނެ ކަމަކީ، ޑިސެންބަރުގެ ހިތާމަވެރި ހާދިސާގެ އިތުރުން ވެސް، އިމާރާތްތަކުން މަގުތަކަށް ވެއްޓޭ އެއްޗެތީގެ ސަބަބުން މީހުންނަށް އެކި ވަރުވަރުގެ ހާނީއްކަ ވުމަކީ މާލޭގައި އާއްމުކޮށް ހިނގާ ކަމެއް ކަމެވެ. 14 އޮކްޓޯބަރު 2015 ގައި، އިމާރާތެއްގައި މަސައްކަތްތަކެއް ކުރަމުން ދިޔަ ބަޔަކު ގެންގުޅުނު އެއްޗެއް މަގުމަތީން ހިނގައިފައި ދިޔަ ކުއްޖެއްގެ ބޮލަށް ވެއްޓި، އޭނާގެ ސިކުނޑިޔަށް ލޭ އެޅިފައި ވެއެވެ.3މާރިޗު 2016 ގައި، ހަދަމުން ދިޔަ އިމާރާތަކުން ވެއްޓުނު ދަގަނޑު ފިލައެއް ދަށު ވެ، އިމާރާތުގެ ކައިރީގައި މަގުމަތީގައި ހުރި ބިދޭސީޔަކު މަރު ވިއެވެ. ހަމަ އެފަދަ ހާދިސާއެއް 2016 ވަނަ އަހަރުގެ ޑިސެންބަރު މަހުގެ 22 ވަނަ ދުވަހު ވެސް ހިނގައި، ދެ މީހަކަށް ބޮޑެތި ހާނީއްކަތަކެއް ވިއެވެ. ޑިސެންބަރުގެ ހާދިސާގެ ފަހުން ވެސް، އިމާރާތަކުން ވެއްޓުނު އެއްޗެއް ދުވާރުމަތީން ހިނގައިފައި ދިޔަ މީހެއްގެ ގައިގައި ޖެހި އޭނާޔަށް ހާނީއްކަ ވީ ވާހަކަ ނޫސްތަކުން ފެނިފައި ވެއެވެ. މި ދެންނެވީ ބައެއް ހާދިސާތަކުގެ ވާހަކައެވެ.\nމަގާ އިން ވެގެން ހުންނަ އިމާރާތެއްގައި ވެސް، މަސައްކަތް ކުރާ އިރު އެކަށިއިގެން ވާ ސަލާމަތީ ފިޔަވަޅުތައް އަޅައިފައި ހުންނަ ނަމަ، އެ ތަނަކުން ތަކެތި ވެއްޓިގެން މަގު ހިނގާ މީހުންނަށް ހާނީއްކަ ވުމުގެ ހާދިސާތަކެއް ނުހިނގާނެއެވެ. ނަމަވެސް ހަނިހަނި މަގުތަކުގެ ކައިރީގައި ހުންނަ އިމާރާތްތަކުގައި މަސައްކަތް ކުރާ އިރު، މަގު ހިނގާ މީހުންނަށް ދަތި ނުވާ ގޮތަށް ސަލާމަތީ ކަންކަން އިންތިޒާމު ކުރުމަކީ ވެސް ވަރަށް ބޮޑު ގޮން ޖެހުމެކެވެ. ކުރީން ވެސް ދެންނެވި ފަދައިން، މާލޭގައި އެތައް ސަތޭކަ އިމާރާތެއްގައި އެއް ފަހަރާ މަސައްކަތް ކުރާ އިރު، ސަލާމަތީ ފިޔަވަޅު ފުރިހަމަޔަށް އަޅައިފި ނަމަ، އެތައް މަގެއް އޮންނާނީ ބަންދު ކުރެވިފައެވެ. ދެން އެތައް ހާސް ބަޔަކަށް ކުރިމަތި ވާނެ ތަކުލީފުތަކުގެ ވާހަކަޔަކީ ވެސް ކޮޅެއް މެދެއް ވަކި ނުވާ ވަރުގެ ދިގު ވާހަކައެކެވެ. އެހެން ނަމަވެސް، އިމާރާތް ކުރާ ނަމަ ޖެހޭނީ ފުރިހަމަ ސަލާމަތީ ފިޔަވަޅުތައް އަޅައިގެން މަސައްކަތް ކުރާންށެވެ. ނޫނިއްޔާ ގެއްލޭނީ އިތުރު ފުރާނަތަކެވެ. ވާނީ އިތުރު އެތައް ބަޔަކަށް ބޮޑެތި ހާނީއްކަތަކެވެ.\nމި ކަމަށް އޮތް އެއް ހައްލަކީ މަގުތަކާ އިން ވެގެން އިމާރާތްތައް އެޅުމުގެ ވިޔާނުދާ ސަގާފަތް ދޫ ކޮށްލުމެވެ. އެއިރުން އިމާރާތެއް އެޅިޔަސް، އަދި އިމާރާތެއް މަރާމާތު ކުރިޔަސް، އޭގެ ސަބަބުން މަގު ހިނގާ މީހުންނަށް ދުއްތުރާ ވުމާއި، އިމާރާތުން ވެއްޓޭ އެއްޗެތީގެ ސަބަބުން މަގު ހިނގާ މީހުންނަށް ހާނީއްކަ ވުމުގެ ހާދިސާތައް ހިނގުން ހުއްޓުވޭނެއެވެ.\nދެން އެހެން ވާހަކައެކެވެ.\nއޮފީސް ހެދުން އަޅައިގެން، ގަޑި ކައިރި ކޮށްފައި އޮފީހަށް ދާން ދަނިކޮށް ކޮންމެވެސް ގެއެއްގެ ބެލްކަނިން، ނުވަތަ ގެއެއްގެ މަތީ ބުރިއެއްގެ ކޮންމެވެސް ތަނަކުން މަގުމައްޗަށް ނެރެފައި އޮންނަ ހޮޅިގަނޑެއް ފަދަ އެއްޗަކުން، ނުވަތަ އެއަރކަންޑިޝަން ސިސްޓަމުގެ ކޮންމެވެސް ދިމާޔަކުން ގަޔަށް ފެންތައް ފައިބައިގެންފާނެއެވެ. ބައެއް ފަހަރު އެ ފެނުގައި ދުވާނީ ނުލާހިކު ނުބައި ވަހެވެ. ބައެއް ފަހަރު އެ ފެނުން ލައިގެން ހުންނަ ހެދުމުގައި ކުލަ ޖެހި، ހެދުން މުޅީން ތަޣައްޔަރު ވެދެއެވެ. ދެން އޮންނަ ގޮތަކީ އަނބުރައިލައިފައި ގެޔަށް ގޮސް އަލުން ފެންވަރައިގެން ހެދުން ބަދަލު ކޮށްގެން އޮފީހަށް ދިޔުމެވެ. އެއިރު އޮންނަނީ އޮފީހަށް ގަޑި ޖެހިފައެވެ. މިއީ ވެސް މާލޭގައި ދިރިއުޅޭ ރައްޔިތުންނަށް، ދުވަހަކު ބޭހެއް އީޖާދު ނުކުރެވުނު ބައްޔެއް ފަދަ ކަމެކެވެ.\nމަގުތަކާ އިން ވެގެން އިމާރާތްތައް ނުހުންނަ ނަމަ، މި ކަން ވެސް ނުވާނެކަން ޔަގީނެވެ.\nދެން އޮތީ ދުވާރުގެ ވާހަކައެވެ. ދުވާރަކީ މަގުގެ އެއް ފަރާތެއްގައި، ހިނގާ މީހުން ހިނގައި އުޅުމަށް ޓަކައި އޮންނަ ތަނެވެ. މާލޭގެ ބައެއް މަގުތަކުގައި އެއް ފަރާތުގައި، ބައެއް މަގުތަކުގައި ދެ ފަރާތުގައި ވެސް ދުވާރު ހަދައިފައި ހުރެއެވެ. ނަމަވެސް ވަރަށް ގިނަ މަގުތަކުގައި ދުވާރުތަކަކީ ހިނގާ މީހުންނަށް ބޭނުން ކުރެވޭ ގޮތަށް އޮންނަ ތަންތަނެއް ނޫނެވެ. ކުރީން ވެސް ދެންނެވި ފަދައިން، ދުވާރުން ހިނގައިފައި ދަނިކޮށް، އިމާރާތެއްގެ މަތީ ބުރިޔަކުން ވެއްޓޭ ހަޑި ފެން ނުވަތަ އެޔަށް ވުރެން ވެސް ބަރު އެއްޗެއްގެ ދަށު ވެދާނެކަމުގެ ބިރަކީ އެއް ސަބަބެވެ. ހަމައެހެންމެ، ވާރޭ ވެހޭ ދުވަހެއް ނަމަ، ގިނަ ދުވާރުތަކަށް އިމާރާތްތަކުން ފެން ފައިބަނީ ފެންމާގަނޑެއް އެންމެ ބޮޑަށް ދޫ ކޮށްލައިފައި ހުންނަ އިރު އެއިން ފެން ފައިބާ މިސާލުގައެވެ. މަގުތައް ހަނި ކަމާ އެކު، ދުވާރަށް ދެވިފައި އޮންނަ ޖާގަ ކުޑަ ވުމަކީ ވެސް މައްސަލައެކެވެ. ދުވާރު ބޭނުން ކުރުމަށް ދަތި ވާ ގޮތަށް، ބައެއް ތަންތަނުގައި ކަރަންޓާއި ފޯނުގެ ކަނެކްޝަން ފޮށިތައް ހުންނަ ހުރުމަކީ ވެސް އެއް ކަމެކެވެ. މިހެން ގޮސް، ދުވާރުތަކާ ބެހޭގޮތުން ވެސް ބޮޑު ރިޕޯޓެއް ލިޔެވޭހައި ގިނަ މައްސަލަތައް އެބަ ހުއްޓެވެ.\nމީގެ ތިންހަތަރު ދުވަހެއް ކުރިން އިވުނު ޚަބަރަކީ މާލޭގެ މަގުތަކުގައި ރައްޔިތުންނަށް ދަތި ވާ ގޮތަށް ބެހެއްޓިފައި ހުރި ޕެލެޓުތައް ނަގައިގެން ގެންދާ ވާހަކައެވެ. އެ ޕެލެޓުތައް ނަގާން ޖެހޭ ސަބަބުތަކުގެ ތެރޭގައި، އެ ތަކެތީގެ ސަބަބުން މީހުންނަށް ހާނީއްކަ ވުން ވެސް ހިމެނޭ ކަމަށް ކަމާބެހޭ ފަރާތްތަކުން ބުނެފައި ވާ ކަމަށް ޚަބަރުތަކުގައި އޮތެވެ. އެއީ ހަމަ ތެދު ވާހަކައެކެވެ. އަޅުގަނޑަށް ވެސް އޭގެ ޕެލެޓަކުން އެއް ދުވަހަކު ފިސާރި ހާނީއްކައެއް ވިއެވެ. އޭގެ އެއްޗެއްގައި ފައި އެޅި ވަގުތު، އޭގައި ހުރި ގޮޅިއަކަށް ފައިތިލަ ފެތި، ދެ ތިން ތަނުން ހަން ގޮސް، ހުޅަކަށް ތަދެއް ވެސް ވިއެވެ. ޕެލެޓުތައް ނެގުމާއި، ވަކި އުސޫލަކުން ނޫނީ ޕެލެޓު ނުބެހެއްޓޭ ގޮތަށް ހެދުމަކީ ކޮންމެހެން ވެސް ކުރާން ޖެހޭ ކަމެއް ކަމާ މެދަކު ޝައްކެއް ނެތެވެ. ނަމަވެސް ޕެލެޓު ބަހައްޓާ މީހުން އެކަން ކުރަނީ، މާލޭގެ މަގުތައް ހެދިފައި އޮންނަ ގޮތުން އެމީހުންނަށް ވެސް ބޮޑެތި ދަތިތަކެއް ތަހައްމަލު ކުރާން ޖެހޭތީ، ހައްލެއް ހޯދުމުގެ ގޮތުންނެވެ. އެއީ ވެސް އަޅުގަނޑުމެން ހަނދާން ނައްތައިލައިގެން ނުވާނެ ކަމެކެވެ.\nދެން އަނެއްކާވެސް ތަފާތު ވާހަކައެކެވެ.\nއަޅުގަނޑަކީ ވެސް އިސްކަންދަރު ސްކޫލަށް ކުއްޖަކު ލާން އަދި ބަލައި ވަރަށް ގިނައިން ދާ މީހަކީމެވެ. އާއްމުކޮށް ބޭނުން ކުރަނީ ސްކޫލުގެ ފުރަގަހުގައި ހުންނަ ވަލުދޮރޯށްޓެވެ. އެ ގަޑީގައި ބިހުރޯޒު ކަމަނާ މިސްކިތާ ހަމައިން ސްކޫލުގެ ދޮރޯށްޓާ ހަމަޔަށް އޮންނަ ޓްރެފިކުގައި ޖެހިއްޖެ ނަމަ، ދެން ފަނަރަ ވަރަކަށް މިނެޓުން ނޫނީ ސަލާމަތެއް ނުވެއެވެ. އެހެންކަމުން، ވަރަށް ކުރީ ބައިގައި ގޮސްގެން ނޫނީ، ގަޑި ޖެހޭ ވަގުތު ކުއްޖާ ބަލައި ސްކޫލަކަށް ނުވަދެވެއެވެ. އޮފީހުގައި އުޅެމުން، ކުރީ ބައިގައި ދިޔުމަކީ ވެސް ގިނަ ފަހަރު ކުރެވޭ ކަމެއް ނޫނެވެ. އެހެންކަމުން، ގަޑި ނުޖެހި ކުއްޖާ ސްކޫލަށް ލެވިދާނެކަމާ މެދު، އަދި ނިމިގެން ކުއްޖާ އެތައް އިރެއް ވާންދެން ބަލައި ނައިސްގެން ކަންބޮޑު ވެފައި ހުންނާން ނުޖެހި ބަލައިދެވިދާނެކަމާ މެދަކު އެއްވެސް ޔަގީންކަމެއް ނޯވެއެވެ. މިއީ އަޅުގަނޑުގެ އަމިއްލަ ތަޖުރިބާއެވެ. މި ތަޖުރިބާ ކުރައްވަނީ ކިތައް ހާސް ބެލެނިވެރިންތޯއެވެ؟ މި ދުއްތުރާ ބެލެނިވެރީންނަށް ޖެހެނީ ކިތައް މަދަރުސާގެ ކައިރީގައިތޯއެވެ؟\nމިފަދަ ކިތަންމެ ވާހަކައެއް ދެއްކިދާނެއެވެ. މާލޭގައި ބަސް ބޭނުން ކޮށްގެން އާއްމު ދަތުރުފަތުރުގެ ޚިދުމަތް ނުދެވެނީ ވެސް، މަގުތައް ހެދިފައި ހުރި ގޮތުން ނޫންތޯއެވެ؟\nމާލޭގެ މަގުތަކާ ގުޅިގެން ރައްޔިތުންނަށް ކުރިމަތި ވެފައި ވާ މިފަދަ އެތައް ދުއްތުރާލެއްގެ އަސްލު ސަބަބަކީ، މާލެ ބިނާ ކުރެވިފައި އޮތް ގޮތެވެ. މާލޭގެ އެކި ދިމަދިމާޔަށް އެއް ފަހަރު ނަޒަރު ހިންގައިލުމުން، ސާފު ވާ ކަމަކީ މި ޝަހަރު ބިނާ ކުރެވުނީ އެއްވެސް ޕްލޭނެއް ނެތިކަމެވެ. ދުރާލާ ވިސްނުނު އެއްވެސް ވިސްނުމެއް ނެތިކަމެވެ. ބަޔަކު ޕްލޭނެއް ހަދައި ވިސްނުންތަކެއް ހެދި ނަމަ، އެ ޕްލޭންތަކާއި ވިސްނުންތައް ތަންފީޒު ކުރެވިފައި ނެތް ކަމެވެ. ނުވަތަ އެ ޕްލޭންތަކާއި ވިސްނުންތަކަކީ ޖޯކެއް ފަދަ ތާކުންތާކު ނުޖެހޭ ކަންތައްތަކެއް ކަމެވެ.\nއަޖާއިބު ވާން ޖެހެއެވެ. މާލެޔަށް މިހެން ވެގެން ދިޔަ އިރު، ރާއްޖޭގައި ވެރިކަން ކުރައްވާން ތިއްބެވި ބޭފުޅުންނަކީ ގިނަގިނައިން ސިންގަޕޯރު ފަދަ ގައުމުތަކަށް ދަތުރުފަތުރު ވެސް ހަމަ ކުރެއްވި ބޭފުޅުންނެވެ. ޝަހަރުތައް ބިނާ ކުރުމުގައި އެ ތަންތަނުގައި މީހުން އަމަލު ކުރާ ގޮތް ވެސް ގައިމު އެ ބޭފުޅުންނަށް ހުންނާނީ ފެނިވަޑައިގެންފައި ތާއެވެ. ވީއިރު، މާލެ ބިނާ ކުރުމުގައި އެފަދަ ތަންތަނުން ނަމޫނާ ނުނެންގެވީ ކީއްވެގެން ބާވައެވެ!\nޝަހަރެއްގެ އެންމެ މުހިއްމު އެއް ބަޔަކީ މީހުން އެއް ތަނުން އަނެއް ތަނަށް ދަތުރުފަތުރު ކުރުމާއި، އެއް ތަނުން އަނެއް ތަނަށް މުދާ އުފުލުމަށް ޓަކައި ބޭނުން ކުރެވޭ މަގުތަކެވެ. މި ޒަމާނަކީ ދަތުރުފަތުރުގައި ކުދި އަދި ބޮޑެތި އިންޖީނު އުޅަނދުފަހަރު ގެންގުޅެވޭ ޒަމާނަށް ވާތީ، މި ޒަމާނުގައި ޝަހަރުތަކުގެ އެތެރޭގައި ވެސް މަގުތައް ހަދަނީ މި ދެންނެވި ބޭނުންތައް ފުރިހަމަޔަށް ހިފޭ ގޮތަށެވެ. މަގުތައް ހަނި ވެގެން، އަދި މަގުތައް ރަނގަޅަށް ޕްލޭން ނުކުރެވި ހަދައިފައި ހުރުމުގެ ނަތީޖާއެއްގެ ގޮތުން ދަތުރުފަތުރަށް އުނދަގޫ ވެގެން ދިޔުމުން، ހަމައެކަނި އެއް ތަނުން އަނެއް ތަނަށް ހިނގައިބިނގައި ވެއުޅޭ މީހުންނާއި ދުއްވާ ތަކެތީގައި އުޅޭ މީހުންނަށް ތަކުލީފު ޖެހެނީއެއް ނޫނެވެ. އޭގެ ސަބަބުން މުދާ އުފުލުމުގެ މަސައްކަތް ލަސް ވެ، އިގުތިސާދަށް ވެސް ނުހަނު ބޮޑެތި ގެއްލުންތައް ލިބިގެން ދެއެވެ. ޓްރެފިކްގެ ސަބަބުން ދުއްވާ ތަކެތި މަގުތަކުގައި މަޑު ޖެހިފައި ނުވަތަ އަވަހަށް ދަތުރު ނުކުރެވި ތިބޭން ޖެހުމުގެ ސަބަބުން، ތެޔޮ އިސްރާފު ވުމުގެ ސަބަބުން ވެސް ބޮޑެތި ގެއްލުންތައް ލިބެއެވެ. މިސާލެއްގެ ގޮތުން، ޔުނައިޓެޑް ސްޓޭޓްސް އޮފް އެމެރިކާގެ ޓެކްސަސް ޓްރާންސްޕޯރޓޭޝަން އިންސްޓިޓިޔުޓުން އަންދާޒާ ކޮށްފައި ވާ ގޮތުން، 2000 ވަނަ އަހަރު އެމެރިކާގެ އެންމެ ބޮޑު 75 މެޓްރޮޕޮލިޓޭން ސަރަހައްދުތަކުގައި، 3.6 ބިލިޔަން ގަޑިއިރުގެ ވަގުތު ޓްރެފިކްގެ ސަބަބުން ގެއްލިފައި ވާ އިރު، އޭގެ ސަބަބުން 21.6 ބިލިއަން ލިޓަރުގެ ތެޔޮ އިސްރާފު ވެފައި ވެއެވެ. ފައިސާއިން ކިޔާ ނަމަ، މިއީ އެތައް ބިލިއަން ޑޮލަރެއްގެ ތެލެވެ. އަޅުގަނޑުމެންގެ ރާއްޖޭގައި، މި އަދަދުތައް މިހައި ބޮޑު ނުވާނެކަން ޔަގީނެވެ. ނަމަވެސް ރާއްޖޭގައި ވެސް ދިރާސާތަކެއް ހަދައިފި ނަމަ، ޓްރެފިކްގެ ސަބަބުން ގެއްލޭ ވަގުތާއި، ގެއްލޭ ފައިސާ މަދެއް ނުވާނެކަމަށް ދެންނެވިދާނެއެވެ. މި ގައުމަކީ މި ކަހަލަ ދިރާސާތަކެއް ވެސް ހަދާ ތަނަކަށް ނުވާތީ، އެންމެންނަށް ވެސް ބޮޑު ވާ ހަމައެކަނި ކަންތަކަކީ އިންތިޚާބާއި ގޮނޑިޔާއި ޕޯޑިޔަމާއި ކުލަކުލައިގެ ޓައި ކަމަށް ވާތީ، ކަން އޮތް ގޮތް ބަޔަކަށް ނޭނގެނީއެވެ.\nޝަހަރެއްގައި އޮންނަ މަގުތައް ވާން ޖެހޭނީ، އެ ތަނެއްގައި ދިރިއުޅޭން ޕްލޭން ކުރެވޭ އާބާދީގެ އެންމެން އާދައިގެ ހާލަތުގައި ބޭނުން ކުރާ އިރު، ޓްރެފިކް ބާރު ބޮޑު ނުވާ ވަރުގެ ފުޅާ މަގުތަކަކަށެވެ. އެ މަގުތަކުގައި ބޮޑެތި ބަހާއި ލޮރީތަކާއި ޕިކަޕާއި ކާރާއި ސައިކަލު ފަދަ އުޅަނދުތަކަށް ފަސޭހަކަމާ އެކު ދުއްވޭ ފަދަ މަގުތަކަކަށެވެ. ދެ ފަރާތުގައި ނުވަތަ މެދުގައި ހިޔާ ދޭ ބޮޑެތި ގަސްތައް އިންދޭ ފަދަ މަގުތަކަކަށެވެ. އެފަދަ ގަސްގަހުގެ ސަބަބުން ޝަހަރުގެ ތެރެ ފެހި ވެ، ހޫނުކަން ތައްކަތު ވެ، އެ ގަސްގަހުން ބޭރު ވާ އޮކްސިޖަނުގެ ސަބަބުން ޝަހަރުގެ ވައި ސާފު ވެ، މިހެން ގޮސް ލިބޭ ފައިދާތަކުގެ ލިސްޓަކީ ވެސް ހާދަހާ ވާ ދިގު ލިސްޓެކެވެ. ވިސްނާން ވީ މިހިރަ ކަންކަމަށް ނޫންތޯއެވެ؟ ހަމައެހެންމެ، މަގުތައް ހުންނާން ވާނީ ދުވާރުން ހިނގާ މީހުންނަށް ރައްކައުތެރި ގޮތަކަށެވެ. ބައެއް ހިސާބުތަކުގައި، ވާރޭ ވެހޭ އިރު ވެސް ނުތެމި ދުވާރުން ހިނގައިފައި ދެވޭ ގޮތަށެވެ. ކޮންމެ މަގެއްގައި ވެސް ބަސް ހުއްޓާ ތަންތަނާއި، ޓެކްސީ ސްޓޭންޑުތައް ހެދޭހައި ޖާގަ ވެސް އޮންނާން ވާނެއެވެ. މީގެ އިތުރުން، މަގުތައް ޕްލޭން ކުރެވި ބިނާ ކުރެވޭ އިރު، މަގުތަކުގެ ފެން ހިންދާ ނިޒާމާއި، މަގުތަކުގެ އަޑީން އަޅާ ކަރަންޓާއި ފޯނާއި އިންޓަނެޓުގެ ކޭބަލް ފަދަ ކޭބަލްތަކާއި، ފެނާއި ގޭހުގެ ހޮޅިތައް އަޅާ ނިޒާމު ވެސް ފުރިހަމަޔަށް ފަރުމާ ކުރެވޭން ޖެހެއެވެ. އިރުއިރުކޮޅާ މަގު ނޮޅައި އެފުށް މިފުށަށް ޖަހައިގެން ނޫނީ އެއިން އެއްޗަކަށް ދިމާ ވާ މައްސަލައެއް ހައްލު ނުކުރެވޭ ގޮތަށް އޮތުމީ ވެސް ކަންތައް ކުރާ އިރު، އަޅުގަނޑުމެންނަށް ދުރަށް ނުވިސްނޭ ކަމުގެ، އަދި ކަންފަސޭހަ ކޮށްލެވޭ ކަމުގެ ހެއްކެކެވެ.\nއަޅުގަނޑުމެންގެ ތެރޭގައި ދޫ ކޮށްލާން ޖެހޭ އަނެއް ކަމަކީ، މަގަށް އިން ވާ ގޮތަށް އިމާރާތްތައް ކުރުމުގެ ނުބައި ސަގާފަތެވެ. މި ސަގާފަތެއް ފެށިގެން އައީ ވެސް ހާލަތުގެ ނަތީޖާއެއްގެ ގޮތުންނެވެ. ނަމަވެސް އެއީ ކަނޑައެޅިގެން ބޮޑު ގޯހެއް ކަމުގައި މެނުވީ އަޅުގަނޑަކަށް ނުފެނެއެވެ. ވަރަށް އިސްތިސްނާ ހާލަތެއްގައި މެނުވީ، އިމާރާތެއް ހުންނާން ވާނީ މަގަށް ވުރެ 10 ވަރަކަށް ފޫޓު އެތެރޭގައެވެ. ހަމަ އެހެންމެ، ދެ އިމާރާތް ދެމެދުގައި ވެސް އާއްމު އުސޫލަކުން 10 ވަރަކަށް ފޫޓުގެ ހުސް ޖާގަ އޮންނާން ޖެހޭ ގޮތަށް ގަވާއިދުތައް ހަދާން ޖެހޭ ކަމަށް ދެކެމެވެ. މީގެ އެއް ބޭނުމަކީ އިމާރާތްތައް އެޅުމާއި، މަރާމާތު ކުރުން ފަދަ ކަންކަން ކުރާ އިރު، މަގުގެ ބޭނުން ކުރުމަށް ހުރަސް ނޭޅޭ ގޮތް ހެދުމެވެ. އަނެއް ބޭނުމަކީ އަލިފާނުގެ ހާދިސާއެއް އިމާރާތެއްގައި ހިނގައިފި ހާލަތެއްގައި، އެ އިމާރާތެއްގެ ވަށައިގެން އަލިފާން ނިއްވުމުގެ މަސައްކަތް ކުރެވޭނެ މަގު ތަނަވަސް ކުރުމެވެ. ތިންވަނަ ބޭނުމަކީ އިމާރާތުގެ ގޯތިތެރޭގައި އުޅަނދުފަހަރު ޕާކު ކުރުމާއި، ބަގީޗާ ހެއްދުން ފަދަ ބޭނުންތަކަށާއި، ގޭގޭގައި ނަމަ ކުޑަކުދީން ނުކުމެލައި ކުޅެލައި އުޅޭނެ ޖާގަ ވެސް ބޭއްވުމެވެ. މި ދެންނެވި އުސޫލުން، އިމާރާތްތަކުގެ ގޯތިތެރޭގައި އުޅަނދުފަހަރު ބެހެއްޓޭނެ ޖާގަ އޮންނަ ނަމަ، މާލޭގެ މަގުތަކަށް ޕާކު ކުރެވިފައި ހުންނަ އުޅަނދުތަކުގެ ސަބަބުން ކުރިމަތި ވާ ތޮއްޖެހުން ކިހައި ބޮޑަކަށް ހައްލު ކުރެވޭނެތޯއެވެ؟\nމި ކަމާ ބެހޭގޮތުން ވާހަކަ ދައްކާ އިރު، އެންމެ ބޮޑަށް ކަންބޮޑުވުން ފައުޅު ކުރާން ޖެހޭ އެއް ކަމަކީ، ރާއްޖެތެރޭގެ ރަށްރަށް ވެސް ބިނާ ކުރެވެމުން ދަނީ، މާލެއެކޭ އެއްފަދައިން، "ޑިޒާސްޓަރގެ ރެސިޕީ" އަށް ކަމެވެ. މާލެޔަށް ވީ ގޮތުން ފިލާވަޅު ލިބިގަނެ، ޚާއްސަކޮށް ރާއްޖޭގެ ބޮޑެތި ޝަހަރުތަކަށް ވާނެ ތަންތަން، ހުޅުމާލެ ފަދައިން ޕްލޭން ނުކުރަނީ ކީއްވެގެންތޯ، މި ސުވާލަށް ހަމަ އެއްވެސް ޖަވާބެއް ނެތެވެ. ފުވައްމުލަކާއި އައްޑުއާއި ލާމު ގަމާއި ކުޑަހުވަދޫ ފަދަ ބޮޑެތި ރަށްރަށް ހިމެނޭ ގޮތުން، ރާއްޖޭގެ ވިހި އަތޮޅުން ވިއްސަކަށް ޝަހަރު ހުޅުމާލެ ޕްލޭން ކުރި ގޮތަށް ޕްލޭން ކޮށް، ރަނގަޅަށް ބިނާ ކުރުމުގެ މަސައްކަތް ފަށާން މިހާރު މާ ލަސް ވެސް ވެއްޖެއެވެ. އެ ރަށްރަށުގައި، ފަސް އަހަރުން ފަސް އަހަރުން، ދެމެހެއްޓެނިވި ތަރައްގީގެ ޕްލޭނެއް ނެތި، ރައްޔިތުން ހައްދާން ތާރުކޮޅަކާއި ގައުކޮޅެއް އެޅުމުގެ ބޭކާރު ޚަރަދު ކުރުމުގެ ބަދަލުގައި، ޕްލޭނެއްގެ ދަށުން މަގުތައް ހަދާން ޖެހެއެވެ. ރަނގަޅު އާއްމު އުމްރާނީ އޮނިގަނޑެއް ނެތުމުގެ ގެއްލުމަކީ ކުޑަ ގެއްލުމެއް ނޫނެވެ. ރީތި ބަގީޗާ ޝަހަރުތަކެއް އޮންނަ، ބޭރުން އަރާ މީހުން ވެސް ހިތްފަސޭހަ ތަނެއްގެ ގޮތުގައި ސިފަ ކުރާ ވަރުގެ ގައުމަކަށް އަޅުގަނޑުމެންގެ ރާއްޖެ ބަދަލު ކުރެވޭތޯ މަސައްކަތް ކުރަމާ ހިންގަވާށެވެ.


ބޭރުޤައުމުތަކަށް ބިންވިއްކާލުން | #Dhiislam\n9 months ago |0comment| May 4, 2017\nރާއްޖޭއަކީ ސައްތައިން ސައްތަ އަމިއްލަވަންތަ ޘަޤާފަތަކާއި ރިވެތި ކުދިކުދި ޖަޒީރާގެ މައްޗައް ބިނާވެފައިވާ ޤައުމެކެވެ. ރާއްޖޭގެ ބިންތަށް ދިވެހިންނޫން އެހެން ފަރާތަކަށް ލިބުމުން އެއިގެ ސަބަބުން ނޭދެވޭ ގިނަގުނަ އަސަރުތަކެއް ކުރާނެކަން ކަށަވަރެވެ.\nއެގޮތުން ރާއްޖޭގެ ބިމެއް ބޭރުޤައުމުގެ ފަރާތަކަށް ނުވަތަ ކުންފުންޏަކަށް ވިއްކާލުމުން އެއީ ރާއްޖެ އަޅުވެތި ވެގެންދާނެކަމެކެވެ. ތާރީޚީ ހެކިތަކަށް ބަލާއިރު ފަލަސްތީނުފަދަ ޤައުމުތަށް އިސްލާމްދީނުގެ އަދާވާތްތެރިންގެ އަތްދަށަށް ދިޔައީ މިފަދައިންކަން ފާހަގަކުރެވެއެވެ. ވިޔަފާރީގެ ނަމުގައި އެޤައުމަށް ޔަހޫދީން ޒިޔާރަތްކޮށް އެތަނުގެ ބިންތަށް ގަތުމުގެ ނަތީޖާއަކަށްވެގެންދިޔައީ އެގައުމުގެ ސިޔާދަތާއި އިސްތިޤުލާލު ނަގާލެވި އެޤައުމުގެ އަހުލުވެރިން އަޅުވެތިވުމެވެ.\nރާއްޖޭގެ ބިންތަށް ބޭރުޤައުމުތަކަށް ވިއްކާލުމުގެ ސަބަބުން ޤަނޫނީގޮތުން ދިވެހިރައްޔިތުންނަށް ލިބިދާނެއެންމެ ބޮޑުގެއްލުމަކީ ކޮބައިތޯ ވިސްނާލަންޖެހެއެވެ. ޤައުމެއްގެ ބިމެއް ގަންނަ ފަރާތަކަށް އެފަރާތަކުން އެބިމެއް ގަތުމުގެ މަޤްސަދު ހާސިލުކުރުމަށް އެޅޭ ކޮންމެ ހުރަހަކީ ބައިނަލް އަޤުވާމީގޮތުންވެސް ކުށެއްކަމުގައި ބެލެވޭނެކަން ފާހަގަކުރަމެވެ. މިސާލަކަށް ދަންނަވަނީނަމަ ރާއްޖޭގެ ބިމެއް ބޭރުޤައުމެއްގެ ކުންފުންޏަކަށް ވިއްކާލުމުން އެކުންފުނީގެ އެންމެހައި ހިއްސާދާރުންނަށް އެބިމުން މަންފާލިބޭނެ ގޮތުގެ މަތިން ހިއްސާވެސް ވިއްކާލެވިދާނެއެވެ. އެގޮތުން އަވަށްޓެރި ޤައުމެއްގެ ކުންފުންޏަކަށް ބިންވިއްކާލުމުން އެކުންފުނީގެ ބޯޑުން އެކުންފުނީގެ ހިއްސާ ވިއްކުމަށް ޤަސްދުކޮށް އެކުންފުނީގެ ހިއްސާ ވިއްކުމުން އެކުންފުނީގެ އެންމެހައި ރައުސުލް މާލުންވެސް އެފަރާތްތަކަށް ބައިއެޅޭގޮތަށް ހަމަޖެއްސިދާނެއެވެ. އެގޮތުން 20 ފަރާތެއްގެ ޒިންމާގައި އުފެއްދިފައިވާ ކުންފުންޏަކުން ރާއްޖޭގެ ބިމެއް ގަތުމުން އެކުންފުނިން އެކުންފުނީގެ ހިއްސާދާރުންނަށް އެބިމުގެ ހިއްސާވެސް ވިއްކާލެވިދާނެއެވެ. އަދި އެކަމަށް ހުރަސް އެޅޭނެ އެއްވެސް ޤަނޫނެއް އުފެދިފައިނުވެއެވެ. އެއިގެ އިތުރުން ބިންގަންނަ ޤައުމެއް ނިސްބަތްވާ ކުންފުންޏަކުން ކުރާވިޔަފާރީގެ މުޢާމަލާތެއް ހިމާޔަތް ކުރުމަކީ އެކުންފުންޏެއް ނިސްބަތްވާ ސަރުކާރުގެވެސް ޒިންމާއެކެވެ. ނުވަތަ އެކުންފުންޏެއްގެ ހިއްސާއެއް ސަރުކާރުން ގަތުމުން އެކުންފުނީގެ ރައުސުލް މާލުގެ ތެރޭގައި ހިމެނޭ އެންމެހައި ތަކެއްޗެއްގެ މައްޗައް ސަރުކާރުގެ ބާރުވެސް ހިނގާނެކަން ކަށަވަރެވެ. ބައިނަލް އަޤުވާމީގޮތުންވެސް މިކަންތައް އޮންނަނީ މިފަދައިންނެވެ.\nދޭދޭ ޤައުމެއްގެ ދޭތެރޭގައި ކުރެވޭ ކޮންމެ ވިޔަފާރިއަކީ ބައިނަލް އަޤުވާމީ ޤާނޫނު އެދޭދޭ ޤައުމެއްގެ މައްޗައް ތަންފީޛު ކުރެވޭނެ ޤާނޫނެކެވެ. އިސްލާމްދީނުގެ އަދާވާތްތެރިންނަކީ އެއްމިއްލަތެކެވެ. މުސްލިމުންނަށް ގެއްލުން ދިނުމަށް އެކަކު އަނެކަކަށް ބައިވެރިވެ ވާގިވެރިވާނެކަމަކީ ކައުމުސްތަފާގެ ސުންނަތުންވެސް ސާބިތުވާ ހަޤީގަތެކެވެ.\nދިވެހިރާއްޖޭގެ ބިމެއް ގަތުމަށް ފަހުގައި އެބިން ނިސްބަތްވާ ކުންފުނީގެ ހިއްސާދާރުންނަށް އެތަނުގައި ދިރިއުޅުމަށް ފުރުސަތު ދޭން ބޭނުންވެއްޖެ ހާލަތެއްގައި އެފުރަސަތު ފަހިކޮށްދިނުމަކީ އެއިރެއްގައި ދިވެހިރާއްޖޭގެ ޤާއިމް ވެފައި އޮންނަ ސަރުކާރަށްވެސް ލާޒިމްކަމެއްކަމާއި ، އެކަމަށް ހުރަސް އެޅޭހާލަތްތަކުގައި ބައިނަލް އަޤުވާމީ ފެންވަރުގައި އެހުރަސްތައް ނައްތާލުމަށް ކޮންމެ ފަދަ ފިޔަވަޅެއް އެޅުމުގެ ބާރުލިބިގެންވާކަން ފާހަގަކުރަމެވެ. ބިމެއް ވިއްކާލުމަށް ފަހުގައި އެބިމުގައި ކުރެވޭނެކަންތައް ތަކާއި ، ނުކުރެވޭނެ ކަންތައް ޝަރުޠު ނުކުރެވޭނެކަން އިސްލާމީ ޝަރީޢަތުންވެސް އެނގެން އޮވެއެވެ. ވިއްކާލެވޭ ކޮންމެ އެއްޗެއްގެ މިލްކުވެރި ފަރާތަކީ އެގަންނަ ފަރާތެވެ. ގަންނަފަރާތުން ބޭނުން ކޮންމެ ގޮތެއްގައި އެތަޞައްރުފް ކުރުމުގެ އިޚްތިޔާރު ލިބިގެންނުވާނަމަ އެވިއްކުމަކީ އިސްލާމީ ޝަރީޢަތްވެސް ޤަބޫލުކުރާ ވިއްކުމެއްކަމުގައި ނުބެލެވޭނެއެވެ. ގަނެވިއްކުމުގެ ޤާނޫނުތަށްވެސް މިކަމަށް ތާއިދުކުރާކަން ފާހަގަކުރަމެވެ. މިސާލަކަށް ރާއްޖޭގެ ބިމެއްގަންނަ ކުންފުންޏެއްގެ ހިއްސާދާރުން ރާއްޖޭގައި ދިރިއުޅެން ބޭނުންވެއްޖެ ހާލަތެއްގައި އެފަދަ ފުރުސަތު ފަހިކޮށް ދިނުންނޫން އެހެން ގޮތެއް ނޮއޮންނާނެއެވެ. އެތަނެއްގައި ދިރިއުޅޭ ބަޔަކަށް އެމީހުން ބޭނުންވާ ކަންތައް ފޯރުކޮށް ނުދެއްވައިފިނަމަ ބިމުގެ ބޭނުން ނުހިފޭކަމުގެ ޝަކުވާ ބައިނަލް އަޤުވާމީފަރާތްތަކަށް އުފުލުމުގެ ބާރުލިބިގެންވެއެވެ. އެތަނެއްގައި ދިރިއުޅޭ ބަޔަކު ވިޔަފާރި ކުރުމާއި އާމްދަނީ އިތުރު ކުރުމަށް ނުވަތަ ކުންފުނީގެ ރައުސުލް މާލު އިތުރު ކުރުމަށް ކުރާއެއްވެސް މަސައްކަތަކަށް ހުރަސް އެޅިގެންނުވާނެއެވެ. އެބިންގަނެފައިވާ ކުންފުނިން އެބިމުގެ ބޭނުން ހިފައި ރާއްޖޭގެ އިންޕޯޓް މާރކެޓަކަށް ހަދަން ބޭނުންވެއްޖެ ހާލަތެއްގައި ރާއްޖޭގެ ރައްޔިތުންނަށާއި ރާއްޖޭގެ ކުންފުނިތަކަށް ރާއްޖެއިން ބޭރުންލިބޭ އަގަށްވުރެ ކުޑައަގެއްގައި ލިބޭނެ އިންތިޒާމެއްވެސް އެބިން ގަނެފައިވާ ކުންފުންޏައް ހަމަޖެއްސިދާނެއެވެ. އެހެނީ ބިންގަންނަ ކުންފުނި ނިސްބަތްވާ ޤައުމަކުން އުފައްދާ އުފެއްދުން ދިވެހިކުންފުނިތަކަށް ވިއްކާ މިންވަރަށްވުރެ ކުޑައަގެއްގައި އެބިންގަންނަ ކުންފުނި ނިސްބަތްވާ ޤައުމެއްގެ ސަރުކާރުގެ ހިއްސާ އޮންނަ ކުންފުންޏައް ނުވަތަ އެޤައުމެއްގެ ރައްޔިތުންގެ މަންފާއަށް މަސައްކަތް ކުރާބަޔަކަށް ދިނުމަކީ ދުރުކަމެއްނޫނެވެ. އެގޮތުން އެބިންގަންނަ ޤައުމަކުން ރާއްޖެއަށް އެތެރެކުރާ މުދާ ނުވަތަ ދިރިއުޅުމުގެ އަސާސީ ބޭނުމަށް ބޭނުންވާ ތަކެތީގެ މާރކެޓެއް ހުޅުވާ އެތަނުގެ މަސައްކަތް ކުރާ އެންމެހައި ފަރާތްތަކަކީ އެކުންފުނި ނިސްބަތްވާ ޤައުމުގެ ރައްޔިތުންނަށް ފަރާތްކަމުގައިވެއްޖެ ހާލަތެއްގައި ރާއްޖޭގެ ވިޔަފާރިވެރިންނަށް ލިބޭއަގުތަކަށް ވުރެ ހެޔޮއަގުގައި ދިނުމުން ރާއްޖޭގެ ވިޔަފާރިވެރިންނާއި ރާއްޖޭގެ މުޅި އެންމެންގެ ކޮންޓްރޯލް އެކުންފުންޏަކަށް ލިބިގެން ދިޔުމަކީ އެކަށީގެންވާކަމެކެވެ.\nކުންފުނިން ގަނެފައިވާ ބިމެއްގައި ދިރިއުޅޭ ފަރާތްތަކުން ވަކިމުއްދަތެއްވަންދެން ދިވެހިރާއްޖޭގައި އުޅުމުން އެބައިމީހުންނަށް ރާއްޖޭގެ ރައްވެއްސަކަށް ވުމުގެ ބާރުލިބެންޖެހެއެވެ. އަދި އެއިގެ ޝަރުތެއްގެ ގޮތުގައި ވަނީ އިސްލާމަކަށް ވުން ކަމުގައިވަނީ ނަމަ ، ޝަހާދަތުގެ ދެކަލިމަ ކިޔުމުން އެކަންވެސް ފުރިހަމަވެދާނެއެވެ. ނުވަތަ އެނޫން ގޮތެއް ބޭނުންވާ ހާލަތްތަކުގައި މުޅިރާއްޖޭގެ ކޮންޓްރޯލް އެބަޔެއްގެ ބެލުމުގެ ދަށަށް ދާހާލަތެއްގައި ރާއްޖޭގެ ޤާނޫނު އަސާސީވެސް ބަދަލުކުރުމަކީ ދުރުކަމެއްނޫނެވެ. މީގެ އިތުރުން އެކުންފުނިން ނިސްބަތްވާ މީހުން ދިވެހިންގެ ގޮތުގައި ވުމުން އެމީހުންނަށް ސަރުކާރުން ވަޒީފާ ދިނުމާއި ، އަދި މަޖްލީސް މެންބަރުކަމާއި ، ސިޔާސީ ނުފޫޒުގަދަ މަޤާމަށް ކުރިމަތިލުންވެސް އެކަށީގެންވެއެވެ. އަދި އެމީހުންގެ ކުންފުނީގެ ފައިދާއަށް އެފަދަ ފަރާތްތަކުގެ ގޮނޑިކާމިޔާބު ކުރަން ބޮޑެތި ހޭދަކޮށް އެގޮނޑިކާމިޔާބް ކުރުމުން ރާއްޖެއަޅުވެތި ވުމަކީ ދުރުކަމެއްނޫނެވެ.\nރާއްޖެއަކީ ކުދި ކުދި ޖަޒީރާ ޤައުމަކަށްވެފައި ރާއްޖޭގެ އާބާދީ އެއްދުވަހުން އަނެއްދުވަހަށް އިތުރުވަމުންދާއިރު ރާއްޖޭގެ ދިރިއުޅެމުންއަންނަ ރާއްޖޭގެ އަހުލުވެރިންނަށް ރާއްޖޭގެ ބިމުގެ ދަތިކަން ތަހައްމަލް ކުރަންޖެހި ، ބިންހިއްކުމަށް ބޮޑެތި މަޝްރޫޢުތަށް ފައްޓަވާފައިވާއިރު ރާއްޖޭގެ ބިމުން އަކަފޫޓެއްގެ މިންވަރުވެސް ދެވަނަ ފަރާތަކަށް ވިއްކާ ރާއްޖޭގެ ސަތަހައިގެ ތެރޭގައި ހިމެނޭ ސަރަހައްދުތަކަށް ރާއްޖޭގެ ޤާނޫނު ނުހިނގާ ގޮތަށް ޤާނޫނު ފާސްކުރުމަކީ ރާއްޖޭގެ ރައްޔިތުން އަޅުވެތިވެގެން ހިނގައިދާނެ ވަސީލަތެއްކަން ދެކެމެވެ.\nކުޑަބިންކޮޅަކުން މުޅިގައުމު އަޅުވެތި ކުރެވި ދިވެހިންގެ ދިވެހިވަންތަކަން ގެއްލި އަޅުވެތިވެދާނެތީ ދުރުވިސްނޭ މުފައްކިރުންގެވިސްނުމަކީ އަސްވިއްކި ނަމަވެސް ލަގަން ނުވިއްކުމެވެ.


Idhikolhu Ge Fidi Amalakun Party Fahathakah Nujeseyne - PPM - Vaguthu\nއިދިކޮޅުގެ ފިނޑިއަމަލަކުން ޕާޓީ ފަހަތަކަށް ނުޖެއްސޭނެ - ޕީޕީއެމް\nޕީޕީއެމްގެ ޖަގަހައިގައި އަލިފާން ރޯކޮށްލުމުން ގެއްލުން ލިބިފައި – ފޮޓޯ: ޕީޕީއެމް\nއިދިކޮޅުގެ ފިނޑިއަމަލުތަކުން ޕާޓީ ފަހަތަކަށް ނުޖެއްސޭނެ ކަމަށާއި ހުޅުޖެހި މީހުންނަށް ރައްޔިތުން ނޫނެކޭ ބުނާނެ ކަމަށް ޕީޕީއެމްގެ ސެކްރެޓަރީ ޖެނެރަލް އަދި ނިލަންދޫ ދާއިރާގެ މެންބަރު ޑރ.އަބްދުﷲ ޚަލީލް ވިދާޅުވެއްޖެއެވެ.\nޕީޕީއެމް އިން މާލޭގައި ޖަލްސާތައް ބޭއްވުމަށް ބޭނުންކުރާ "ރުމާލު-2" ޖަގަހަ އަށް އިއްޔެ ރޭ ބަޔަކު ގެއްލުން ދީފައިވާއިރު މި ހަމަލާ އިދިކޮޅު އެމްޑީޕީ އަދި ކުރީގެ ރައީސް މުހައްމަދު ނަޝީދު ވަނީ ކުއްވެރިކުރައްވާފައެވެ.\n"ރުމާލު-2" ޖަގަހަގައި ރޯކޮއްްލުމުން ކުރީގެ ރައީސް ނަޝީދު އަދި އިދިކޮޅު އެމްޑީޕީން އެކަން ކުއްްވެރި ކުރީ ރަނގަޅު ނިޔަތެއް އޮވެގެން ތޯ "ވަގުތު" އިން ދެންނެވި ސުވާލަކަށް ޖަވާބު ދެއްވަމުން ޕީޕީއެމްގެ ސެކްރެޓަރީ ޖެނެރަލް އަދި ނިލަންދޫ ދާއިރާގެ މެންބަރު ޑރ.އަބްދުﷲ ޚަލީލް ވިދާޅުވި ގޮތުގައި، ހުޅުޖެހުން ފަދަ ފިނޑިއަމަލުތަކުން އެ ޕާޓީ ފަހަތަކަށް ނުޖެއްސޭނެ ކަމަށެވެ. އަދި ރައީސް ޔާމީނާ އެކު ގައުމާއި ރައްޔިތުން ދާނީ ކުރިއަށް ކަމަށް ވެސް ވިދާޅުވި އެވެ.\n"ގައުމުގައި ހުޅުޖަހަނީ ކޮންބައެއް ކަން އެނގޭ، ރިޔާސީ އިންތިހާބުގައި އެ މީހުންނަށް ރައްޔިތުން ނޫނެކޭ ބުނާނެ, ޖަގަހާގައި ހުޅުޖެހި މައްސަލަ ކުއްވެރި ކުރީ އެއްްވެސް އިހުލާސް ތެރިކަމެއް އަދި ރަނގަޅު ނިޔަތެއް އޮވެގެން ނޫން" ހަލީލް ވިދާޅުވިއެވެ.\n"ރުމާލު-2" ޖަގަހަ އަށް ދިން ހަމަލަަ ކުށްވެރި ކުރައްވައި ކުރީގެ ރައީސް ނަޝީދު ކުރެއްވި ޓްވީޓެއްގައި ވިދާޅުވީ ސުލްހަވެރި ސިޔާސީ ހަރަކާތް ހިންގަން ފުރުސަތު ލިބެންޖެހޭނެ ކަމަށެވެ.\nނަމަވެސް އިދިކޮޅު ޖުމުހޫރީ ޕާޓީން ބުނީ ޕީޕީއެމްގެ ރުމާލު-2 ޖަގަހައަށް ބަޔަކު ދިން ގެއްލުން ރަނގަޅަށް ތަހުގީގު ކުރަން ޖެހޭ ކަމަށާއި ޖަގަހާގައި ހުޅުޖެހީ ޕީޕީއެމުން އަމިއްލައަށް ކަމަށް ވެސް ވެދާނެ ކަމަށެވެ.\nޕީޕީއެމްގެ ޒުވާނުންގެ ގޮފީގެ ރައީސް އިބްރާހިމް ޔޫސުފް އިއްްޔެ "ވަގުތަށް" މައުލޫމާތު ދެއްވަމުން ވިދާޅުވީ "ރުމާލު-2" ޖަގަހައިގައި އަލިފާން ރޯކޮށްލާފައި ވަނީ އިއްޔެ ރޭ ފަތިހު 04:10 ހާއިރު ކަމަށެވެ. ނަމަވެސް އަލިފާން ރޯކޮށްލިތާ ގިނައިރުތަކެއް ނުވަނީސް އަލިފާންގަނޑު ވަނީ ނިއްވާލާފައެވެ.\nއިބްރާހިމް ޔޫސުފް ވިދާޅުވީ ޖަގަހަ އަށް ބޮޑު ގެއްލުމެއް ނުލިބުނީ ސެކިއުރިޓީ ބަލަހައްޓަން ހުރި ގާޑްގެ ސަބަބުން ކަމަށެވެ.\n"ޕެޓްރޯލް ފުޅިއެއް ހިފައިގެން އެކަކު ޖަގަހަ އަށް ވަނީ. އިތުރު މީހަކު ސައިކަލެއްގައި ބޭރުގައި އިން. އެތެރެއަށް ވަން މީހާ ފުރަތަމަ މަސައްކަތް ކުރީ ސިޑި މަތީގައި ރޯކޮށްލަން. ނަމަވެސް ސެކިއުރިޓީ އެކަމަށް ހުރަސް އެޅުމުން ނިކުމެގެން ދަމުން ސްޓޭޖް މަތީގައި ރޯކޮށްލީ." އިބްރާހިމް ޔޫސުފް ވިދާޅުވިއެވެ.\nމާޗް 26, 2018 11:14\nޕީޕީއެމް ޖަހަގާގައި ބަޔަކުލައްވަ ހުޅުރޯކުރުވާފަ " ހުޅުރޯކޮށްލީ އެމްޑީޕީ އޭ އެބަ ކިޔާތަ " އަންނި އަހާލިއެވެ.\nމާޗް 26, 2018 12:32\nތިއީ ބަލަ ބޮޑު ޑްރާމާއެއްކަން ނެއެނގޭ ހަމައެކަކުވެސް ނެތެވެ. މިއަދު ބޮޑު ދޮގުހަދައިގެން މާދަމާ ނަރަކައަށް މަގު ކޮށާށެވެ.


ޤިޔާމަތްވުމުގެ ޢަލާމާތްތައް (أَشْرَاطُ السَّاعَةِ) – 86 “އަންހެނުންގިނަވެ ފިރިހެނުން މަދުވެގެން ދިއުން. “ – DhiSalafiyyah\nއަންހެނުންގިނަވެ ފިރިހެނުން މަދުވެގެން ދިއުން.\nއަނަސް رضي الله عنه ގެ އަރިހުން ރިވާވެގެން ވެއެވެ. އެކަލޭގެފާނު ވިދާޅުވިއެވެ. [ބަސްފުޅުގެ މާނައީ:] ތިމަންކަލޭގެފާނަށް ފަހުގައި އެއްވެސް މީހަކު ނުދައްކާނެ ވާހަކައެއް ތިމަންކަލޭގެފާނު ތިޔަބައިމީހުންނަށް ކިޔައިދެއްވާ ހުށީމެވެ. ﷲގެ ރަސޫލާ صلى الله عليه وسلم ޙަދީޘް ކުރައްވާތީ ތިމަންކަލޭގެފާނު އަޑުއެއްސެވީމެވެ. ((مِنْ أَشْرَاطِ السَّاعَةِ أَنْ يَقِلَّ الْعِلْمُ، وَيَظْهَرَ الْجَهْلُ، وَيَظْهَرَ الزِّنَا، وَتَكْثُرَ النِّسَاءُ، وَيَقِلَّ الرِّجَالُ، حَتَّى يَكُونَ لِخَمْسِينَ امْرَأَةً الْقَيِّمُ الْوَاحِدُ)) “ޤިޔާމަތްވުމުގެ ޢަލާމާތްތަކުގެ ތެރޭގައި ޢިލްމުވެރިކަން ދަށްވުމާއި ޖާހިލުކަން ފާޅުވުމާއި ޒިނޭ ފާޅުވުމާއި އަންހެނުން ގިނަވުމާއި ފިރިހެނުން މަދުވުން ހިމެނެއެވެ. އެންމެ ފިރިހެނަކަށް ފަންސާސް އަންހެނުން ވެއްޖައުމާ ހަމައަށެއެވެ.”\nއެއީ ފިތުނަތައް ގިނަވެ ފިރިހެނުން ޤަތުލުވެގެން ދިއުން ގިނަވުމުގެ ސަބަބުން ކަމުގައި ބުނެއެވެ. އެހެނީ ހަނގުރާމަކުރާ ބަޔަކީ ފިރިހެނުންނެވެ. އަންހެނުންނެއް ނޫނެވެ.\nއަދި ބުނެއެވެ. އެއީ ފަތަޙަތައް ގިނަވެ އަސީރު ކުރެވޭ މީހުން ގިނަވުމުންނެވެ. ކޮންމެ ފިރިހެނަކު އެތައް އަންހެނުންނެއް އަޅުންގެ ގޮތުގައި ގެންދެއެވެ.\nޙާފިޡް އިބްނު ޙަޖަރު ވިދާޅުވިއެވެ. [އެބަސްފުޅުގެ މާނައީ:] “މިއާމެދު ބަލައިލަން ޖެހެއެވެ. އެހެނީ އަބޫ މޫސާގެ ރިވާޔަތުގައި [ފިރިހެނުން] މަދުވުން ޞަރީޙަކޮށް އެބައޮތެވެ. ވިދާޅުވިއެވެ. ((مِنْ قِلَّةِ الرِّجَالِ وكَثْرَةِ النِّسَاء)) “ފިރިހެނުން މަދުވުމުންނާއި އަންހެނުން ގިނަވުމުންނެވެ.” ހާމަވާން އޮތްގޮތުގައި އެއީ ހަމަ އެއްވެސް ކަމަކާނުލައި މެދުވެރިވެގެން އަންނަ ކަމެކެވެ. އަދި ކިއެއްތޯއެވެ! ފަހު ޒަމާނުގައި ފިރިހެނުން ވިހާ މީހުން މަދުކަމުގައްޔާއި އަދި އަންހެނުން ވިހާ މީހުން ގިނަކަމުގައި ﷲ ކަނޑައަޅުއްވާފައި ވަނީއެވެ. އަދި އަންހެނުން ގިނަވުމީ އެއީ ޢިލްމު އުފުލިގެން ދިއުމާއި ޖާހިލުކަން ވެރިވުމަށް މުނާސަބު ކަމެކެވެ.”\nދަންނަވަމެވެ. ޙާފިޡް އިންބު ޙަޖަރު ވިދާޅުވެފައިވާ ގޮތަށް އެކަންވުމާއި އަދި ޤަތުލު ކުރުން ގިނަވުމަށް މެދުވެރި ކުރުވާ ފިތުނަތަކާއި އެނޫންވެސް ސަބަބު ތަކަކާ ހުރެ ފިރިހެނުން މަދުވެ އަންހެނުން ގިނަވެގެން ދިއުން މަނަލެއް ނުކުރެއެވެ. ދެންފަހެ ފިރިހެނުން ނެތި ދިއުމާއި އަންހެނުން ދެމިތިބޭނެ ކަމަށް ދަލީލު ކުރާ ރިވާޔަތެއް އަލްއިމާމު މުސްލިމް ގެންނަވާފައި ވާކަން ކަށަވަރެވެ. ފިރިހެނުން ނެތިގެން ދިއުން ގިނަފަހަރުގައި ވަނީ ޤަތުލުޢާންމުވުމުގެ ސަބަބުންނެވެ. ދެންފަހެ މުސްލިމްގެ ޢިބާރާތުގައި އައިސްފައިވެއެވެ. ނަބިއްޔާ صلى الله عليه وسلم ޙަދީޘްކުރެއްވިއެވެ. ((وَيَذْهَبَ الرِّجَالُ، وَتبْقَى النِّسَاءُ، حَتَّى يَكُونَ لِخَمْسِينَ امْرَأَةً قَيِّمٌ وَاحِدٌ)) މާނައީ: “ފިރިހެނުން ނެތިގެން ދެއެވެ. އަދި އަންހެނުން ދެމިތިބެއެވެ. ފަންސާސް އަންހެނަކަށް އެންމެ ފިރިހެނަކު ހުރެއްޖައުމާ ހަމައަށެވެ.”\nމިތާންގައި (ފަންސާސް) ކަމުގައި އޮތަސް އޭގެ މުރާދަކީ ސީދާ އެޢަދަދެއް ނޫނެވެ. އަބޫމޫސާ رضي الله عنه ގެ ރިވާޔަތުގައި އައިސްފައި ވެއެވެ. ((وَيُرَى الرَّجُلُ يَتْبَعُهُ أَرْبَعُونَ امْرَأَةً يَلُذْنَ بِهِ)) “ފިރިހެނަކަށް ސާޅީސް އަންހެނުން ތަބާވެ އެކަނބަލުން އޭނާގެ ކިބައިން ފޮނިކަން ލިބިގަންތަން ފެންނާނެއެވެ.” ފަހެ އެއީ [ޢަދަދުގެ] ގިނަކަން ބުނެދިނުމަށްވާ މަޖާޒުބަހެކެވެ. وَاللهُ أَعْلَم.\n ((صحيح البخاري))، كتاب العلم، باب رفع العلم وظهور الجهل، (1 / 178 – مع الفتح)، و ((صحيح مسلم))، كتاب العلم، باب رفع العلم وقبضه وظهور الجهل والفتن في آخر الزمان، (16 / 221 – مع شرح النووي)، و ((جامع الترمذي))، باب ماجاء في أشراط الساعة، (6 / 448) (ح 2301).\n ((صحيح مسلم))، كتاب الزكاة، باب كل نوع من المعروف صدقة، (7 / 96 – مع شرح النووي).\n [ބައްލަވާ:] ((فتج الباري)) (1 / 179).\n ((صحيح مسلم))، كتاب العلم، باب رفع العلم وقبضه وظهور الجهل والفتن، (16 / 221 – مع شرح النووي).\n ((صحيح مسلم)) ((7 / 96 – مع شرح النووي).\n ބައްލަވާ: ((فتح الباري)) (1 / 179).


UK fehi listun Raajjey ge tourismah fahikan\nޔޫކޭ ފެހި ލިސްޓުން ޓޫރިޒަމަށް އުންމީދުގެ ފަހިކަން\nރާއްޖެ އައި ދެ ޓޫރިސްޓުން އެއާޕޯޓަށް ދިއުމުގެ ކުރިން ވީއައިއޭގައި މަޑުކޮށްލައިގެން -- ފޮޓޯ: އަވަސް\nކޮވިޑް-19 އާ ގުޅިގެން އެންމެ ބޮޑު ގެއްލުލެއް ލިބުނު އެއް ބަޔަކީ ދިވެހިންނެވެ. މުޅި އިގްތިސޯދު ޓޫރިޒަމަށް ދޫކޮށްގެން ތިއްބައި ދުނިޔޭގެ ދަތުރުފަތުރު ހުއްޓުމާ ގުޅިގެން ރާއްޖެއަށް ފޫބައްދަށް ދަތި ގެއްލުމާވަނީ ކުރިމަތިވެފަ އެވެ. ނަމަވެސް މިދިޔަ އަހަރުގެ މާޗް މަހު ބޯޑަރު ހުޅުވުމާއެކު މި ގެއްލުމުން އަރައި ގަންނަމުންދާކަމުގެ ކޮޅުމަތި ފެންނަން ފެށި އެވެ. ނަމަވެސް ރާއްޖޭގެ ބޯޑަރު ހުޅުވިގެން ދިޔަނަމަވެސް ޓޫރިޒަމްގެ އެންމެ މަޝްހޫރު ގައުމުތަކުގެ ބޯޑަރުން މީހުން ނުކުމެގެން ރާއްޖެ އަންނަ އޮތް ހުރަސްތަކުގެ ސަބަބުން އޭގެ ގެއްލުން އިންތިހާއަށް ރާއްޖެ އިންތިސޯދަށް ދިޔައީ ވަމުންނެވެ. މި ފަދަ އެއް ގައުމަކީ ރާއްޖޭގެ ޓޫރިޒަމްގެ އެންމެ "ޓްރެޑިޝަނަލް މާކެޓް" ކަމަށްވާ އިނގިރޭސިވިލާތެވެ. އެ ގައުމުގެ ބޯޑަރު ދިވެހި ރާއްޖެ އަށް ހުޅުވިނަމަވެސް ރާއްޖެއާއި އެ ގައުމާ ދެމެދު އޮތް "ޑައިރެކްޓް ކަނެކްޝަން" ކެނޑިފައި އޮންނަތާ ހަތަރު މަސްވެެއްޖެ އެވެ. ސަބަބަކީ "ޔޫކޭގެ ރެޑްލިސްޓު" ގައި ރާއްޖެ އޮތުމެވެ.\nއެ ގައުމުން ކޮވިޑްގެ މިހާލަތުގައި ރައްކާތެރި ގައުމުތަކުގެ ލިސްޓް ނުވަތަ "ގްރީން ލިސްޓަށް" ރާއްޖެ ނުލައި އޮތުމެވެ. އެހެންވެ ރާއްޖެ އަށް އެ ގައުމުން މީހަކު އައިނަމަވެސް ގައުމަށް ގޮސް ދިގު ކަރަންޓީނެއް ވާން ޖެހުންވީ ރާއްޖޭގެ ޓޫރިޒަމަށް ލިބުނު ބޮޑު ގެއްލުމަކަށެވެ. އެހެންވެ އެ ގައުމުން އަންނަ އެއާލައިންތަކަށް ބޭނުންވާ ވަރަށް "ބޯހަމަ ނުވެގެން" އޮތީ ހުއްޓާލި އެވެ. ނަމަވެސް މި މަހުގެ 22 ވަނަ ދުވަހުން ފެށިގެން "ގްރީން ލިސްޓަ" ށް ރާއްޖެ އެރުމާއެކު ދިވެހިންނަށް މި ވަނީ އުންމީދުއާ ވެފަ އެވެ. އިގްތިސޯދު ކުރިއަށް ގެންދަން މިވަނީ އިތުރު އުންމީދެއް ލިބިފަ އެވެ.\n"އިނގިރޭސިވިލާތުގެ ގްރީން ލިސްޓަށްލުމުން ރާއްޖޭގެ ޓޫރިޒަމަށް ބޮޑެތި ފައިދާ ތަކެއް ކުރާނެ. ބައެއް ރިސޯޓުތަކީ އިނގިރޭސިވިލާތުގެ ދުވަސްވީ ކްލައިންޓުން ގެންނަ ތަންތަން. އެހެންވީމަ މި ބަދަލުގެ ސަބަބުން ލިބިގެން މިދިޔައީ ވަރަށް ބޮޑު އުންމީދެއް،" ޓޫރިޒަމް މިނިސްޓްރީގެ ސީނިޔަ އެގްޒެކެޓިވް ޑިރެކްޓަރު އަލީ ރައްޒާން ވިދާޅުވި އެވެ.\nރާއްޖެ- އިނގިރޭސިވިލާތުގެ ރައްކާތެރިކަމުގެ ލިސްޓަށް ނާރައި އޮތް އެއް ސަބަބަކީ އެ މީހުން ގަބޫލުކުރާ ގޮތަށް "ވޭރިއަންޓް ޓެސްޓް ރިޕޯޓް" ޖައްސަ ޖައްސައިގެން ތިން ފަހަރު ރާއްޖެއަށް ފޯރުކޮށް ނުދެވުމެވެ. އެހެންވެ މި ލިސްޓަށް ނާރައި އޮންނަތާ ހަތަރު މަސް ވެއްޖެ އެވެ. މި ލިސްޓަށް ރާއްޖެ ނާރައި މިވޭތުވެދިޔަ ހަތަރު މަސް ތެރޭގައި އިނގިރޭސި މާކެޓު ނެތުމުން ދިވެހި ޓޫރިޒަމަށް ލިބުނު ގެއްލުން އެތަށް މިލިއަން ޑޮލަރަށް އަރައިފި އެވެ.\nއެންމެ ފަހުން މި ލިސްޓަށް އައިފި އެވެ. މި ލިސްޓަށް ރާއްޖެ އެރުމުން ލިބޭނެ ފައިދާއަކީ ކޮބާ ހެއްޔެވެ؟ މީގެ ސަބަބުން ޓޫރިޒަމަށް ލިބޭނީ ކޮން ކުރިއެރުމެއް ހެއްޔެވެ؟\nރާއްޖެއަށް ރިޕީޓާސް ގިނަ މާކެޓެއް\nއިނގިރޭސިވިލާތަކީ ރާއްޖޭގެ އެންމެ ދުވަސްވީ ޓޫރިޒަމް މާކެޓެވެ. މިދިޔަ ހަތް އަހަރު ޔޫކޭ މާކެޓު އޮތީ ރާއްޖޭގެ ޓޫރިޒަމްގެ ގަދަ ފަހެއްގަ އެވެ. ޓޫރިޒަމް 1972 ގައި ފެށުނުއިރުން ފެށިގެން އިޓަލީ ނަގާފަ އެންމެ ގިނައިން އަންނަމުން ދިޔައީ އިނގިރޭސިންނެވެ. ވޭތުވެދިޔަ ހަތް އަހަރަށް ބަލާއިރު އިނގިރޭސި މާކެޓުން ރާއްޖޭގެ ޓޫރިޒަމަށް އެވްރެޖުކޮށް ހަތް ޕަސެންޓުގެ ހިއްސާއެއް ކުރި އެވެ. އަދި 2014 އިން ބަލާނަމަ އެވްރެޖުކޮށް އަހަރަކު އެ ގައުމުން 50،000 އާއި 100،000 އާ ދެމެދުގެ އަދަދަކަށް ޓޫރިސްޓުން އައިސްފައިވެ އެވެ. މިދިޔަ ހަތް އަހަރު ދުވަހަށް ބަލާނަމަ އެންމެ ގިނައިން އިނގިރޭސި ޓޫރިސްޓުން އައި 2019 ވަނަ އަހަރުވެސް އެ ގައުމުން 126,199 ޓޫރިސްޓުން އައިސްފައިވެ އެވެ. މި މާކެޓުން އަންނަ ޓޫރިސްޓުން އެވްރެޖުކޮށް ރާއްޖޭގައި 9-7 ދުވަސް ހޭދަ ކުރެ އެވެ. އަދި މިއީ ސްޕެންޑިން ޕަވާ ހައި މާކެޓެކެވެ. ރިސޯޓުތަކުގެ ޗުއްޓީ އަށް އަންނަ މީހަކު ޗުއްޓީ ދަތުރު ފަށާ ހިސާބުން އެވްރެޖުކޮށް މީހަކު 6،000 ޑޮލަރުގެ ހޭދައެއް ކުރެ އެވެ. އަދި މި އަދަދު ގެސްޓްހައުސް ތަކަށް ބަލާނަމަ އުޅޭނެ ކަމަށް އަންދާޒާ ކުރެވެނީ 1،200 ޑޮލަރާއި 2،000 ޑޮލަރުގަ އެވެ.\nބްރިޓިޝް އެއާވޭސް: ގިނަ ބައެއްގެ ލޯ\nމި ސަބަބުތަކާހުރެ މި މާކެޓުގެ މުހިންމުކަން ރާއްޖެ އަށް އޮތީ ބޮޑުވެފަ އެވެ. އަދި އިނގިރޭސި ގައުމީ އެއާލައިން "ބްރިޓިޝް" އެއާވޭސް ފްލައި ކުރާ މަންޒިލް ތަކަކީ އުންމީދު ބޮޑު / ރައްކާތެރި މާކެޓުތަކެއްގެ ގޮތުގައި ދުނިޔޭގެ ގިނަ ބަޔަކު ދެކޭ ނަޒަރިރިއްޔާއެއް ވެސް އޮވެ އެވެ. އެހެންވެ ޔޫކޭ ގްރީން ލިސްޓުން ރާއްޖެ އަށް ޖާގަ ލިބުމަކީ މުޅި ޓޫރިޒަމް އިންޑަސްޓްރީން އުފާކޮށް "ޕާޓީ ބާއްވާ" ވަރުގެ ކަމެކެވެ. ދުނިޔޭގެ ގިނަ ބައެއްގެ ލޯ ބްރިޓިޝް އެއާވޭސް ފަށާ ހިސާބުން ރާއްޖެ އަށް އެނބުރޭނެ އެވެ. އެހެންވެ، އަލުން ބޯޑަރު ހުޅުވުމާއެކު "ބަޖެޓް" ޓޫރިޒަމަށް ފަހިކަން އަންނާނެ ކަމަށް އުންމީދު ކުރެ އެވެ.\nރާއްޖޭގައި ގެސްޓްހައުސް ވިޔަފާރި އެންމެ ފުޅާކޮށްކުރާ، ކާނި ކުންފުނީގެ ވެރިޔާ، އަބްދުﷲ ނަޝީދު ވިދާޅުވި ގޮތުގައި އެ ކުންފުނީގެ ހޮޓާ ތަކަށް ވެސް ގިނަ އަދަދަކަށް އިނގިރޭސިން ކުރިން އާދެ އެވެ.\n"ގްރީން ލިސްޓަށްލުމާއެކު މިއީ ލިބިގެންދާނެ ބޮޑު އުންމީދެއް. އަޅުގަނޑުމެންނަށް އެކަނި ބެލިނަމަވެސް ގިނަ ބަޔަކު އާދެ ކުރިން އެ ގައުމުން [އިނގިރޭސިވިލާތުން] އެެހެންވެ ގްރީން ލިސްޓަށްލުމަކީ ލިބިގެންދާނެ އުންމީދެއް،" އަބްދުﷲ ވިދާޅުވި އެވެ.\nވޭތުވެދިޔަ ހަތް އަހަރު 2014 އިން ފެށިގެން ޓޫރިސްޓުން އައި އަދަދު -- އަވަސް އިންފޮގްރެފިކްސް: އައިމިނަތު އިޒުވީނާ\n"މުސްކުޅި" މާކެޓެއްގެ ދިރުން\nމީގެ އިތުރުން އަނެއް ސަބަބަކީ ރާއްޖޭގެ ޓޫރިޒަމްގެ މިހާރުގެ ޓްރެންޑް އޮތް ގޮތެވެ. ކޮވިޑް-19 ގެ ކުރިއަށް ބަލާއިރު ރާއްޖެއަށް އެންމެ ގިނައިން ޓޫރިސްޓުން އަންނަ 10 ގައުމުގެތެރޭގައި ގިނައިން ތިބީ ރާއްޖޭގެ ޓޫރިޒަމް މާކެޓުގެ ޒަމާންވީ ޔޫރަޕުގެ ގައުމުތަކެވެ. ކުރިން މި ލިސްޓުގައި 2007 އިން ފެށިގެން ޗައިނާ އެރިނަމަވެސް ގިނައިން ތިބީ ޔޫރަޕުގެ ގައުމުތަކެވެ. ކޮވިޑުގެ ކުރީގައި މި ލިސްޓުގައި ހިމެނެނީ އިޓަލީވިލާތާއި ޖަރުމަނުވިލާތް އަދި އިނގިރޭސިވިލާތާއި ރަޝިއާ އާއި ފްރާންސް ފަދަ ގައުމުތެކެވެ.ނަމަވެސް ބޯޑަރު ތަޅުއަޅުވައި އަލުން ހުޅުވިފަހުން މި ލިސްޓު އެއްކޮށް ބަދަލުވެއްޖެ އެވެ.\nމިހާރު ރާއްޖޭގެ ޓޮޕް 10 މާކެޓް\nމި އަހަރުގެ މިހާތަނަށް ބަލާއިރު ރާއްޖެ އަށް 800،000 އަށްވުރެ ގިނަ ޓޫރިސްޓުން އައިސްފައިވެ އެވެ. ނަމަވެސް މިހާރު ރާއްޖޭގެ ޓޫރިޒަމަށް ބޮޑަށް "ޕިޗް ކުރަނީ" އިންޑިއާގެ "ޗީޕް ކަރަންޓީން" މާކެޓު ފިޔަވައި ސޯވިއެޓުން ރޫޅުނު ރަޝިއަން ރީޖަންގެ ގައުމުތަކުންނެވެ. މެދުތެރެ އާއި އިރުމަތީ ޔޫރަޕުގެ ގައުމުތަކުންނެވެ. ޓޫރިޒަމްގެ އެންމެ ފަހުގެ ތަފާސް ހިސާބަކަށް ބަލާނަމަ ޖުލައި 15 އާ ހަމައަށް ރަޝިއާ އިން 165,452 ޓޫރިސްޓުންނާއެކު ޓޫރިޒަމްގެ 400 ޕަސެންޓުގެ ކުރިއެރުމެއް ފާހަގަ ކުރެ އެވެ. އެހެންވެ ބްރިޓިޝް މާކެޓު ފެށުމަކީ ޓޫރިސްޓު ނަމްބަރަށް ލިބިގެންދާނެ އިތުރު ކުރިއެރުމެކެވެ. މީގެ އިތުރުން ދުރުން ދަތުރުކޮށް އަންނަ އިނގިރޭސިންނަކީ ގިނަ ދުވަހު ރާއްޖޭގައި ތިބޭނެ ބައެކެވެ. އަދި އެ މީހުންގެ ތެރޭގައި ރާއްޖެދެކެ ލޯބިވާ "ރިޕީޓާސް" ގިނަ އެވެ. ރާއްޖޭގެ ބޮޑެތި މަޝްހޫރު ހޮޓެލް ޗެއިންތައް ކަމަށްވާ ކްރައުން އެންޑް ޗަމްޕާ އާއި ޔުނިވާސަލްގެ ރިސޯޓު ތަކަކީ އަބަދު އިނގިރޭސިން ލިބޭ ތަންތަނެވެ. މިއީ "ޑައިހާޑް" އިނގިރޭސި ރިސޯޓުތަކެވެ. އެހެންވެ ޔޫކޭގެ ގްރީން ލިސްޓާއެކު އިތުރު މީހުން ރާއްޖެ އަންނަން ފަށާނެ އެވެ.\nރާއްޖެ އައި ޓޫރިސްޓެއް ފުރަން އެއާޕޯޓަށް އައިސް ލޯންޗުން ފައިބަނީ -- ފޮޓޯ: އަވަސް\nރާއްޖޭގެ އެންމެ ދުވަސްވީ އެއް ޓުއާ އޮޕަރޭޓަރު ކަމަށްވާ ލެސްޓްގޯ ކުންފުނީގެ ވެރިޔާ މުހައްމަދު ރިޔާޒު ވިދާޅުވި ގޮތުގައި ޔޫކޭގެ ގްރީން ލިސްޓުން ޖާގަ ލިބުމަކީ އުންމީދެއް ކަމަށާ، މީގެން އެނގެނީ ޓޫރިޒަމްގެ ކުރިމަގު ރަނގަޅުކަން ކަމަށާ މިއީ ޓޫރިޒަމްގެ އަގުތައް ވެސް މަތި ކުރަން ވެސް ލިބޭނެ ފުރުސަތެއް ކަމަށެވެ.\n"އިނގިރޭސިން އެތިބީ ގައުމުން ނުފުރިފަ. އެހެންވެ ގްރީން ލިސްޓުގައި ރާއްޖެ ހިމެނުމުން ހައި ސީޒަނަށް ވެސް މަންފާ ކުރާނެ. މިހާރު ހައި ސީޒަންގެ ކޮންޓްރެކްޓްތައް ހުންނާނީ ހެދިފަ. އެހެންވީމަ ރޭޓްތަކާ މި ފަހަރު ނުކުޅެވޭނެ. އެކަމަކު ކުރިއަށް އޮތްތަނުގައި ރޫމުގެ އަގުތައް މަތި ވެގެން ދިއުމުގެ ފުރުސަތު ވެސް އެބައޮތް،" ރިޔާޒު ވިދާޅުވި އެވެ.\nއިނގިރޭސިން އެތިބީ ގައުމުން ނުފުރިފަ. އެހެންވެ ގްރީން ލިސްޓުގައި ރާއްޖެ ހިމެނުމުން ހައި ސީޒަނަށް ވެސް މަންފާ ކުރާނެ. މިހާރު ހައި ސީޒަންގެ ކޮންޓްރެކްޓްތައް ހުންނާނީ ހެދިފަ. އެހެންވީމަ ރޭޓްތަކާ މި ފަހަރު ނުކުޅެވޭނެ. އެކަމަކު ކުރިއަށް އޮތްތަނުގައި ރޫމުގެ އަގުތައް މަތި ވެގެން ދިއުމުގެ ފުރުސަތު ވެސް އެބައޮތް\nމުހައްމަދު ރިޔާޒު | ލެޓްސްގޯ ކުންފުނީގެ ވެރިޔާ\n"އަނެއްކާ މިހާރު ވެސް ބްރިޓިޝް ވަޔާ [އިނގިރޭސިވިލާތުން ރާއްޖެ އަށް ދަތުރު ކުރެވޭނެ މަގުތައް] އެބައޮތް. ދުބާ އިން ވެސް އާދެވޭ. އަނެއްކާ ލަންކާ ހުޅުވީމަ އެ މަގުން އަންނަ މީހުންގެ އުޅޭނެ. އެހެންވީމަ މިއީ ވަރަށް ބޮޑު އުންމީދެއް ކުރިމަގަށް."\nޓޫރިޒަމްގެ ހިސާބުތައް ހާވާލާއިރު ފެންނަނީ ކޮވިޑުގެ ބިރުގައި ވެސް ބައި ލައްކަ އިނގިރޭސިން 2020 ގައި ރާއްޖެއަށް ދަތުރު ކުރިތަނެވެ. އެހެންވެ މިހާރު އުންމީދަކީ އަލުން ބްރިޓިޝް މާކެޓު ހުޅުވުމާއެކު އަންނަ އަހަރު މި ނަމްބަރަށްވުރެ ބޮޑު އަދަދެއް އިތުރުވުމެވެ. މި އަށް ބާރުދޭނެ އެއް ކަމަކީ ރާއްޖެ އަށް އޮތް ފަސޭހަ ދަތުރުފަތުރެވެ. ރާއްޖެ އަށް މިހާރު 10 ޗާޓަރެއް އުދުހޭއިރު އެންމެ ގިނައިން ޓޫރިސްޓުން ގެނެސްދެނީ އިނގިރޭސިވިލާތަށް އުދުހޭ އިއްތިހާދާއި ގަތަރު އެއާވޭސް އެވެ. އަދި ދުބާއީ އާއި ޔޫއޭއީއަކީ ދުނިޔޭގެ "ޓްރާންސިޓް" ހަބެކެވެ. އެހެންވެ މި ހަބުގައި ޖައްސާފަ ރާއްޖެ އަށް އަންނަ އިނގިރޭސިން އިތުރުވާނެ ކަމަށް އުންމީދު ކުރެ އެވެ. އެހެންވެ "ޔޫކޭ ގްރީން ލިސްޓާ" އެކު ޓޫރިޒަމަށް މި އަހަރުގެ ބާކީއޮތްބަޔާއި އަންނަ އަހަރު އަންނާނީ ފެހިކަން ކަމަށް އުންމީދު ކުރެވެ އެވެ.\nއިނގިރޭސިވިލާތް ޓޫރިޒަމް ޓޫރިސްޓް އެރައިވަލް + މިނިސްޓްރީ އޮފް ޓޫރިޒަމް އިގްތިސޯދު ޑރ. އަބްދުﷲ މައުސޫމް


SunOnline: India I-league ah bidheysee kulhuntherin himenumuge format ah badhalu gennany\nއިންޑިއަން އައި ލީގަށް ބިދޭސީ ކުޅުންތެރިން ނެގުމުގެ އުސޫލު ބަދަލުކުރަނީ\nޢަބްދުﷲ އައިމަން 12 May 2020, 13:05\nއިންޑިއާގެ އައި ލީގުގައި ވާދަކުރާ ކުލަބުތަކުގެ ކުޅުންތެރިން ޗެމްޕިއަން ޓްރޮފީއާ އެކު ---\nއިންޑިއާގެ ގައުމީ ލީގު "އައިލީގު" ގައި ވާދަކުރާ ކުލަބުތަކަށް ބިދޭސީ ކުޅުންތެރިން ގެނައުމުގެ ފޯމެޓަށް ބަދަލު ގެނައުމަށް މަޝްވަރާ ކޮށްފި އެވެ.\nމިހާރު ފެތުރެމުންދާ ކޮރޯނާ ވައިރަހުގެ ސަބަބުން އިންޑިއާގެ ފުޓުބޯޅަ ވެސް މެދުކެނޑިފައިވާ އިރު އެގައުމުގެ ކުލަބުތަކުން މިހާރު ތައްޔާރުވަމުން އަންނަނީ އަންނަ ސީޒަނަށެވެ. އެގޮތުން ސްކޮޑު ވަރުގަދަ ކުރުމުގެ ގޮތުން ބިދޭސީ ކުޅުންތެރިން ހޯދުމުގެ މަސައްކަތް ގިނަ ކުލަބުތަކަކުން މިހާރު ފަށާފައިވާ އިރު އިންޑިއާގެ ފުޓުބޯޅަ އިދާރާ އައިއެފްއެފްއިން ވަނީ ކުޅުންތެރިން ގެނައުމުގެ ފޯމެޓަށް ބަދަލު ގެނައުމަށް ހުށައަޅާފަ އެވެ.\nއެގޮތުން އައި ލީގުގައި ވާދަކުރާ ނުވަ ކުލަބުގެ އޯނަރުންނާއި އޮފިޝަލުންނާ އެކު މި ހަފުތާގެ ތެރޭގައި އައިއެފްއެފްއިން ވަނީ ބައްދަލުވުމެއް ބާއްވާފަ އެވެ. އޭގެ ތެރެއިން ހަތް ކުލަބަކުން ވަނީ އައިއެފްއެފްގެ ހުށައެޅުމަށް ތާއީދު ކޮށްފަ އެވެ.\nއައިއެފްއެފްގެ ހުށައެޅުމުގައިވާ ގޮތުން 2020-2021 ވަނަ ސީޒަނުން ފެށިގެން ކޮންމެ ކުލަބެއްގައި ވެސް ހިމެނޭނީ ބިދޭސީ ތިން ކުޅުންތެރިންނެވެ. އޭގެ އިތުރުން އޭއެފްސީގެ ގައުމަކުން ކުޅުންތެރިއަކު ގެންނަންޏާމު ހަތަރު ކުޅުންތެރިން ހިމެނޭ ގޮތަށް އައިއެފްއެފްއިން ކުލަބުތަކަށް ވަނީ ހުށައަޅާފަ އެވެ.\nމިދިޔަ ސީޒަނަށް ބަލާއިރު، ޓީމުތަކުގައި ބިދޭސީ ކުޅުންތެރިން މާ ގިނަވުމުން ލޯކަލް ކުޅުންތެރިންނަށް އެކަމަކުގެ ސަބަބުން ގެއްލުންވާ ކަމަށް ބުނެ ގިނަ ބަޔަކު ވަނީ އައިއެފްއެފްއަށް ފާޑުކިޔައިފަ އެވެ.\nއައިއެފްއެފްގެ ހުށައެޅުމަށް ދެކުލަބަކުން ދެކޮޅު ހަދާފައިވާ އިރު އެ ދެކުލަބުން ބޭނުންވަނީ އެންމެ މަދުވެގެން ބިދޭސީ ފަސް ކުޅުންތެރިން ޓީމުގައި ހިމެނުމަށް ކަމަށް އިންޑިއާގެ ރިޕޯޓްތަކުން ބުނެ އެވެ. އަދި ހުރިހާ ކުލަބުތަކެއްގެ ވާހަކަތައް އަޑުއެހުމަށްފަހު އައިއެފްއެފްއިން ގޮތެއް ނިންމާނީ ދެން އޮންނަ އެކްސްކޯ މީޓިންގަށް ފަހު ކަމަށް އެ އިދާރާއިން ވަނީ ބުނެފަ އެވެ.\nމީގެ އިތުރުން އަންނަ މަހު ހުޅުވާލުމަށް ހަމަޖެހިފައިވާ ޓްރާންސްފާ މާކެޓު ފަސް ކުރުމަށް ވެސް އައިއެފްއެފްއިން ވަނީ ބައްދަލުވުމުގައި ކުލަބުތަކާ އެކު މަޝްވަރާ ކޮށްފަ އެވެ.


MDP in Thin kameh Demandkoh Raees ah liyun fonuvaifi\nއެމްޑީޕީން ތިން ކަމެއް ޑިމާންޑްކޮށް ރައީސަށް ލިޔުން ފޮނުވައިފި\nތިން ކަމެއް ފުރިހަމަކޮށްދިނުމަށް އެދި އެމްޑީޕީން ސަރުކާރަށް ޑިމާންޑްކޮށް ލިޔުން ފޮނުވައިފި އެވެ.\nމިހާރު ކުރިއަށްދާ މުޒާހަރާގައި އެމްޑީޕީގެ ފަރާތުން ސަރުކާރަށް ކުރާ ޑިމާންޑްތައް އިއުލާނުކޮށްދެއްވީ އެމްޑީޕީގެ ނައިބު ރައީސް އަހުމަދު ޝިފާޒް އެވެ.\nއެމްޑީޕީން ހުށަހެޅި ޑިމާންޑްތައް:\n- ޓެރަރިޒަމްގެ ދައުވާ ސާބިތުވެ 13 އަހަރަށް ޖަލަށްލާފައިވާ ކުރީގެ ރައީސް މުހައްމަދު ނަޝީދު މިނިވަންކުރުން\n- 11 އަހަރަށް ޖަލަށްލާފައިވާ ކުރީގެ ޑިފެންސް މިނިސްޓަރު ކާނަލް ނާޒިމާ، ގޭ ބަންދުގައި ހުރި އަދާލަތުޕާޓީގެ ރައީސް ޝައިހް އިމްރާން ދޫކޮށްލުމާ، ޑރ އަފްރާޝީމް އަލީއާ، ގެއްލިފައިވާ މިނިވަން ނޫހުގެ ނޫސްވެރިޔާ އަހުމަދު ރިޟްވާން ގެ މައްސަލަ ބަލައި އެނޫންވެސް 1700 އަށް ވުރެ ގިނަ މީހުންނަށް ކުރެވޭ ތުހުމަތު ތަހުގީގުކުރުން\n-ކޮރަމްޝަން ނައްތާލައި ގައުމު ހަމަ މަގަށް އަޅުވަން ސިޔާސީ ޕާޓީތަކާ ގުޅިގެން މަޝްވަރާކުރަން ފެށުން\nއެމްޑީޕީން ވަނީ އެ ޑިމާންޑްތައް އިއުލާނުކުރުމަށްފަހު ރައީސް އޮފީހަށް ފެކްސްއެއް ފޮނުވާފަ އެވެ. އެމްޑީޕީން ބުނީ އެ ޕާޓީން ކުރާ ޑިމާންޑުތައް ފުރިހަމަކުރަން ސަރުކާރަށް 73 ގަޑިއިރާ 13 މިނިޓް ދޭނެ ކަމަށެވެ. އެ ވަގުތުގެ ތެރޭގައި ޑިމާންޑުތައް ފުރިހަމަ ނުކޮށްފިނަމަ އެކަމަށް އަނެއްކާވެސް އެމްޑީޕީން ފިޔަވަޅެއް އަޅާނެ ކަމަށެވެ.\nޑިމާންޑްތައް އިއްވުމަށްފަހު އެމްޑީޕީން ވަނީ މުޒާހަރާކުރަން މަގުމައްޗަށް ނިކުންނަން ތައްޔާރުވެފައެވެ. އެމްޑީޕީން އެގޮތަށް ނިންމާފައިވަނީ ފުލުހުންނާ ހޯމް މިނިސްޓަރު އުމަރު މުޒާހަރާކުރަން މަގުމައްޗަށް ނިކުތުން މަނާކޮށްފައި ވަނިކޮށެވެ.


ދިވެހި ފިލްމު “ފޯޓީ ޕްލަސް” މާރޗް 16 ގައި އުނގޫފާރުގައި އަޅުވަނީ – Ungoofaaru\nބަނޑޭރިގަނޑު/މުނިފޫހި ފިލުވުން/ދިވެހި ފިލްމު “ފޯޓީ ޕްލަސް” މާރޗް 16 ގައި އުނގޫފާރުގައި އަޅުވަނީ\nދިވެހި ފިލްމު “ފޯޓީ ޕްލަސް” މާރޗް 16 ގައި އުނގޫފާރުގައި އަޅުވަނީ\nމުނާޒު މުޙައްމަދު 14 މާރޗް 2019\n0 48 މިނެޓެއް ނުވަނިސް ކިޔާލެވޭ\nމާރޗް5ވަނަ ދުވަހު ރިލީސް ކުރި ހޮރޯ ކޮމެޑީ، “ފޯޓީ ޕްލަސް” އުނގުފާރުގައި އެޅުވުމަށް ނިންމައިފިއެވެ. ޝައި ޕްރޮޑަކްޝަން އަދި ޔޫއްޕެ ޕްރޮޑަކްޝަން ގުޅިގެން އުފެއްދި ހެއްވާ މާޖާ އަދި ބިރުވެރި މަންޒަރުތައް ހިމެނޭ މި ފިލްމު އުނގޫފާރުގައި އެޅުވުމަށް ނިންމާފައި ވަނީ މާރޗް 16 ވަނަ ދުވަހުއެވެ.\nއަހަރުގެ ބޮޑު ފިލްމު ގޮތުގައި ޕްރޮމޯޓް ކުރަމުންދާ، އަދި މިހާތަނަށް ބޮޑު ތަރުހީބެއް ލިބިފައިވާ މި ފިލްމު އުނގޫފާރުގައި އަޅުވަނީ 16 ވަނަ ދުވަހުގެ ރޭ 09:00 ގައި ކުލަބް ޔޫތުސްޓަރ ގައެވެ. ފިލްމުގެ ޓިކެޓު ބައްލަވައިގަތުމަށް 9999354 ނުވަތަ 7913665 ނަމްބަރ ފޯނަށް ގުޅާލުމުން އެކަން ހާމަޖެހިގެން ދާނެއެވެ. ޓިކެޓްގެ އަގަކީ 100ރ އެވެ.\nޔޫސުފު ޝަފީއު (ޔޫއްޕެ) ޑައިރެކްޓްކޮށް އިސްމާއިކް ޝަފީގު ޕްރޮޑިއުސް ކުރި މި ފިލްމުގެ މަންޒަރުތައް ނަގާފައި ވަނި ތ.ބުރުނީގައެވެ. މި ފިލްމަކީ ކުރިން މި ޓީމުން ނެރުން ކާމިޔާބު ފިލްމު “ނޯޓީ ފޯޓީ” ގެ ސީކުއެލް އެކެވެ.\nފިލްމުގެ ކާސްޓުންގެ ތެރޭގައި ދިވެހި ފިލްމު އިންޑަސްޓްރީގައި އެންމެ ކުޅަދާނަ ބަތަލުންގެ ތެރޭގައި ހިމެނޭ ޔޫސްފު ޝަފީއު (ޔޫއްޕެ), އަލީ ސީޒަން، މަނިކު، ސައީދު، މުޙައްމަދު ފައިސަލް، އަލީ އާޒިމް (ދޮން އައްޔަ) މި ފިލްމުން ފެނިގެން ދާނެއެވެ. އަދި މަޝްހޫރު ބަތަލާ ޝީލާ ނަޖީބު، ފާތިމަތު އާޒިފާ ވެސް މި ފިލްމުން ފެނިގެން ދާނެއެވެ. މީގެ އިތުރުން ފިލްމި ދެވަންސޫރަ އިން މުޅިން އަލަށް ތައާރަފުވި މަރިޔަން ޝިފާ އާއި މުލިން އަލަށް ތައާރަފުވާ ބަތަލާ އިރުފާނާ އިބްރާހިމްގެ މޮޅު އެކްޓިން މި ފިލްމުން ފެނިގެންދާނެއެވެ.\nހުނުމުގެ އަޑުން އޮލިންޕަސް ގުގުމާލާފައިވާ ހައުސްފުލް އެތައް ޝޯތަކެއް މިހާތަނަށް ބާއްވާފައިވާ މި ފިލްމު ބެލި މީހުން ބުނާ ގޮތުގައި މި ފިލްމަކީ ނުބަލާ ދޫކޮށްލެވޭ ވަރަށް ވުރެ މާ ފުރިހަމަ ފިލްމެކެވެ.\nއުނގޫފާރު ދާއިރާގެ ބަހުސްގައި ބައިވެރިވީ3ކެނޑިޑޭޓުން\n13 ޑިސެމްބަރ 2016\nދިވެހި ފިލްމު “ވީ ބޭވަފާ” ގެ ޝޯއެއް މިރޭ އުނގޫފާރުގައި\n30 ނޮވެމްބަރ 2016\nއުނގޫފާރުގައި ޝޫޓްކުރި “ވީ ބޭވަފާ” މިރޭ ޕްރިމިއާރ ކުރަނީ\nނަހުލާގެ “4426” އުނގޫފާރުގައި އަޅުވަނީ\nދިވެހި ފިލްމު ގޮށްރާޅު ހުކުރު ދުވަހު އުނގޫފާރުގައި


ޔޫތު ފޯރ އަ ސޭފަރ ކޮމިއުނިޓީ ފުޓްސަލް މުބާރާތް މާދަމާ ފަށަނީ\nހުކުރު ،11 އޯގަސްޓް 2017 / 17:30\nމިދިޔަ އަހަރު ބޭއްވި ޔޫތު ފޯ އަ ސޭފަރ ކޮމިއުނިޓީ ފުޓްސަލް މުބާރާތުގެ ޗެމްޕިއަން ފެނަކަ ޓީމް -- ފައިލް ފޮޓޯ\nލ. ގަން ޕޮލިސް ސްޓޭޝަނުން އިންތިޒާމްކޮށްްގެން ބާއްވަމުން އަންނަ ޔޫތު ފޯރ އަ ސޭފަރ ކޮމިއުނިޓީ ފުޓްސަލް މުބާރާތް މާދަމާ ފަށާނެއެވެ.\nމާދަމާއިން ފެށިގެން އޮގަސްޓް މަހުގެ 25 ވަނަ ދުވަހުގެ ނިޔަލަށް ކުރިއަށްދާ މި މުބާރާތަކީ ލ. އަތޮޅުގެ އެކި މުއައްސަސާތަކާއި ޒުވާނުންނާއި ފުލުހުންނާ ދެމެދު އޮތް ގުޅުން މިހާރަށްވުރެ ބަދަހިކޮށް، ލ. އަތޮޅަކީ ކުށްމަދު އަމާން ވެއްޓެއް ޤާއިމްވެފައިވާ ތަނަކަށް ހެދުމަށްގުޅިގެން މަސައްކަތްކުރުމުގެ ގޮތުން ބާއްވާ މުބާރާތެކެވެ.\nމުއައްސަސާތަކަށް ހުޅުވާލައިގެން ބާއްވާ މި މުބާރާތުގައި ބައިވެރިވާ ކޮންމެ ޓީމެއްގައިވެސް ދެ ޒުވާނަކު ހިމެނޭއިރު މި މުބާރާތުގައި 14 ޓީމަކުން ބައިވެރިވެއެވެ. މުބާރާތުގައި ބައިވެރިވާ ޓީމުތައް ހަތަރު ގުރޫޕަކަށް ބަހާލައިގެން ކުރިއަށް ގެންދިޔުމަށް ހަމަޖެހިފައިވާ މި މުބާރާތުގެ ދެވަނަ ބުރަށް ދާނީ ކޮންމެ ގުރޫޕަކުންވެސް އެންމެ ގިނަ ޕޮއިންޓް ހޯދާ ދެ ޓީމެވެ.\nމި މުބާރާތުގެ ކުޅުން ކުރިއަށްދާނީ ލ. ގަން ޕޮލިސް ސްޓޭޝަންގެ ފުޓްސަލް ދަނޑުގައެވެ.\nމި މުބާރާތް މާދަމާ ފަށާއިރު މުބާރާތުގެ ފުރަތަމަ މެޗުގައި ވާދަކުރާނީ މިދިޔަ އަހަރުގެ ޗެމްޕިއަން ފެނަކަ އާއި އެމްއެންޑީއެފްއެވެ. ދެވަނަ މެޗުގައި ޕޮލިސް އާއި އަވެސްކޮމް ވާދަކުރާއިރު3ވަނަ މެޗުގައި ވާދަކުރާނީ ޕަބްލިކް ވޯކްސް އާއި މާންދޫއެވެ.\nމިދިޔަ އަހަރު މި މުބާރާތް ބާއްވާފައިވަނީ ފުލުހުންނާއި އެލައިޑް އިންސްއަރެންސް ގުޅިގެން ލ. އަތޮޅުގައި ކުރިއަށް ގެންދިޔަ ރައްކާ ރޯޑް ޝޯވގެ ތެރެއިންނެވެ. މިއީ މިމުބާރާތް ބާއްވާ3ވަނަ އަހަރެވެ.


Kuree ge jaasoosee agent ah viha dhinee keeve kan saafu kodhdheyn Russia ah angaifi | Mihaaru\nއިނގިރޭސި ބޮޑު ވަޒީރު ތެރޭސާ މެއި ޕާލަމެންޓުގައި އިއްޔެ ވާހަކަ ދައްކަވަނީ. --ފޮޓޯ:އޭއެފްޕީ\nޖާސޫސަށް ވިހަ ދިނީ ކީއްވެކަން ސާފުކޮށްދޭން ރަޝިޔާ އަށް އަންގައިފި\n13 މާޗް 2018 - 13:44 1 comment\nމެއި ވިދާޅުވީ ސެލިސްބަރީގައި މިދިޔަ ހަފުތާގެ އާދިއްތަ ދުވަހު ސްކްރިޕަލް އާއި އޭނާގެ ދަރިފުޅަށް ވިހަ ދިނީ ރަޝިޔާ އިން ކަމަށް ވަރަށް ބޮޑަށް ބެލެވޭ ކަމަށެވެ.\nމި މައްސަލައާ ގުޅޭ ގޮތުން މަޝްވަރާ ކުރުމަށް ސަރުކާރުގެ އިމަޖެންސީ ކޮމިޓީ، ކޮބްރާގެ ބައްދަލުވުމެއް މިއަދު ބޭއްވުމަށް ވަނީ ހަމަޖެހިފަ އެވެ.\nސްކްރިޕަލް، 66، އާއި ޔުލިއާ، 33، އަށް އަދިވެސް ދަނީ ސެލިސްބަރީ ޑިސްޓްރިކްޓް ހޮސްޕިޓަލުގައި ފަރުވާ ދެމުންނެވެ. އެ މީހުންގެ ހާލު ސީރިއަސް އެވެ. ސްކްރިޕަލްއާ ފުރަތަމަ އެޓެންޑްވި ފުލުސް މީހާ ނިކް ބެއިލީގެ ހާލު ވެސް ސީރިއަސްވެގެން އޭނާ އަށް ވެސް ދަނީ ފަރުވާ ދެމުންނެވެ. ނަމަވެސް އޭނާ މިހާރު ދަނީ އާއިލާއާ ވާހަކަ ދައްކަމުން ކަމަށް ފުލުހުން ވަނީ ބުނެފަ އެވެ.\nޕާލަމެންޓުގައި ވާހަކަ ދައްކަވަމުން މެއި ވިދާޅުވީ ކުރީގެ ޖާސޫސީ އެޖެންޓަށް ދީފައި ވަނީ ރަޝިޔާގައި އުފައްދާފައިވާ އަސްކަރީ ގްރޭޑުގެ ނާވް އެޖެެންޓެއް ކަމަށްވާ ނޮވިޗޮކް ކަމަށެވެ.\n"މިއީ އެއްގޮތަކުން ސީދާ ރަޝިޔާ އިން އިނގިރޭސި ވިލާތާ ދެކޮޅަށް ހިންގާފައިވާ އަމަލެއް. އަނެއްގޮތަކުން މިއީ ނުރައްކާތެރި މާއްދާ އަކަށް ރަޝިޔާ ސަރުކާރުގެ ކޮންޓްރޯލް ގެއްލި އެހެން ބައެއްގެ އަތްމައްޗަށް ގޮސްގެން ހިންގާފައިވާ ކަމެއް،" މެއި ވިދާޅުވި އެވެ.\nއެކަމަނާ ވިދާޅުވީ ފޮރިން އޮފީހުން މިހާރު ވަނީ ރަޝިޔާގެ ސަފީރު ހާޒިރުކޮށް މީގެ ތެރޭން ކޮންތާކުންތޯ ވިހަދީފައި ވަނީ ސާފުކޮށްދިނުމަށް އެދިފައި ކަމަށެވެ. އަދި މިއަދުގެ ނިޔަލަށް ރަޝިޔާ އިން އެކަށީގެންވާ ޖަވާބެއް ނުދީފި ނަމަ އެއީ މޮސްކޯ އިން ގާނޫނާ ޚިލާފަށް ބާރުގެ ބޭނުންކޮށްފައިވާ ކަމަށް ނިންމާނެ ކަމަށް އެކަމަނާ ވިދާޅުވި އެވެ. މެއި ވިދާޅުވީ ވިހަ ދިން ގޮތް ރަޝިޔާ އިން ރަނގަޅަށް ސާފުކޮށް ނުދީފި ނަމަ އެ ގައުމާ ދެކޮޅަށް އަޅާނެ ފިޔަވަޅުތައް ޕާލަމެންޓުން މާދަމާ ނިންމާނެ ކަމަށެވެ.\n"މިއީ އިނގިރޭސި ވިލާތުގެ އާއްމު ރައްޔިތުން ނުރައްކަލުގެ ތެރެއަށް ވައްޓާލި ނުބައި އަމަލެއް،" މެއި ވިދާޅުވި އެވެ.\nރަޝިޔާގެ ފޮރިން މިނިސްޓްރީގެ ތަރުޖަމާން މާރިއާ ޒަކަރޯވާ ވިދާޅުވީ ޕާލަމެންޓުގައި މެއި ދެއްވި ބަޔާނަކީ "ޗަރުކޭހުގެ ޝޯ"އެއް ކަމަށެވެ.\nސްކްރިޕަލް އާއި އޭނާގެ ދަރިފުޅު ސެލިސްބަރީގެ ޝޮޕިން މޯލެއްގެ ބޭރުގެ ބެންޗެއްގައި ހޭނެތިގެން ވެއްޓިފައި އޮއްވާ ފެނިފައި ވަނީ މި މަހު4ވަނަ ދުވަހު އެވެ.\nރިޓަޔާކޮށްފައިވާ ރަޝިޔާގެ ކުރީގެ އިންޓަލިޖެންސް އޮފިސަރު ކާނަލް ސްކްރިޕަލް ވަނީ އިނގިރޭސި ވިލާތުގެ ޖާސޫސީ އެޖެންޓެއްގެ ގޮތުގައި މަސައްކަތް ކޮށްފަ އެވެ. ރަޝިޔާ އިން 2006 ވަނަ އަހަރު އޭނާ ވަނީ 13 އަހަރަށް ޖަލަށް ލައިފަ އެވެ. އޭނާގެ ކުށަކީ ރަޝިޔާގެ ޖާސޫސީ މައުލޫމާތު އިނގިރޭސި ވިލާތުގެ އިންޓެލިޖެންސް ސާވިސް އަށް ފޯރުކޮށްދިނުމެވެ. އެކަމަކު އެފްބީއައިގެ ބެލުމުގެ ދަށުގައިވާ ރަޝިޔާގެ 10 ޖާސޫސުން މިނިވަންކުރާ މަތިން ރަޝިޔާގެ ޖަލުން ނެރުނު ހަތަރު މީހުންގެ ތެރޭގައި ސްޕްރިކަލް ވެސް ހިމެނެ އެވެ. ވޭތުވެދިޔަ އަށް އަހަރު އޭނާ ދިރިއުޅުނީ އިނގިރޭސި ވިލާތުގަ އެވެ.\nވިހަ ދިން ކުރީގެ ޖާސޫސް ހޮސްޕިޓަލުން ދޫކޮށްލައިފި


Iran aai Iraq ah ai binhelumugai 135 meehun maruvejje | Mihaaru\nރައީސް ޑޮނަލްޑް ޓްރަމްޕް\nބިންހެލުން އައި އިރާގުގެ ހަލަބްޖާ ސަރަހައްދުގެ ފިހާރައެއްގެ ބިއްލޫރިތައް ތެޅިފައި. --ފޮޓޯ:ރޮއިޓާސް\nއީރާނާއި އިރާގަށް އައި ބިން ހެލުމުގައި 135 މަރު\n13 ނޮވެމްބަރ 2017 - 09:53 1 comment\nތެހެރާން (ނޮވެމްބަރު 13) - އީރާނާއި އިރާގުގެ ބޯޑަރު ގުޅޭ ސަރަހައްދަށް ރިކްޓާ މިންގަނޑުން 7.3 ގެ ބާރުމިނުގައި އައި ބިންހެލުމެއްގައި މިހާތަނަށް 135 މީހުން މަރުވެ އެތައް ބަޔަކު ޒަޚަމްވެފައިވާ ކަމަށް އޮފިޝަލުން ބުނެފި އެވެ.\nއީރާނުގެ ހުޅަނގުގެ ކެރްމަންޝާހު ޕްރޮވިންސުން އެކަނިވެސް 129 މީހުން މަރުވެފައިވާ ކަމަށް އެ ގައުމުގެ ރަސްމީ މީޑިއާ އިން ބުންޏެވެ. އިރާގުން ވަނީ ހަ މީހުން މަރުވެފަ އެވެ. އޮފިޝަލުން ބުނަނީ މަރުވާ މީހުންގެ އަދަދު އަދިވެސް މައްޗަށް ދާނެ ކަމަށެވެ.\nބިންހެލުމަށް ފަހު އައި ލޮޅުންތަކާ ގުޅިގެން އެތައް ބަޔަކަށް ވަނީ ބިރުވެރިކަން ކުރިމަތިވެފަ އެވެ. ގިނަ ބަޔަކު ވަނީ ގެދޮރުން ނުކުމެ ރޭގެ ގިނަ ވަގުތުތައް މަގުމަތީގައި ހޭދަކޮށްފަ އެވެ.\nއެންމެ ގިނަ މީހުން މަރުވި އީރާނުގެ ސަރްޕޮލް-ޒަހަބް ޓައުނުގެ ހޮސްޕިޓަލްތައް ވެސް ވަނީ ވެއްޓިފަ އެވެ. އަދި ޒަޚަމްވި މީހުންނަށް ވަނީ ފަރުވާ ދިނުމުގައި ދަތިތަކާ ކުރިމަތިވެފަ އެވެ.\nއީރާނުގެ ރެޑް ކްރެސެންޓް އޮގަނައިޒޭޝަނުގެ ވެރިޔާ މޯޓެޒާ ސާލިމް ވިދާޅުވީ ބިން ހެލުމުގައި އަށް އަވަށް އެކުގައި ހަލާކުވެފައިވާ ކަމަށެވެ. ގިނަ ހިސާބުތަކުން ވަނީ މުވާސަލާމަތީ ޚިދުމަތް ކެނޑިފަ އެވެ.\nއިރާގާވީ ފަޅިން އެންމެ ބޮޑު ގެއްލުމެއް ލިބިފައި ވަނީ ކުރުދިސްތާން ސަރަހައްދުގެ ސުލައިމާނިއްޔާގެ އިރުން 75 ކިލޯ މީޓަރު (47 މޭލު) ދުރުގައި އޮންނަ ޑަރްބަންދިލާން ޓައުނަށެވެ. ކުރުދީންގެ ހެލްތު މިނިސްޓަރު ރިކްވަތު ހާމާ ރަޝީދު ރޮއިޓާސް އަށް ވިދާޅުވީ އެ ޓައުނުގެ ހާލަތު ވަރަށް ގޯސް ކަމަށެވެ.\nއެމެރިކާގެ ޖިއޮލޮޖިކަލް ސާވޭ އިން ބުނެފައި ވަނީ ބިންހެލުން އައިސްފައި ވަނީ އީރާނުގެ އިރު އުތުރުގެ ބޯޑަރާ ކައިރިން އަދި އިރާގުގެ ހަލަބްޖާގެ ހުޅަނގު ދެކުނުގެ ސަރަހައްދަކަށް ކަމަށެވެ. ބިމުގެ 21 މޭލު އަޑިއަށް އައި ބިންހެލުމުގެ އަސަރު ވަނީ ތުރުކީ އާއި އިޒްރޭލް އަދި ކުވޭތަށް ވެސް ކޮށްފަ އެވެ.\nއިތުރު ލިޔުންތައް އީރާން ބިންހެލުން އިރާގު\nއީރާން-އިރާގު ބިންހެލުން: މިހާތަނަށް 400 މަރު\nޝައްފާން: އެހެން މީހުން އުފާކޮށްދިން ރަހުމަތްތެރިއެއް\nއިންޓަނެޓް ކެނޑޭތާ ދޮޅު އަހަރު ފަހުން ސަބަބު ހޯދިއްޖެ\nއާތިފް އެދިވަޑައިގަތީ އިއުތިރާފް އެއްބަސްވުމެއް ހެދުމަށް\nޗެލްސީގެ ވެރިޔާ އަބްރަމޮވިޗް ހޫނު ފެނަށް\nނަޝީދު މާލެ ވަޑައިގެން ކަރަންޓީނުގައި\n1 day ago 62\nލޯބި ހޯދަން ލޯތްބާ ދުރަށް


Vakkanthakun Khazaana kai huskoffi, vagun hifan nukunnan vejje: Adhurey | Mihaaru\nޑީއާރުޕީއާ އެކު އިދިކޮޅު ކޯލިޝަން ގުޅިގެން މަސައްކަތް ކުރުމާ އެ ޕާޓީގެ ލީޑަރު ޖާބިރާ އެކު އިއްޔެ ބޭއްވި މަޝްވަރާގައި އަދުރޭ އާއި އެ ކޯލިޝަންގެ ޓީމުގެ އެހެން އިސް ބޭފުޅުން.---ފޮޓޯ: ޕީޕީއެމް\nވައްކަންތަކުން ޚަޒާނާ ކައި ހުސްކޮށްފި، ވަގުން ހިފަން ނުކުންނަން ވެއްޖެ: އަދުރޭ\n20 އޯގަސްޓް 2020 - 11:15 70 comments\nޕީޕީއެމަށް މެމްބަރުންތަކެއް ސޮއިކުރަން އެ ޕާޓީގެ އޮފީހުގައި ބޭއްވި ޖަލްސާގައި، ވައްކަމާއި ކޮރަޕްޝަނަށް ޒީރޯ ޓޮލަރެންސް ކަަމަށް މި ސަރުކާރުން ވީ ވައުދަށް ފާޑުވިދާޅުވަމުން އަބްދުއްރަހީމް ވިދާޅުވީ، ހާލަތާއި މަންޒަރު ބަދަލުވެއްޖެ ކަމަށެވެ. މިހާރު މުޅި ގައުމުގައި އޮތީ ވައްކަން ކަމަށް ވިދާޅުވެ، އޭނާ ނުރުހުން ފާޅުކުރެއްވި އެވެ.\nއަބްދުއްރަހީމް އެ އިޝާރާތްކުރެއްވީ ކޮވިޑް-19 އިން ރައްކާތެރިވާން އެޅި ފިޔަވަޅުތަކުގެ ތެރޭގައި ހެލްތު މިނިސްޓްރީ އާއި ޓޫރިޒަމް މިނިސްޓްރީއާ ހަވާލުކޮށްގެން ކުރި މަސައްކަތްތަކުގައި ބޮޑެތި ކޮރަޕްޝަންތަކެއް ހިންގާފައިވާ ކަން އޮޑިޓް އޮފީހުގެ ޚާއްސަ އޮޑިޓުން ފެންމަތިވެފައިވާ މައްސަލައަށެވެެ. އެ ދެ މިނިސްޓްރީ މެދުވެރިކޮށް ހިންގި ކަމަށް ތުހުމަތުކުރާ ޚިޔާނާތުގެ މައްސަލަ ފުލުހުންނާއި އެންޓި ކޮރަޕްޝަން ކޮމިޝަނާއި ރައްޔިތުންގެ މަޖިލީހުގެ މާލިއްޔަތު ކޮމިޓީން އަންނަނީ ބަލަމުންނެވެ.\nޕީޕީއެމްގެ ވެރިކަމުގައި، އޭރުގެ އިދިކޮޅު ޕާޓީތައް (މިހާރު ވެރިކަން ކުރާ ކޯލިޝަނުން)، ވެރިކަން ބަދަލުކުރަން ޖެހެނީ ވައްކަންތައް ހުއްޓުވަން ކަމަށް ކެމްޕޭންގައި ރައްޔިތުންނަށް ޔަގީންކަން ދިނެވެ. އެމްއެމްޕީއާރުސީގެ 1.6 ބިލިއަން ރުފިޔާގެ ޚިޔާނާތާއި ކުންފުނިތައް މެދުވެރިކޮށް ހިންގި ކޮރަޕްޝަންތައް ބަލައި އެފަދަ ކަންކަން މި ވެރިކަމުގައި ތަކުރާރު ނުވާނެ ކަމުގެ ވައުދު ވެސް ވި އެވެ.\nމިފަދަ ވައުދުތައް ނުފުއްދި، ޕީޕީއެމްގެ ވެރިކަމުގައި ފަތުއަޑުކިޔާފައި ރާއްޖެ އަންނަމުން ދިޔަ ތަރައްގީ ވެސް ހުއްޓިފައިވާ ކަމަށް އަބްދުއްރަހީމް ވިދާޅުވި އެވެ.\nއިދިކޮޅު ޕީއެންސީގެ ނައިބު ރައީސް އަބްދުއްރަހީމް ވިދާޅުވީ ގައުމުގެ ހާލަތު މިހާ ގޯސްވީ ތަރައްގީ އާއި ހަމަޖެހުމާއި މިނިވަންކަމުގައި ރައްޔިތުން އުޅެމުން ދަނިކޮށް ކުރީގެ ރައީސް އަބްދުﷲ ޔާމީންގެ ވެރިކަން ބަދަލުކޮށްލުމުން ކަމަށެވެ.\n"ބަލާލި ކޮންމެ ދިމާލަކުން މި ފެންނަނީ ވައްކަން ކުރާ މަންޒަރު. އޮޑިޓެއް ކޮށްފިއްޔާ، އެ ރިޕޯޓު ބަލާލާއިރު އަޅުގަނޑުމެންނަށް ފެންނަނީ އެއީ މިނިސްޓްރީއެއް ކަމަށް ވިޔަސް އެ ނޫން މުއައްސަސާއެއް ކަމަށް ވިޔަސް ވައްކަން ކޮށްފައި އޮއްވައި،" އޭނާ ވިދާޅުވި އެވެ.\n"ވައްކަން ކުރީމާ އޭގެ ޒިންމާ ނަގާނެ މީހަކު ވެސް ނުވޭ. ކާނެ ވަރަކަށް ކައިގެން ގޭގައި މަޑުކޮށްލާ ނިޒާމެއް ޒީރޯ ޓޮލަރެންސްގެ ދަށުން މި ގައުމުގައި ތައާރަފްކޮށްފައި މިއޮތީ."\nއަބްދުއްރަހީމް ވިދާޅުވި ގޮތުގައި މި ހާލަތަށް ގައުމު ވެއްޓުމުން ހުރިހާ ރައްޔިތުން ވެސް "ވަގުން" ހިފަން ނުކުންނަން ވެއްޖެ އެވެ. ރާއްޖޭގައި ތިބި "ވަގުން" ހިފައި ހައްޔަރު ކުރުމަށް ވުރެ ބޮޑު މަސްއޫލިއްޔަތެއް ރައްޔިތުން މިއަދު ކުރަން ޖެހިފައި ނެތް ކަމަށް ވިދާޅުވި އެވެ. ސަރުކާރުގެ އެންމެ އިސް ސަފުން ފެށިގެން މުޅިން ވެސް ތިބީ ވައްކަމުގެ ބައިވެރިން ކަމުގެ ތުހުމަތު އަބްދުއްރަހީމް ކުރެއްވި އެވެ.\n"އަމީންގެ ބޮލުގައި އަލީ ވަހީދެއްގެ ބޮލުގައި އަނެކެއްގެ ބޮލުގައި އަޅުވާފައި ޒިންމާ އިން ނުރެކެވޭނެ. އަޅުގަނޑު މި ދަންނަވަނީ ދާދި އަވަހަށް އަޅުގަނޑުމެންގެ ލަޝްކަރު ނުކުމެ މި ރާއްޖެ ފަތަހަ ކުރާނަމޭ،" އޭނާ ވިދާޅުވި އެވެ.\nއަބްދުރަހީމް ވިދާޅުވި ގޮތުގައި ދިވެހިންގެ އަތުން ގައުމު ބީވެގެންދާއިރު ބަލަން ތިބުމަކީ ކޮށްގެންވާނެ ކަމެއް ނޫނެވެ. ގައުމުގެ ދިފާއުގައި ކުރެވެން އޮތް ގޮތަކަށް ކޮންމެ ރައްޔިތަކު ވެސް މަސައްކަތް ކުރަން އެދިވަޑައިގަތެވެ.\n"އިޖުތިމާއީ އަދާލަތު އޮތީ ގާއިމްކުރެވިފައި. މިނިވަން ޝަރުއީ ނިޒާމެއް މި ގައުމުގައި އޮތް. ސުލްހަމަސަލަސްކަން އޮތީ މި ގައުމުގައި ގާއިމްކުރެވިފައި،" ޔާމީންގެ ސަރުކާރުގެ ހާލަތު ސިފަކޮށްދެއްވަމުން އަބްދުއްރަހީމް ވިދާޅުވި އެވެ.\nއޭނާ މިހެން ވިދާޅުވި ނަމަވެސް އޭރުގެ އިދިކޮޅު ސިޔާސީ ބޭފުޅުން އެކި ދައުވާތަކުގައި ޖަލަށް ލައި ހުކުމް އިއްވާފައި ވަނިކޮށް އެ ދައުވާތައް ގޯސްކަމަށް ނިންމައި އަނބުރާ ގެންނެވީ އެ ދައުވާތައް އުފުއްލެވި އެ ސަރުކާރުގެ ޕްރޮސިކިއުޓަ ޖެނެރަލް އައިޝަތު ބިޝާމެވެ.\nއިތުރު ލިޔުންތައް ސިޔާސީ ޕާޓީ އިދިކޮޅު ފަރާތްތައް ޕީޕީއެމް ކުރީގެ މެމްބަރު އަބްދުއްރަހީމް އަބްދުﷲ ޕީޕަލްސް ނެޝަނަލް ކޮންގްރެސް ޕީޕީއެމް/ޕީއެންސީ އިއްތިހާދު ކޮރަޕްޝަން އޮޑިޓް ރިޕޯޓް


PPM/PNC Memberun Raees Offihuge Kurimathygai Ihuthijaj Kuran Fashaifi ޕީޕީއެމް ޕީއެންސީ މެމްބަރުން ރައީސް އޮފީހުގެ ކުރިމަތީގައި އިހުތިޖާޖު ކުރަން ފަށައިފި – Huvadhoo News PPM/PNC Memberun Raees Offihuge Kurimathygai Ihuthijaj Kuran Fashaifi Huvadhoo News\nޕީޕީއެމް ޕީއެންސީ މެމްބަރުން ރައީސް އޮފީހުގެ ކުރިމަތީގައި އިހުތިޖާޖު ކުރަން ފަށައިފި\nރައީސް ޔާމީންގެ ޝަރީއަތަށް ނުފޫޒް ފޯރުވާ ކަމަށް ގާޒީންގެ އޯޑިޔޯއިން ހާމަވެގެންދާތީ އިދިކޮޅު ޕީޕީއެމްއާއި ޕީއެންސީގެ ޕާލިމެންޓްރީ ގްރޫޕްގެ މެންބަރުން ރައީސް އޮފީހަށް މިއަދު ވަޑައިގެންފިއެވެ.\nރައްޔިތުންގެ މަޖުލީހުގެ މިއަދުގެ ޖަލްސާއަށް ކުއްލި މައްސަލައެއް ހުށަހެޅުމުން އެމައްސަލަ މިއަދުގެ ބަހުސަށް ހޮވިފައިނުވާތީ މަޖުލިސް ތަޅުމުގައި އިހުތިޖާޖު ކުރުމަށްފަހު އިދިކޮޅު މެމްބަރުން ވަނީ ރައީސުލްޖުމްހޫރިއްޔާގެ އޮފީސްކުރިމަތީގައިވެސް އިހުތިޖާޖުކޮށްފައެވެ.\nމަޖުލީހުގެ ޖަލްސާ މެދުކަނޑާލުމުން ޕީޕީއެމް ޕީއެންސީގެ މެމްބަރުން ރައީސް އޮފީސް ކުރިމަތީގައި އިހުތިޖާޖް ކުރުމަށްފަހު މާގިނަ އިރުތަކެއްނުވެ ރައީސް އޮފީހަށް ވަދެ ވަޑައިގަތީއެވެ. އެހެންނަމަވެސް އިރުކޮޅެއްނުވެ ބޭރަށް ނުކުމެ އޮފީސްކުރިމަތީ މަޑުކުރައްވައިގެން ތިއްބެވީއެވެ.\nޕީޕީއެމްއާއި ޕީއެންސީގެ އިސް ތަރުޖަމާނު ހީނާ ވަލީދު ވިދާޅުވީ، ރައީސް އޮފީހަށް ވަދެވަޑައިގެން ޕާލިމެންޓްރީ ގްރޫޕްގެ މެންބަރުން އެދިވަޑައިގަތީ ރައީސް އިބްރާޙީމް މުހައްމަދު ސޯލިހްއާ ބައްދަލު ކުރެއްވުމަށެވެ. އެ ގޮތަށް އެދިވަޑައިގަތުމުން، ރައީސް އޮފީހުގެ މޭޒުން ބޭރުގައި މަޑުކޮށްލައްވަން އެދިވަޑައިގަތުމުން މަޑު ކުރައްވައިގެން ތިއްބެވީ ކަމަށް ހީނާ ވިދާޅުވިއެވެ.\nމަކުނުދޫ ދާއިރާގެ މެންބަރު މުހައްމަދު ރާއީ ހުށަހެޅި މައްސަލައިގެ ބަހުސް ކުރިޔަށް ގެންދިޔަ ވަގުތު އިދިކޮޅު މެމްބަރުން ދިޔައީ މަޖުލިސްތެރޭގައި އަޑުގަދަކުރަމުންނެވެ. ހަމައެއާއެކު ޤާޒީންގެ އޯޑިޔޯއަކީ އިދިކޮޅުން ރިޝްވަތު ދީގެން ހަދާފައިވާ އަޑުތަކެއް ކަމަށް ދޮންބިލެތް ވަނީ ވިދާޅުވެފައެވެ. އެއާއެކު އިދިކޮޅު މެމްބަރުން އިތުރަށް ހޫނުވެ ބަހުސް ކުރިޔަށް ނުގެންދެވިގެން މަޖުލިސް މެދުކަނޑާލެވުނެވެ.